ޓޫރިޒަމްގެ މަންޒިލެއްގެ ގޮތުގައި ރާއްޖެ މާކެޓު ކުރުމަކީ ހަަމަ އެއް ބަޔަކަށް ކުރެވޭނެ ކަމެއް ނޫން ކަމަށާއި ކޮވިޑް-19 އާ ހެދި ޓޫރިޒަމަށް ކުރިމަތިވެފައިވާ ކާރިސާ އިން އަރައިގަތުމަށް އެންމެން ވެގެން މަސައްކަތް ކުރަންޖެހޭ ކަމަށް އެމްއެމްޕީއާރުސީން ރޭ ބުނެިފި އެވެ.\nހަނީމޫން މަންޒިލެއްގެ ގޮތުގައި ކޮންމެ އަހަރަކު ވެސް ރާއްޖެއަށް ގިނަ އެވޯޑްތަކެއް ލިބެނީ ސަބަބުތަކެއް ނެތިއެއް ނޫނެވެ. ދުނިޔޭގެ ގިނަ ބައެއްގެ "ބަކެޓް ލިސްޓް" ގައި ރާއްޖެ ހިމަނަ އެވެ. ކައިވެންޏަށް ފަހު އެންމެ ފުރަތަމަ ޒިޔާރަތްކޮށްލަން ބޭނުން ތަނަކަށް ރާއްޖެ ހަދަ އެވެ. ކައިވެނީގެ އުފަލާ އެކު ރާއްޖޭގައި ދުވަސްކޮޅެއް ހޭދަކޮށްލަން...\nކްރިސްމަސް އާއި އާ އަހަރުގެ ޗުއްޓީގައި ރާއްޖޭގެ ބައެއް ރިސޯޓްތައް ފުރި، ޓޫރިޒަމްގެ ސިއްހަތު އެންމެ ރަނގަޅު ދުވަސްތައް މި ދަނީ ހޭދަކުރަމުންނެވެ. އެކަމަކު އާންމުންނަށް ނުފެންނަ ފަރާތުގައި އޮތް ހަގީގަތްތައް، ރާއްޖޭގެ ޓޫރިޒަމްގެ ބަނަކަން ހާމަކޮށްދެ އެވެ. އަދި އަވަސް، އެކަށީގެންވާ ރަނގަޅު ނަތީޖާތަކެއް ނުކުންނާނެ ފިޔަވަޅުތަކެއް ނޭޅޭ...


މެންބަރުންގެ ޚިޔާލު: އިޚުލާސްތެރި ކަމެއްނެތް މަކަރުވެރި ރޭވުމެކެވެ!! – Maldivian Democratic Party\nމެންބަރުންގެ ޚިޔާލު: އިޚުލާސްތެރި ކަމެއްނެތް މަކަރުވެރި ރޭވުމެކެވެ!!\nމަޖިލީހުން ނިންމާ ނިންމުންތަކަށް ސަރުކާރުން ބޯނުލަނބާ ވާހަކައަކީ ރެޔާދުވާލު އިދިކޮޅު ފަރާތްތަކުން ދައްކަމުން ގެންދާ ވާހަކައެކެވެ. ނަމަވެސް މިހާތަނަށްވެސް މަޖިލީހުން ނިންމާ ނިންމުންތަކާއި ޝަރުއީ ދާއިރާތަކުން ނިންމާ ނިންމުން ތަކަށް ސަރުކާރުން އަަމަލު ކުރަމުން ގެންދާކަމީ ހަގީގަތެކެވެ.\nތެދެކެވެ. ބައެއް ކަހަލަ ކަންކަމަކީ ސަރުކާރުން އެކަންކަމަށް އަމަލުކޮށްފިނަމަ ރައްޔިތުންނަށް ބޮޑެތި ގެއްލުން ތަކާއި ކުރިމަތިލާންޖެހޭނެ ކަންކަން ކަމުގައި ވާހިނދު ސަރުކާރުން އެފަދަ ކަންކަމުގައި އަމަލުކުރާގޮތް ތަފާތު ވެދާނެއެވެ. ވަޒީރުންނަށް ރުހުންދިނުން ، މާލިއްޔަތު ގާނޫނަށް ސަރުކާރަށް ޖެއްސުން ކުރުމުގެ ގޮތުން ގެނައި ބަދަލުތަކާއި ގުޅިގެން ޝަރުއީ ދާއިރާއިން ކުރިހުކުމް ތަކަށް ސަރުކާރުން ވަނީ އަމަލުކޮށްފައެވެ. ނަމަވެސް ދައުލަތުގައި ނެތް ފައިސާއަކުން ކަންކަން ކުރާން އެންގިނަމަވެސް ސަރުކާރަކަށްވެސް އެހެން ބަޔަކަށްވެސް އެކަމެއް ނުކުރެވޭނެއެވެ. ހަމައެހެންމެ ސަރުކާރުގެ ކުންފުނިތަކާ ބެހޭ ގަވާއިދުތައް މުގުރާލައި އެފަދަ ފަރާތްތަކުގެ ހައްގުތައް ނިގުޅައި ގަނެވޭ ގޮތަށް ކަންކުރާން އެންގިޔަކަސް އެގޮތައް އެކަން ކުރުމަކީ ސަރުކާރަކަށް މާކަފަސޭހަވާނެ ކަމެއް ނޫނެވެ.\nސިވިލްސާވިސްގެ މުސާރަ އަނބުރައި އިއާދަ ކުރުމަށް ސަރުކާރުގެ މައްޗަށް ކުރިހުކުމާ ގުޅިގެން އެކަން ސަރުކާރުންވަނީ ކޮށްފައެވެ. ނަމަވެސް މުސާރަތަކުން އުނިކުރި މިންވަރު އަނބުރާ ދިނުމަށް ކުރި ހުކުމާގުޅިގެން އެފައިސާ ދިނުމަށް ސަރުކާރަށް މަގެއް ދައްކައިދޭންޖެހޭނެ ކަމުގައި ސަރުކާރުން އެވަނީ ބުނެފައެވެ. މިނޫނަސް ގާނޫނީ ގަޮތުން ދެކަފިވެފައިވާ ބައެއް ކަންކަން އަދި މިއަދާ ހަމަޔަށް އެއްކައިރި ކުރެވިފައި ވީނަމަވެސް ސަރުކާރުން ގާނޫނުތަކަށް އަމަލު ނުކުރާ ކަމުގައި ބުނެދައްކާ ވާހަކަތަކަކީ އޭގެމާބޮޑު ބުރަދަނެއް ނެތި އިދިކޮޅު ފަރާތްތަކުން ދައްކަމުން ގެންދާ ވާހަކަތަކެކެވެ.\nސަރުކާރުން ގާނޫނުތަކަށް އަމަލު ނުކުރާ ކަމުގައި ގޮވަމުން ގެންދާ އިދިކޮޅު ފަރާތްތަކުން ގާނޫނުތަކަށް އަމަލުނުކުރާން ބަހަނާތަކެއް ދައްކަމުން ގެންދާނަމަ ދެން ރަނގަޅުވާނީ މިވާހަކަ ނުދެއްކިއްޔާ ކަމުގައި ދެކެމެވެ. އެހެނީ ވަކިބަޔަކު ކަންކުރީމައި ގޯސްވެފައި އަނެއްބަޔަކު ހަމައެކަން ކުރީމައި ރަނގަޅުވެގެން ނުވާނެތާއެވެ. ޖީއެސްޓީ ގާނޫނު ރައްޔިތުންގެ މަޖިލީހުގެ އަޣުލަބިއްޔަތުން ފާސްކޮށް އަންނަ މަހުގެ ދެވަނަ ދުވަހުން ފެށިގެން އެގާނޫނުން ނެގުމަށް ލާޒުމުކުރާ ޓެކްސް ނެގުމުގެ ތައްޔާރުތައް ސަރުކާރުގެ ކަމާބެހޭ ފަރާތްތަކުން މިއަަދު ކުރަމުން ގެންދާއިރު އިދިކޮޅު ފަރާތްތަކުން އެޓެކްސް ނެގިޔަ ނުދިނުމަށް ލައްކަގިނަ ބަހަނާތައް މިއަދުދަނީ ދައްކަމުންނެވެ. މިގޮތުން އިދިކޮޅު އެންމެބޮޑު ޕާޓީ ކަމުގައިވާ ޑީއާރުޕީއިން މިޓެކްސް ނެގުން ފަސްކުރުމަށް އެދަނީ ގޮވާލަމުންނެވެ.\nޓެކްސްބިލް ފާސްކުރުމުގައި އިދިކޮޅު އެންމެބޮޑު ޕާޓީގެ ރުހުމާއިއެކު އެކަންކުރުމަށް ސަރުކާރުން ލައްކަގިނަ ރޮނގުރޮނގުން މަސައްކަތް ކުރިވެސް މެއެވެ. އަދި ކުރީކޮޅުގައި ޑީއާރުޕީއިން ޓެކްސް ނެގުމާ ގުޅޭގޮތުން ސަރުކާރާ އެއްބާރުލާނެ ކަމުގައިވެސް ގެންދިޔައީ ބުނަމުންނެވެ. ނަމަވެސް އެންމެ ފަހުވަގުތުގައި ޓެކްސްބިލް ފާސްކުރިޔަ ނުދިނުމަށް ޑީއާރުޕީއިން ފައިވިއްދައި ހިފިއެވެ. ފަހަރެއްގައި އެކަމަކީ އެޕާޓީއާއި ގުޅިފައިވާ ގައުމީޕާޓީގެ ފިއްތުން ތަކުގެ ސަބަބުން މަޖުބޫރުވެގެން ކުރިކަމެއް ކަމުގައިވެސް ވެދާނެއެވެ. ކޮންމެ ގޮތަކަށް ކަންވީނަމަވެސް ޑީއާރުޕީއިން މިމުހިންމު ބިލުގެ މައްސަލާގައި ސަރުކާރަށް އެއްގޮތަކަށް އެއްބާރުލުންނުދީ ބިލު ފެއިލްކޮށްލުމަށް ތުރީލައިން ވިޕެއް ނެރެފައި ވަނިކޮށްވެސް އެބިލްއެވަނީ މަޖިލީހުން ފާސްކޮށް ގާނޫނަކަށް ވެފައެވެ. އެހެންކަމުން ގާނޫނުތަކަށް އެހާ ހުރުމަތްތެރިކޮށް ހިތާކަމުގައި ބުނާ ބަޔަކު މިއަދުދެން އެއާއިދިކޮޅަށް ތިމަންނާމެންނަށް ކުރެވެންއޮތިއްޔާ އޮތްކަމެއް ކުރާނަމޭ ބުނަމުން ގެންދިއުމަކީ އެފަރާތުން އެދައްކާ ވާހަކައިގެ ބުރަދަނެއް އަމުދުން އޮންނާނެ ކަމެއްނޫނެވެ.\nޓެކްސްއާއިބެހޭ ބިލްތަކާއި އެފަދަ ގާނޫނަކަށް އިސްލާހު ހުށައެޅެނީ ސަރުކާރުން ކަމުގައި ވާތީވެ މިޓެކްސް ނެގުން ފަސްކުރުމަށް ސަރުކާރުން އިސްލާހެއް ހުށައަޅައިދިނުމަށް ޑީއާރުޕީގެ ލީޑަރ އެވަނީ ސަރުކާރުގައި އެދިވަޑައިގެންފައި ނަމަވެސް ކުރީން ސަރުކާރަށް އެއްބާރުލުން ނުދީފައި މިއަދު ސަރުކާރުގެ ކިބައިން އެކަމަށް އެދުމުގެ ހައްގު އޮނަރަބަލް ތަސްމީން އަލީއަށް އޮންނާނެތޯ މިއީ ކުރެވިދާނެ ސުވާލެކެވެ. އެހެންކަމުން މިކަމުގައި ޑީއާރުޕީގެ ނިޔަތާމެދު ޝައްކު ކުރާނެ ޖާގައެބައޮތެވެ.\nސަރުކާރުން މިއިސްލާހު ހުށައަޅައިފިނަމަ މަޖިލީހުގެ ތެރެއިން މިގާނޫނަށް އަމަލުކުރުން އެބުނާ ހަމަސްދުވަހުން ދެއަހަރު ދުވަހަށްވެސް ފަސްކުރާން ޑީއާރުޕީއިން މަސައްކަތް ކުރާނެކަމުގައި ގިނަބަޔަކު މިއަދު ގެންދަނީ ބުނަމުންނެވެ. އަދި މިކަމަކީ މީގެކުރީން އޮޅުވާލައިގެން އިމްޕޯޓު ޑިއުޓީގެ ނަމުގައި ރައްޔިތުންގެ އަތުން ދައުލަތަށް ނެގޭގޮތަށްއޮތް ބޮޑުއާމްދަނީއެއް އުނިކޮށް ދައުލަތައް މިގާނޫނުގެ ދަށުން ލިބޭންއޮތް އާމްދަނީ ހުއްޓުވާލައި ސަރުކާރުގެ ބަނޑު ބިންމަތީގައި ޖެއްސުމަށް ރާވައިގެން ހިންގާންއުޅޭ އިޚުލާސްތެރިކަމެއް އަމުދުންނެތް މަކަރުވެރި ރޭވުމެއް ކަމުގައި ޝައްކުކުރެވެއެވެ. އެހެންކަމުން ސަރުކާރުން އެއްވެސް ހާލަތެއްގައި މިފަހަރު ދުލެއް ދިނުމަކީ ކޮށްގެން ވާނެ ކަމެއް ނޫންކަމުގައި ދަންނަވާން ޖެހެއެވެ. ” ޓެކްސް ނަގާންޖެހެއޭ ، ތިމަންނާމެން އެކަމަކާ ދެކޮޅެއް ނުހަދަމޭ ބުނެ މިވަގުތު އެކަމަކު އެކަން ކުރާކަށް ނުފެނެއޭ ” ބުނެ އެދައްކާ ވާހަކަތަކަކީ ” ކައިގެންނޭ ފުރާނީ ، ނުކައެއް ނުފުރާނަމޭ ” ބުނުންކަހަލަ ހެއްވާ ވާހަކައެކެވެ


Qasim Ibrahimge Faraaiypulhun Thafaathu Kurumeh Nufeney: Ilham - vNews.mv\nކަނާއަތުން ވައަތަށް، ޖޭޕީގެ ނައިބު ރައީސް، މެދުގަ ލީޑަރ އަދި ވައަތް ފަރާތުގައި ލީޑަރުގެ އެޑްވައިޒަރ އިލްހާމް އަޙުމަދު\nރައީސް ޔާމީނަށް އަޅުގަނޑު މަޢާފް ކޮށްފިން: އިލްހާމް\nޖުމްހޫރީ ޕާރޓީން ވަނީ ބުރަ މަސްއްކަތަތކެއް ފަށައިފައި\nޖާދުﷲ ސައީދު Male' | 09 November 2019, 18:08\nމަޢާފް ކުރެއްވުމާއި މަޢާފް ދެއްވުމުގައި ޖުމްހޫރީ ޕާރޓީގެ ލީޑަރުގެ ހުންނަ ހިތްވަރު އެހެން އެއްވެސް ސިޔާސީ ލީޑަރެއްގެ ނެތް ކަމަށް ޖުމްހޫރީ ޕާރޓީގެ ލީޑަރ އޮނަރަބަލް ޤާސިމް އިބްރާހީމްގެ އެޑްވައިޒަރ އިލްހާމް އަޙުމަދު ވިދާޅުވެއްޖެއެވެ.\nއޮންރަބަލް ޤާސިމް އިބްރާހީމްގެ ކެތްތެރި ކަމާ، މީހުންގެ މެދުގައި ގެންގުޅުއްވާ ހަމަހަމަ އުޞޫލުތަކާ ގުޅޭގޮތުން ވާހަކަ ދައްކަވަމުން އިލްހާމް އަޙުމަދު ވަނީ ޖުމްހޫރީ ޕާރޓީގައި އުޅުއްވުމަށްފަހު ދުރުގައި ދުވަސްތަކެއްވަންދެން ހުންނެވުމަށްފަހު އެނބުރި ވަޑައިގަތުމުންވެސް ޤާސިމްގެ ހިތްޕުޅުގައި ބުރަކަމެއް ނެތްކަން ސާބިތު ކޮށްދެއްވައިފައި ކަމަށް ވިދާޅުވެފައެވެ.\nވީޓީ ވީން ކޮންމެ ހުކުރު ދުވަހެއްގެ ރޭ އެންމެންގެ ޖުމްހޫރީ ޕާރޓީގެ ނަމުގައި ގެނެސްދޭ ޕްރޮގްރާމްގައި ވާހަކަ ދައްކަވަމުން އިލްހާމް ވިދާޅުވީ ޤާސިމް އިބްރާހީމަކީ ޕްރެކްޓިކަލް ބޭފުޅެއް ކަމަށެވެ. ދުރު ވިސްނަވައިގެން ކަންކަން ކުރައްވާ އެވެނި މީހާގެ އެވެނި ބޭފުޅު އަދި މިވެނި މީހާގެ ފަޤީރު ކޮޔަކީ ޤާސިމް ދެނެވަޑައިގަންނަވާ ބޭފުޅެއް ނޫން ކަމަށެވެ. އޭގެ ހެކި ޖުމްހޫރީ ޕާރޓީން އެކި ދާއިރާތަކަށްނެރުއްވައިފައި ބޭފުޅުންގެ ފަރާތްޕުޅުން ފެނިވަޑައިގަންނަވާނެ ކަމަށާ އިލްހާމަކީވެސް އެކަމުގެ ސާފު ހެއްކެއްގެ ގޮތުގައި ރައްޔިތުންނަށް ފެނިވަޑައިގަންނަވާނެ ކަމަށެވެ.\nކުރިއަށްއޮތް ތާނގައި ޖުމްހޫރީ ޕާރޓީ ފެނިގެންދާނީ އެންމެ ޝަރަފްވެރި އެއް ޕާރޓީގެ ގޮތުގައި ފެނިގެންދިއުން އަޅުގަނޑުމެންގެ މައިގަނޑު ޓާރގެޓަކީ. މިސާލަކަށް ދަންނަވަންޏާ އޮނަރަބަލް ޤާސިމް އިބްރާހީމް، ޕާރޓީގެ ރިޔާސީ ކެންޑިޑޭޓަކަށް ވާދަ ކުރެއްވިޔަސް އެމަނިކުފާނުވެސް ޚުދު ބޭނުންފުޅުވަނީ މިހާރު، ޕްރައިމަރީއެކޭ އޮންނަޖެހޭނީ. ޕްރައިމަރީންނޭ ތިމަން މަނކިފާނުވެސް ވަޑައިގަންނަވާނީ. ނުވަތަ އެ މަޤާމް ހަޖެހިގެން ދާން ޖެހޭނީ. ޕާރޓީ ލީޑަރުކަންވެސް އަދި ރިޔާސީ ކެންޑިޑޭޓްކަމުގައި ވިޔަސް. ހަމަ އެގޮތަށް ރަށު ގޮފިތަކެއްވިޔަސް، އަތޮޅު ކައުންސިލްކަމަށް ވިޔަސް ރަށު ކައުންސިލްކަމަށް ވިޔަސް ރައްޔިތުންގެ މަޖިލިސްގެ މެމްބަރު ކަމަށްވިޔަސް. ދެމީހަކު ވާދަކޮށްފިއްޔާ ހަމަ އެހާހިސާބުން ޤާނޫނީ އިމުގެ ތެރެއިން ލިބިގެންދާނެ ވޯޓު ލުމުގެ ޙައްޤު މާނައަކީ ޗޮއިސްއެއް ރައްޔިތުންނޭ ނިންމާނީ ނުވަތަ ޕާރީގެ މެމްބަރުންނޭ ނިންމާނީ." އިލްހާމް އަޙުމަދު\nއިލްހާމް ވިދާޅުވީ ޖުމްހޫރީ ޕާރޓީގެ މިހާރުގެ މަސައްކަތަކީ ކުރިއަރަމުން އަންނަ ކޮންމެ މީހަކަށް ކުރިއަށްދިއުމުގެ ފުރުޞަތު ދިނުމަށްޓަކައި ޑިމޮކްރަސީގެ ރީތި އުޞޫލުން ކަންކަން ކުރުމަށްޓަކައި ކުރެވޭ މަސައްކަތްތަކެއް ކަމަށެވެ. އަދި އެމަސައްކަތްތަކުގެ ބުރަކަމާ ބޮޑުކަމުން ނަތީޖާ ފެނުމުގައި ލަސްކަމެއް އުޅުނު ނަމަވެސް އޮނަރަބަލް ޤާސިމް އިބްރާހީމްގެ ލަފައާއި އިރުޝާދުގެ ދަށުން ތަންފީޒުވެގެން އަންނައިރު ނަތީޖާ ފެންނާނެ ކަމަށް އިލްހާމް ވިދާޅުވެފައި ވެއެވެ.\nއިލްހާމް ވިދާޅުވީ ބައެއް މީހުނަށް ސިޔާސީ ގޮތުން ކަންކަން ހަޖަމުކުރުން އުނދަގޫ ވަނީ ކާމިޔާބު ކަމާއި އެކު ބަޔަކު ހެޔޮ މަސައްކަތްތަކެއް ކުރާތީ ކަމެވެ. އެގޮތުން ޤާސިމް އިބްރާހީމާ ދެކޮޅަށް އަޑު އުފުލާ ބަޔަކު އެކަންކުރަނީ ގިނަ ބަޔަކު އެކުވެގެން ވިސްނާ ވިސްނުމުން ގެނެސްފައިވާ ކަންކަމާ އެއްވަރުގެ ނުވަތަ އެއަށްވުރެ ޙިލްމުވެރި ގޮތެއްގައި ރައްޔިތުންނާ ހިސާބަށް ކަންކަން ގެނެސްދެއްވައިފައިވާތީ ކަމުގައެވެ.\nއިލްހާމްގެ މިވާހަކަފުޅު ބޮޑަށް އިޝާރާތް ކުރައްވައިފައިވަނީ އެތައް ކުންފުންޏެއް ގުޅިގެން ނުވަތަ ވަކިވަކީން ތަރައްޤީކުރާ އިޤުތިޞާދާއާއި އެއްވަރުގެ އެތެރޭގެ އިޤުތިޞާދެއް ޤާސިމް އިބްރާހީމް ދިވެހި ރާއްޖެއަށް ގެނެސްދެއްވައިފައި ވާތީއެވެ. އެގޮތުން ވިޔަފާރި އިޤުތިޞާދުގެ ތެރޭގައި ދިވެހީންނަށް މިހާރުން މިހާރަށްބޭނުންވާ އަސާސީ ވަސީލަތްތަކުގެ ބޮޑުބައެއް ރާއްޖޭގައި އެމަނިކުފާނުގެ އިންވެސްޓްމަންޓުތަކުން ގެނެސްދެއްވައިފައިވުން ފާހަގަ ކުރައްވައިފައ ވެއެވެ.\nއިލްހާމް ވިދާޅުވީ ޤާސިމް އިބްރާހީމްގެ އަރިއަހުގައި މަސއްކަތްކުރުމަކީ މީހާގެ ހިތްތިރިވެ އަދި އޯގާތެރިކަން އެމީހެއްގެ ކިބައިގާ އަށަގަންނާނެ ކަމެއް ކަމަށެވެ. އިސްލާމްދީނާއި ދިވެހި ޤައުމިއްޔަތާ ޚިލާފު ނުވާ ކޮންމެ ކަމެއްގައި ޤާސިމްގެ އިބްރާހީމްގެ އޯގާތެރިކަން ފެނިވަޑައިގަންނަވާނެ ކަމަށެވެ.\nމިވާހަކަފުޅު މިގޮތަށް ދައްކަވަމުން ކުރީގެ ސަރުކާރުން އެއްވެސް ކުށަކާއިނުލައި އިލްހާމް ޖަލަށްލައި އަނބިމީހާއަށް ކުރިގޯނާގެ ވާހަކަ ވަނީ ޙިއްޞާ ކުރައްވައިފައެވެ. ޖަލުގެ ތޭރިތަކުގެ ތެރޭގައި އަނިޔާވެރިކަން ފެނިވަޑައިގަތް ނަމަވެސް އެމަނިކުފާނު ޖަލަށްލެއްވި ކުރީގެ ރައީސް ޢަބްދުﷲ ޔާމީން ޢަބްދުލް ޤައްޔޫމަށް މަޢާފް ކުރައްވައިފި ކަމަށް ވަނީ ވިދާޅުވެފައެވެ.\nވަރަށް ހޫނު ގޮޅިއެއްގަ، ރޮށި ފިހެލެވޭނެ ބިތްގަނޑުގަ ތަތް ކޮަށްލީމަ ގާތްގަނޑަކަށް ރޭގަނޑު އަށެއް ނުވައެއް ޖަހާއިރު. ރޭގަނޑު ރޮށްޓެއް ފިހެލެވޭނެ. ބިތު ތަތްކޮށްލީމަ. މާނައަކީ ކޮންކްރީޓް ތަނެއްގަ ގަހެއް އެއްޗެއް ނުހުރެފަ މުޅީން ކޮންކްރީޓުން ހަދާފަހުރި ތަނެއްގަ ހުރީމަ ހޫނުގަދަކަމުން. ދުވާލަކު ތިން ފެންފުޅި ބޮޑު ތިން ފެންފުޅި އަޅުގަނޑު ހުސްކުރަން. އަދި އެވަރުން ނުވެގެން ޑީހައިދްރޭޓްވާތީ ލޮނު ފެން، ލޮނު ޕެކެޓް ގެންނަން ޖެހޭ. އެހެންވީމާ އެ ޙާލުގަ އޮތް މީހެއް އަޅުގަނޑަކީ. ޖަލުގަ، އަށްމަސްވަންދެން. އެހެން ނަަމަވެސް މިއަދު ސިޔާސީ ޙަޤީޤަތަކީ އަޅުގަނޑުގެ ހަތުރެއް ނޫން ރައީސް ޔާމީނަކީ. ރައްޓެއްސެއް މިއަދު އަޅުގަނޑު. ރައީސް ޔާމީނަށް މަޢާފް ކޮށްފިން. ސިޔާސީ ގޮތުން އެ ކުރަމުންދިޔަ މަސައްކަތުގަ ރައީސް ޔާމީނަށް އޭރު ޤަބޫލުކުރެވުނު ޤަބޫލު ކުރުންތަކެއްގެ މައްޗަށް ބިނާކޮށް އަޅުގަނޑު ޖަލަށްލީ." އިލްހާމް އަޙުމަދު\nއިލްހާމް ވިދާޅުވީ މިއީ ޤާސިމް އިބްރާހީމްގެ ވިސްނުންފުޅުގައިވެސް މީހުންނަށް ރަޙުމް ކުރެއްވުން ގެންގުޅުއްވާ ގޮތުގެ ނަތީޖާ ކަމަށެވެ. ސިޔާސީ ގޮތުން ދެބަސްވާ ފަރާތްތަކަށްވެސް ދަންނަވައިލަން ޖެހެނީ ދާއިރާގެ ގޮތުން ޖެހިލައިފައި ހިނގައިދާނެ ކަމަށެވެ. ނަމަވެސް އޯގާތެރިކަމާ ރަޙުމް ކުރުން އަދި އަދަބު އިޙުތިރާމަކީ ކޮންމެ މީހެއްގެވެސް ހުންނަން ޖެހޭ ސިފައަކަށްވާތީ ހިތްބުރަ ކުރެއްވުމުގެ ޚިޔާލުފުޅެއް ނުގެންގުޅުއްވާ ކަމަށެވެ.\nގާސިމް އިބްރާހީމްއާ ބެހޭގޮތުން ދެއްކެވި ވާހަކަތަކަށް ތާއީދު. ތިއީ ވަރަށް ރަގަޅު ހަގީގަތެއް. އެކަމަކު ޔާމީން އަށް އަޅުގަޑު ދުވަހަކުވެސް ތާއީދެއް ނުކުރާނަން.


Ithuru 8 meehaku positive vejje – Iru\nތުނބުޅި ދިގުކޮށް، ފައިކުރި ކުރުމުން ވަކިކުރި ހަތަރު މީހަކަށް އަލުން ވަޒީފާދޭން އަންގައިފި\nއިތުރު 8 މީހަކު ޕޮޒިޓިވް ވެއްޖެ\nސަމާ· 25 އެޕްރީލް 2020\nއިތުރު 8 މީހަކު ކޮވިޑް-19 އަށް ޕޮޒިޓިވް ވެއްޖެއެވެ.\nއެޗްޕީއޭއިން ދެންމެ ބުނީ އިތުރު 8 މީހަކު ކޮވިޑަށް ޕޮޒިޓިވްވެފައިވާ ކަމަށެވެ. އެ އެންމެންނަކީވެސް ދިވެހިންނެވެ. އެ މީހުން އައިސޮލޭޝަން ފެސިލިޓީތަކަށް ގެންދިއުމުގެ މަަސައްކަތް މިހާރު ވަނީ ފަށާފައެވެ:\nއެ މީހުންނާއެކު ރާއްޖެއިން މިހާތަނަށް ބަލި ޖެހުނު މީހުންގެ އަދަދު ވަނީ 137 އަރާފައެވެ.\nރޭވެސް މި ބައްޔަށް ބަންގްލަދޭޝް މީހަކު ވަނީ ޕޮޒިޓިވްވެފައެވެ. އަދި ހުކުރު ދުވަހު އެކަނިވެސް 18 މީހުން ވަނީ ކޮވިޑަށް ޕޮޒިޓިވްވެފައެވެ. ބުރާސްފަތި ދުވަހަކީ ކޮވިޑަށް ރާއްޖެއިން އެންމެ ގިނަ މީހުން ޕޮޒިޓިވްވި ދުވަހެވެ. އެ ދުވަހު ވަނީ 23 މީހުން ޕޮޒިޓިވްވެފައެވެ.\nއިއްޔެ ފުރަތަމަ ފެނިފައިވަނީ ދެ ދިވެހިންނާއި ބަންގްލަދޭޝް ދެ މީހެއްގެ އިތުރުން އިންޑިއާ މީހަކާއި ސްރީލަންކާގެ ކުޑަ އަންހެން ކުއްޖެކެވެ. މީގެ ތެރޭގައި އުމުރުން 60 އަހަރުން މަތީގެ ދިވެއްސެއްވެސް ހިމެނެއެވެ. އެހެން ކަމުން މިހާތަނަށް ރާއްޖެއިން ކޮވިޑަށް ޕޮޒިޓިވްވީ ދިވެހިންގެ ތެރޭގައި އުމުރުން ދުވަސްވީ ދެ މީހަކު ހިމެނުނީއެވެ.\nފަހުން ޕޮޒިޓިވްވީ 13 މީހުންގެ ތެރޭގައި އުމުރުން 12 އަހަރުގެ ކުއްޖަކުވެސް ހިމެނެއެވެ. އެ ކުއްޖާގެ މަންމައާ ބައްޕަވެސް ވަނީ ބައްޔަށް ޕޮޒިޓިވްވެފައެވެ. މި މީހުންގެ ތެރެއިން 12 މީހުންނަކީ ދިވެހިންނެވެ. ދެން ހިމެނެނީ ރޭ ޕޮޒިޓިވްވީ ބިދޭސީ މީހާއެވެ.\nރަސްމާދޫ ބަނދަރު ތަރައްޤީކުރުމުގެ މަސައްކަތް މިއަހަރުގެ ޑިސެމްބަރުމަހުގެ ނިޔަލަށް ނިންމާލަނީ\nމިއަދު ޕޮޒިޓިވްވީ ދިވެހިންގެ އުމުރާ ގުޅޭގޮތުން އެޗްޕީއޭއިން އަދި މައުލޫމާތެއް ހާމައެއް ނުކުރެއެވެ.\nއެންއީއޯސީންގެ ބައްދަލްވުމުގައި ޑރ. އިބްރާހިމް އަފްޒަލް ރޭ ވިދާޅުވީ ހުކުރު ދުވަހު ޕޮޒިޓިވްވީ މީހުންގެ ކޮންޓެކްޓްރޭސިންގެ މަސައްކަތް ކުރަމުންދާ ކަމަށެވެ. އަދި ހުކުރު ދުވަހު ފެނުނު ކޭސްތަކުގެ ތެރެއިން އާ ކްލަސްޓާއެއްވެސް ފާހަގަ ކުރެވިފައިވާ ކަމަށްވެސް އަފްޒަލް ވިދާޅުވިއެވެ. ދެން ފެނުނު ކޭސްތަކަކީ ކުރީގެ ކޭސްތަކާ ގުޅުންހުރި ކޭސްތަކެއް ކަމަށް ވިދާޅުވިއެެވެ.\nކޮވިޑްއިން ރައްކާތެރިވުމަށް މާލެ އޮތީ 14 ދުވަހަށް ލޮކްޑައުން ކޮށްފައެވެ.


Kalhu Baazaarugai Dollar Vihkkun Huttuvan Gaanoon Ah Badhalu Gehnnanee - Vaguthu\n9 މަސް ކުރިން ( އޮކްޓޯބަރ 26, 2020 )\nރާއްޖޭގައި ކަޅު ބާޒާރުގައި ޑޮލަރު ވިއްކުން ހުއްޓުވުމަށް ގާނޫނަށް ބަދަލުތައް ގެނައުމުގެ މަސައްކަތް ކުރަމުން އަންނަ ކަމަށް މަރުކަޒީ ބޭންކް (އެމްއެމްއޭގެ) ގަވަރުނަރު އަލީ ހާޝިމް ވިދާޅުވެއްޖެއެވެ.\nރައްޔިތުން މަޖިލީހުގެ މާލިއްޔަތު ކޮމެޓީގައި ޑޮލަރުގެ މައްސަލަ ހައްލު ކުރުމަށް އެމްއެމްއޭއިން ކުރިއަށް ގެންދާ މަސައްކަތްތަކާ ބެހޭގޮތުން، ވާހަކަދައްކަވަމުން ގަވަރުނަރު އަލީ ހާޝިމް ވިދާޅުވީ ބޮޑު އަގުގައި ޑޮލަރު ވިއްކަމުން ގެންދާ މައްސަލަ ގާތުން އެމްއެމްއޭ އިން ބަލަމުން ގެންދާ ކަމަށެވެ. އެގޮތުން އެމަނިކުފާނު ވިދާޅުވީ މަނީ އެކްސްޗޭންޖު ކުރާ ތަންތަން މޮނީޓާ ކުރަމުން އަންނަ ކަމަށެވެ.\nގަވަރުނަރުގެ ވާހަކަފުޅުގައި ވިދާޅުވީ ބޮޑު އަގުގައި ޑޮލަރު ވިއްކާ މައްސަލާގައި ފިޔަވަޅު އެޅުމަށް ދަތިތަކެއް ކުރިމަތިވާ ކަމަށް ފުލުހުންވެސް ހާމަކޮށްފައިވާ ކަމަށެވެ. ނަމަވެސް އެކަން ކުރާ ފަރާތްތަކަށް ފިޔަވަޅު އެޅުމަށް ގިނަ މަސައްކަތްތަކެއް ފުލުހުންނާއި ގުޅިގެން ކުރަމުން ގެންދާ ކަމަށް އެމަނިކުފާނު ވިދާޅުވިއެވެ.\nބްލެކު މާކެޓު ނުވަތަ ކަޅު ބާޒާރުގައި ޑޮލަރު ވިއްކުމަކީ މަނިޓަރީ ރެގިއުލޭޝަންގެ ގަވާއިދުގެ ދަށުން މަނާ ކަމެކެވެ. ނަމަވެސް އެކަމަށް މިހާތަނަށް ވަކި ހާއްސަ ގާނޫނެއް ނުވަތަ ގާނޫނެއްގެ ދަށުން އެކަން މަނާ ކުރެވިފައެއް ނުވެއެވެ.\nމަރުކަޒީ ބޭންކް އެމްއެމްއޭގެ ޑެޕިއުޓީ ގަވަރުނަރު އަހުމަދު އިމާދު މިއަދުގެ މާލިއްޔަތު ކޮމެޓީގައި ވިދާޅުވީ ކަޅު ބާޒާރުގައި ޑޮލަރު ވިއްކުމަކީ މަނިޓަރީ ރެގިއުލޭޝަންގެ ގަވާއިދުގެ ދަށުން މަނާކަމެއް ނަމަވެސް އެކަން ހުއްޓުވަން އޮތީ ގާނޫނީ ގޮންޖެހުންތަކެއް ކަމަށެވެ. އޭނާ ވިދާޅުވީ ގާނޫނުތަކަށް ގެންނަ އިސްލާހުތަކުގެ ސަބަބުން އެކަމަށް ހައްލުތަކެއް ލިބިގެން ދާނެ ކަމަށް އުއްމީދު ކުރައްވާ ކަމަށެވެ.\nއޮކްޓޯބަރ 26, 2020 19:30\nއިސްލާމީ ތާރީހް ކިޔާދޭ ފޮތެއްގައި ލިޔެފައިވޭ.\nއަމީރުލް މުއުމިނީން އަލީބިން އަބޫތާލިބް ރ.އ. ހިލާފަތުގައި އެއްދުވަހަކު އެކަލޭގެފާނުގެ ބޭބޭފުޅު އަގީލްބިން އަބޫތާލިބް ރ.އ. ވަޑައިގެން ދަންނަވަނީ ތިމަންކަލޭގެފާނަށް ފައިސާކޮޅެއް ދެއްވާށޭ ދަރަންޏެއް އަދާކުރުމަށް، އަލީ ރ.އ. ވިދާޅުވަނީ ތިމަންކަލޭގެފާނުގެ އަތުގައި މިވަގުތު އެއްވެސް ފައިސާއެއްނެތްކަމަށާއި ތިމަންކަލޭގެފާނަށް މަހު މުސާރަ ލިބުނީމައި ބޭބެގެ މުހުތާދު ފިލުވައިދޭނެކަމަށް، އެހެން ނަމަވެސް އަގީލް ރ.އ. އެދުނީ ބައިތުލްމާލުން ފައިސާކޮޅެއް ނަގާފައި އެކަން ހަމަޖައްސައިދެއްވުމަށް. އަލީ ރ.އ. ދަނގަޑު ބުރިއެއްގެނެސް ދޮންކުރުމަށް ފަހު އެކަލޭގެފާނުގެ ބޭބެގާތު މީގައި ހިފާށޭބުނުމުން އަގީލް ހިތްހަމަ ނުޖެހުނީމައި ވިދާޅުވަނީ މިއަދު ބޭބެއަށް މިދޮންދަގަނޑުގައި ހިފާންނުކެރުނީ މީގެ ހޫނުގެ ސަބަބުންނޭ، މިއަދު ބައިތުލްމާގައި ހުރި ރައްޔިތުންގެ ފައިސާއިން ބޭބެގެ މުހުތާދު ފިލުވައިދީފިނަމަ މާދަމާ ނަރަކައިގެ އަލިފާން ދެކެ ތިމަންކަލޭގެފާނު ބިރުވެތިވަމޭ.\nމިކަހަލަ ވެރިން ލިބުނީމައި ޑޮލަރުގެ ކަޅުބާޒާރުވެސް އަދި އެހެން ކަންކަންވެސް ހައްލުވެގެންދާނެ.\nއޮކްޓޯބަރ 26, 2020 20:01\nމިގެކު ރިގަވެސް އެމްޑީޕީ ސަ ރުކާ ރު އޮތްއެ ރު ޑޮލަ ރެތްގެ ފަހަތުގާ ޕޮލިހެތް ބަހަޓާވަހަކަދެތްކިމެންނުހޭ ދެެން ފެނުނީ އަގުބޮޑް ކޮލިތަނޭ މިފަ ރުވެސް އެހެންހަދަށެވެ\nއޮކްޓޯބަރ 26, 2020 20:02\nހުސް ފޮނިކަނޑާ ... ބޮންދުން ރޯމާދުވާލު ވިއްކާ ގަނޭ ނެތް ހުއްޓުވާނެ ބަޔެއް\nއޮކްޓޯބަރ 26, 2020 20:04\nއެމްޑީޕީން ކުރިން ވެރިކަން ކުރިއިރުވެސް، ކަޅުބާޒާރުގައި ޑޮލަރު ވިއްކުން ހުއްޓުވަން، ޑޮލަރު ފްލޯޓުކުރާނީއޭ ކިޔާ، ޑޮލަރުގެ އަގުބޮޑުކުރި. މިހާރު ހަމައޭތި ތިހަލުވަނީ. ޑޮލަރަށް އޮންނަ ޑިމާންޑެއް ނުގެއްލޭނެ. ކަލޭމެން ކޮންމެ ފައިސާއެއް ބޭނުން ކުރިޔަސް. މިހާރުވެސް އެކި ބާވަތްތަލިގެ ފައިސާ ބޭނުންކުރާކަށް މަނަލެއްނޫން. މީހުން ގުނބޯ ނުހަލުވާ. ޑޮލަރުވެސް މިހާރު ތި އޮތްވާމު އޮތަދީ.\nއޮކްޓޯބަރ 26, 2020 20:22\nނުވާނެ އަމުދުން މިސަރުކާރަކައްނުވާނެ. ބޮޑުސޯބަކަށް ހައިރާނެއްހުރެގެން ކުދިސޯބުތައްވެސް އެނބުރޭނީ ހައިރާނކަންމަތީގައެއްނު ކޮންމެކަމެއްވެސް ވެނިމުނީމަ ހައިރާންވެއަންތަރީސްވެފަތިބެގެން ކޮނމެވެސް އަނގައެއް އަރުވާނެ ފޮނިކަނޑާ ސަރުކާރު\nރަޙްމާ ޢީސާ ފުޅު/ލަންކާ\nއޮކްޓޯބަރ 26, 2020 20:52\nއަޅުގަނޑު ހުންނަނީ ލަންކާގައި4ދަރިންނަށް ކިޔަވާދޭން. 750 ޑޮލަރު މަހަކަށް ނެގޭތީ އެއް އިރު ކައިގެން މިހާރު މިއުޅެނީ. ފިރިމީހާ ބުރަ މަސައްކަތް ކޮށްފައި އެކައުންޓަށްލާ ލާރިން މިކޮޅުންނަގަނީ. ޔާމިނު އެއް މިގޮތަށް ރައްޔިތުން ބަނޑަކަށް ނުޖައްސާ، ހަމަގައިމުވެސް. އަންގާ ވެސް ނުލާ ޓަސްލާފަ ޑޮލަރު ބަންދުކޮށްލީ. މާލެ އަގު ބޮޑު ކަމުން މިތަނަށް އައީ. ރާއްޖެތެރޭ މީހުން ދެން 750 ޑޮލަރު ނެގޭ ގޮތަށް ހެދީމާ ދަރިންނަށް ރަންގަޅު ތަޢުލީމެއް ހޯދާދޭނީ ވެސް ކިހިނެތް އަޅެ ؟ އިބޫ އަށް ކޮންކަމެއްތަ ވީ ؟ އިބޫ އަށް ނުވަންޏާ ވަޒީފާ އިން ވަކިވެފަ ގެއަށްދޭބަލަ. މިހާރު އުނދަގުލާ ހަމަވެއްޖެ.\nއޮކްޓޯބަރ 27, 2020 10:40\nޢަދިވެސް ހޮވަފަ ގޮސް ލަންކާގަ އޮވޭ. 😂\nއޮކްޓޯބަރ 26, 2020 21:29\nހެހެހެ ސަރުކާރުން ކަޅުފައިސާ އިތުރަށް ޖެހިޖެހީނުން ގައުމުގެ އިގުތިސާދަށް އަސަރުކުރިކަމެއް މިވެރިންނަކަށް ނޭނގުނު އިތުރުފައިސާ ނުޖަހަން ވޯލްޑުބެންކުން އިންޒާރު ދިންއިރު ހިރުވާތަން ކަހާވެސް ނުލާތިބީ މިހާރު ކަހާތަނަށް ރަތްހިނި އެރީމާ ތިޔަތެޅިގަތީ ދެން ނަޝީދު ހެދިހެން ކޮންމެ ޑޮލަރަކަށް ފުލުހެެއް ހޯދާ..\nސޯލިހު އިސްތިއުފާ ދީފަ ރަށަށްދޭ މިހާރުވެސް ސޯލިހުގެ ރަށުމީހަކު ހިޔާލީފުލެެެޓު ވިއްކާ އިންސުޓޯލްމަންޓަށް ފުލެޓުތަށް ވިއްކަމުންދުވަމުން ދަނިކޮށް ފުލުހުން އަތުލައިގަނެފި.\nއޮކްޓޯބަރ 27, 2020 00:31\nތިއީ ސަރުކާރުން ކަންކަން ކުރާގޮތުން ވާގި ލިބި ހިންގާ ކަޅުބާޒާރެއް.\nބޭންކްގައި ހުރި ޑޮލަރު ކޮޅުން ހަމަ އެކަނި ވިޔާފާރިތަކަށް ޓީޓީ ހަދައިދީބަލަ ބޭންކްރޭޓުން.\nއިސާހިތަކު ކަޅުބާޒާރުގެ އަގުވެއްޓި ތިކަން ނިމިދާނެ.\nއޮކްޓޯބަރ 27, 2020 02:12\nފުރަތަމަ މަޖިލިސް އިސްލާހުވާން އެބަޖެހޭ މިމައްސަލާގައި’ މިތަނުގަ ތިބި މަހުޖަނުންގެ ޑޮލަރު މާލެ ތެރޭގަ އަގުބޮޑުކޮށް މިވިއްކަނީ....\nއޮކްޓޯބަރ 27, 2020 06:53\nރާއްޖޭގެ ޑޮލަރުކަޅު ބާޒާރަކީ ނަސީދުގެ ވެރިކަމުގަ ޑޮލަރު އެމްއެމްއޭ އަށް ޖަނާނުކުރުމުން ޑޮލަރު ލިބުން ދަތިވެ ތިޔަގަވަރުނަރުގެ ފިނޭންސްމިނިސްޓަރުކަމުގާ ވިޔަފާރި މުދަލަކަށް ހެދުމުން އުފެދުނު އެއްޗެއް\nއޮކްޓޯބަރ 27, 2020 06:57\nތިޔަ ގާނޫނުގެ ބަދަލުން ދެންވާނެގޮތަކީ އެއްގޮތަކަށްވެސް ޑޮލަރު ގަންނަން ނުލިބުން .ބްލެކް ފިލާވަރަށް ޑޮލަރު ނެރުމުގެ ގާބިލްކަމެއް ގައުމުގަ ނެތް އިރު ތިޔަހޭދެނީ ގޯހަކަށް ވެދާނެ ކަމެެއް\nއޮކްޓޯބަރ 27, 2020 07:56\nޔާމީނެއް ތިޔަހާ ސަކަރާތެއްނުޖަހާ ފުލުހެއްވެސް ނުބަހައްޓައެވެ. އެކަމު ޔާމީނުވަނީ ޑޮލަރުގެ އަގު ހަމަމަގަށް އަޅުވައި ކޮންމެފުރާ ދިވެއްސަކަށް 500 ޑޮލަރު ލިބޭގޮތަހަދާފައެވެ.


ކުޑަކުއްޖަކަށް ޖިންސީ ގޯނާ ކުރިކަމުގެ ތުހުމަތުގައި ސިފައިންގެ މީހަކު ހައްޔަރުކޮށްފި – Dhen.mv\nކުޑަ ކުއްޖަކަށް ޖިންސީ ގޯނާ ކުރިކަމުގެ ތުހުމަތުގައި ސިފައިންގެ މީހަކު ހައްޔަރުކޮށްފި އެވެ.\nފުލުހުން ބުނީ 14 އަހަރުގެ އަންހެން ކުއްޖަކަށް ޖިންސީ ގޯނާ ކުރުމާއި، ބްލެކްމެއިލް ކުރުމުގެ އިތުރުން ރޭޕް ކުރިކަމުގެ ތުހުމަތުގައި މިއަދު 18:30 ހާއިރު 36 އަހަރުގެ ފިރިހެނަކު ހައްޔަރުކޮށްފައިވާ ކަމަށެވެ.\nފުލުހުން ބުނީ މި މައްސަލަ ދަނީ ތަހުގީގު ކުރަމުން ކަމަށެވެ. ނަމަވެސް އިތުރު ތަފްސީލެއް ނުދެއެވެ.\nމި މައްސަލާގައި ހައްޔަރު ކޮށްފައިވައިވަނީ ސިފައިންގެ މީހެއް ކަމަށް އިތުބާރު ހުރި ފަރާތަކުން ވަނީ "ދެން" އަށް ކަށަވަރު ކޮށްދީފައެވެ.\nއެމްއެންޑީއެފްގެ އިސް ތަރުޖަމާން މޭޖާ އިބްރާހިމް އާޒިމް މިރޭ ވިދާޅުވީ ފުލުހުން ބަލަމުންދާ މައްސަލައެއްގައި ސިފައިންގެ މީހަކު ފުލުހުންގެ ބެލުމުގެ ދަށަށް ގެންގޮސްފައިވާ ކަމަށް ރަސްމީކޮށް ފުލުހުން އެމްއެންޑީއެފަށް އަންގާފައިވާ ކަމަށެވެ.\nސިފައިންގެ ދެ މީހަކު 15 އަހަރުގެ ކުޑަ ކުއްޖަކު ރޭޕް ކުރި ކަމަށް ރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެންބަރު ރޮއިޒަނާ އާދަމް، މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގައި ވަނީ ދާދި ފަހުން ވިދާޅުވެފައެވެ.


Flying School Massala: Dharivarunna halle libeyne manzare nufeney! – adduLIVE\nފްލައިން ސްކޫލް މައްސަލަ: ދަރިވަރުންނަށް ހައްލެއް ލިބޭނެ މަންޒަރެއް ނުފެނޭ!\n1 Jan 11, 2021, 10:42\nއައްޑޫ ފްލައިން ސްކޫލް ނުވަތަ އޭޝިއަން އެކަޑަމީ އޮފް އެރޮނޮޓިކްސް (އޭއައިއޭ)ގައި ކިޔަވާ ދިވެހި ދަރިވަރުންގެ ހާލަތުގެ ވާހަކަ މިހާރު ނޭގޭ މީހަކު މި ރާއްޖޭގައި މަދުވާނެއެވެ.\nއަވައްޓެރި ލަންކާގެ ކުންފުންޏަކުން ހިންގާ މި ފްލައިން ސްކޫލް ގަމުގައި ހެދުނީ ކުރީގެ ރައީސް މުހައްމަދު ނަޝީދު އާއި އޮތް ގާތްގުޅުމެއްގެ ތެރެއިން ކުރެވުނު މަސައްކަތުންނެވެ. އެތަން ގަމުގައި ހެދުމުގައި ކުރީގެ ރައީސް ނަޝީދުގެ ސަރުކާރުން ބޮޑެތި ފަސޭހަތަކާއި ލުއިތަކެއް ވަނީ ދީފައެވެ.\nކޮންމެ ގޮތަކަށް ހެދި ނަމަވެސް މި ސްކޫލްގައި ޕައިލެޓުން ތަމްރީނު ކުރުމުގެ ފުރުސަތު ހުޅުވުމާއި އެކު އެތައް ދިވެހި ބެލެނިވެރިންނަށް ހިތް ހަމަ ޖެހުން ލިބިގެން ދިޔައެވެ. ދިވެހި ފަސްގަނޑުގައި ތިބެ ޕައިލެޓު ކޯސް ނިންމައި ގައުމަަށް ހިދްމަތް ކުރުމަށް އެ ދަރިންނަށް ފަހި ފުރުސަތު ހުޅުވިގެން ދިޔައެެވެ.\nފާއިތުވި ދުވަސްތަކުގައި މި ފްލައިން ސްކޫލް ކިޔެވި އެތައް ޕަލެޓުންނެއް މިއަދު ދިވެހި ޖައްވުގައި ދަނީ އުދުހެމުންނެވެ. ނަމަވެސް އެއީ މިހާރު މާޒީއެވެ.\nމިއަދު ފްލައިން ސްކޫލުންގެ ހާލަތު ހުރީ ދަރިވަރުންނަށް ކިޔަވައި ދިނުމުގެ ބަދަލުގައި، އެމީހުން ބޭނުންވާ ވަކި ލަނޑުދަޑިއެެއް ހާސިލް ކުރުމަށް ދަރުވަރުން ގުރުބާން ކުރާ ތަނެއްގެ ގޮތުގައެވެ.\nބޭންކު ލޯން ނަގައިގެން ކިޔަވަމުންދާ ދަރިވަރުން ތިބީ ކޯސް ނިމޭނެ ދުވަހެއް ނޭގި މާޔޫސްކަން މަތީއެވެ. ސްކޫލުން ކުދިން ނިންމައިދޭން މަސައްކަތެއް ނުކުރެއެވެ. އެކުދިންގެ މުސްތަގްބަލަކަށް ސްކޫލްގެ ވެރިން ނުވިސްނައެވެ. އެމީހުންގެ ވިސްނުން ހުރީ މިކަން ބޮޑު ސިޔާސީ ކަމަކަށް ހަދައި ދައުލަތުން ބޮޑު ބަދަލެއް ހޯދުމަށެވެ. އެއީ ސަރުކާރުން އެމީހުން ބޭރުކޮށްލައިގެން ނަމަވެސް އެވެ.\nފްލައިން ސްކޫލްގެ މައްސަލަ ރައީސް އޮފީހުގެ ސަމާލުކަމަށްވެސް ވަނީ އައިސްފައެވެ. ނައިބް ރައީސް އެތަނުގެ ދަރިވަރުންނާއި ބައްދަލުކޮށްފިއެވެ. ރައްޔިތުންގެ މަޖިލީހުގެ ކޮމެޓީގެ މެމްބަރުން އައްޑޫއަށް އައިސް ފްލައިން ސްކޫލްގެ ދަރިވަރުންނާއި ތަނުގެ އިސްވެރިންނާއި ބައްދަލުކޮށްފިއެވެ. މި މައްސަލަ އާއި ގުޅިގެން ޓްރާސްޕޯޓު މިނިސްޓަރ އައިޝަތު ނަހުލާ މަޖިލީހުގެ ކޮމެޓީއަށް ހާޒިރުކޮށް ސުވާލު ކުރެވިއްޖެއެވެ. އެކަމަކު އަދިވެސް މައްސަލަ ކޮޅެއްގައި ޖެހެން އުޅޭ މަންޒަރެއް ނުފެނެއެވެ.\nރައްޔިތުންގެ މަޖިލީހުގެ ކޮމެޓީ މެމްބަރުން ފްލައިން ސްކޫލްގެ ވެރިންނާއި ބައްދަލު ކުރުމުން ދެއްކީ ކުދިންގެ ބަހަނާއެވެ. ކުދިންގެ މައްސަލައެވެ. އެމީހުންގެ އެއްވެސް މައްސަލައެއް ނެތެވެ. އެކަމަކު ތަނުގައި ނެތް ވަސީލަތަކަށް ކުދިން ސްކޫލަށް ވައްދައި އެކުދިން އަތުން ބަރާބަރަށް ޑޮލަރުން ފީ އެބަނަގައެވެ.\nބޮޑެތި ލޯން ނަގައިގެން ކުދިން ސްކޫލަށް ފީ ދައްކަން ރަނގަޅެވެ. އެކަމަކު އެކުދިންނަށް އުދުހެން ނުވަތަ ކިޔަވައިދޭން ވީމާ ކުދިން ގޯސްވެއެވެ.\n18 މަސް ދުވަހުން ކިޔަވައި ނިންމައިދޭނެ ކަމަށް ބުނެ ކުދިންނަށް ލިޔެކިއުންދީ އެލިޔުންތަކަށް ބަލައި ބޭންކުން ލޯން ނަގައި ކިޔެވުން ނުނިމި ލޯން ދައްކާތާ3އަހަރުވެފައިވާ ކުދިން އެބަތިއްބެއެވެ. އެކަން ސަރުކާރަށް އެނގެއެވެ. އެކަން ސިޔާސީ އެންމެނަށް އެނގެއެވެ. ފްލައިން ސްކޫލުން ހަދާ ދޮގުތައް ވެސް އެބައެނގެއެވެ. އެކަމަކު ވިޔަވަޅެއް ނޭޅެއެވެ.\nފްލައިން ސްކޫލްގެ މައްސަލާގައި އެތަނުގައި ކިޔަވާ ގިނަ ދަރިވަރުން މިހާރު ތިބީ މާޔޫސްވެ ކިޔެވުން މަތިން ފީހިވެ، ލޯނުގެ ދަންތުރައެއްގައި ތާށިވެފައެވެ. އެކުދިންނަށް ލޯނު ދެއްކޭނެ ލުއި ގޮތެއް ހޯދައި ނުދެވެއެވެ. ކޯސް ނިންމޭނެ ގޮތެެއް ހޯދައި ނުދެވެއެވެ. ހައްތަހާވެސް ދެކެވެނީ ބޭކާރު ވާހަކައެވެ.\nފްލައިން ސްކޫލްގެ ދަރިވަރުން ބުނާ ގޮތުން އެކުދިންގެ ކިޔެވުމުގެ ކުރިމަގު އަންދާޒާ ކުރަން ނޭގެއެވެ. އެހެންވެ ލޯން ދައްކަން ޖެހޭނީ ކިތައް ދުވަހެއް ކަމެއް ސާފު ނުވާކަމަށެވެ.\nނަމަވެސް ދަރިވަރުން އެދެނީ ސަރުކާރުން އެންމެ ކުޑަމިނުން އެކުދިންގެ ލޯންތައް ފަސްކޮށް ދިނުމަށެވެ. ނުވަތަ ހަޔާ އެޑިއުކޭޝަން މިނިސްޓްރީ ތަކަށް ލޯން ބަދަލުކޮށް ކޯސް ނިންމަން ލުއި ތަކެއް ދިނުމަށެވެ.\nއެކަމަކު އެފަދަ މަޝަވަރާއެއް ނުހިގައެވެ. މިނިސްޓަރ ނަހުލާ އާއި ސްޓޭޓު މިނިސްޓަރ ޒުހައިރު އެކަކު އަނެކެއްގެ ބޮލަށް މައްސަލަ ކަނޑަނީއެވެ. މުޅި ދައުލަތް މިވަނީ ފްލައިން ސްކޫލް ދަށުވެ ތާށިވެފައެވެ.


“ޓްރޭނިންގ ވާރކްޝޮޕް އޮން އިފެކްޓިވެ އެޖުޑިކޭޝަން އޮފް މެރިޓައިމް ކޭސަސް އިން އަ ކައިންޓަރ ޓެރަރިޒަމް ކޮންޓެކްސްޓް” ގެ ނަމުގައި ފަނޑިޔާރުންނަށް ޕްރޮގްރާމެއް ފެށުން. – Department of Judicial Administration\n“ޓްރޭނިންގ ވާރކްޝޮޕް އޮން އިފެކްޓިވެ އެޖުޑިކޭޝަން އޮފް މެރިޓައިމް ކޭސަސް އިން އަ ކައިންޓަރ ޓެރަރިޒަމް ކޮންޓެކްސްޓް” ގެ ނަމުގައި ފަނޑިޔާރުންނަށް ޕްރޮގްރާމެއް ފެށުން.\n“ޓްރޭނިންގ ވާރކްޝޮޕް އޮން އިފެކްޓިވެ އެޖުޑިކޭޝަން އޮން މެރިޓައިމް ކޭސަސް އިން އަ ކައުންޓަރ ޓެރަރިޒަމް ކޮންޓެކްސްޓް” ގެ ނަމުގައި2ދުވަހުގެ ޕްރޮގްރާމެއް، ދިވެހިރާއްޖޭގެ ކޯޓުތަކުގެ ފަނޑިޔާރުންނަށް އަމާޒުކޮށް ފަށައިފިއެވެ.\nމި ޕްރޮގްރާމަކީ، ‘ސަޕޯރޓް ޓު މޯލްޑިވްސް އޮން ކައުންޓަރ ޓެރަރިޒަމް’ ޕްރޮޖެކްޓްގެ ދަށުން، ޔުނައިޓެޑް ނޭޝަންސް އޮފީސް އޮން ޑްރަގްސް އެންޑް ކްރައިމް (ޔޫ.އެން.އޯ.ޑީ.ސީ) އާއި ޖުޑީޝަލް އެކެޑަމީ ގުޅިގެން 2021 ޖުލައި 11 އިން 12 އަށް ވަރޗުއަލްކޮށް ކުރިއަށްގެންދާ ޕްރޮގްރާމެކެވެ.\n← ޔޫއެންޑީޕީގެ ފަރާތުން މެޖިސްޓްރޭޓް ކޯޓުތަކަށް ބޭނުންވާ ގިނަ އަދަދެއްގެ އައި.ސީ.ޓީ އިކުއިޕްމެންޓްސް ހަދިޔާކޮށްފި\nގެވެށި އަނިޔާ ހުއްޓުވުމުގެ ޤާނޫނާއި ޖިންސީ ކުށުގެ ޤާނޫނާއި ގުޅޭ ޓްރެއިނިންގ އޮފް ޓްރެއިނަރސް ޕްރޮގްރާމް ފެށުން →


Sea Life in badhal hoadhan fahu furusath dheefi – Iru\nއައިލެންޑް އޭވިއޭޝަނުން ގިނަ ކަންތައްތަކެއް އިޞްލާހުކުރުމަށް ލަފާދޭން ފާސްކޮށްފި\nއަމީންއަށް އިތުބާރު އޮތް ކަމަށް އެމްޑީޕީގެ ޕާލިމަންޓްރީ ގުރޫޕުން މިއަދު ފާސްކޮށްފި\nއާބާދީގެ ނިސްބަތުން ދުވާލަކު މީހަކަށް ލިބޭ ޢާމްދަނީއަކީ 182 ރުފިޔާ\nރަންވީރު ޑަބަލް ރޯލުން ފެނިގެންދާ ފިލްމްއެއް!\nސީލައިފް އިން ބަދަލު ހޯދަން ފަހު ފުރުސަތު ދީފި\nސަމާ·5ނޮވެމްބަރ 2019\nސީލައިފް ގްލޯބަލް އިން ހުޅުމާލޭގައި ހަދާ ހައުސިން ޔުނިޓުތައް ގަންނަން ފައިސާ ދެއްކި ފަރާތްތަކަށް ބަދަލު ހޯދަން ހުށަހަޅަން ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން ފަހު ފުރުސަތު މިއަދު ދީފި އެވެ.\nއެޗްޑީސީ އިން ނެރުނު ބަޔާނުގައި ބުނެފައި މި ފަހަރު ހުށަނާޅައިފި ނަމަ، ބަދަލު ނުލިބޭނެ ކަމަށެވެ.\nމިދިޔަ ސަރުކާރުން ހުޅުމާލޭގައި 3،000 ހައުސިން ޔުނިޓް އެޅުމުުގެ މަޝްރޫއު ސީލައިފް އަށް ހަވާލުކުރުމުން، ގިނަ ބަޔަކު އެ ފްލެޓްތައް ގަންނަން ފައިސާ ދެއްކި އެވެ. އެހެން ނަމަވެސް ފްލެޓްތަކުގެ މަސައްކަތް ނުކުރުމުން، ފައިސާ ދެއްކި މީހުންގެ ތެރެއިން ބައެއް މީހުން ވަނީ ސީލައިފްއާ ދެކޮޅަށް ދައުވާ ކޮށްފަ އެވެ. އޭގެ ތެރެއިން 203 ފަރާތަކާ އެކު ސަރުކާރާއި އެޗްޑީސީން ވީ ސެޓްލްމެންޓް އެގްރީމެންޓާ އެއްގޮތަށް އެ މީހުންނަށް ފައިސާ ދޭން އެޗްޑީސީ އިން ނިންމި އެވެ. އަދި ދައުވާ ނުކުރާ ފަރާތްތަކަށް ވެސް ބަދަލު ދޭން ނިންމައި، އެކަމަށް ހުށަހަޅަން މިދިޔަ ސެޕްޓެމްބަރު މަހު އެޗްޑީސީ އިން ހުޅުވާލި އެވެ.\nއެ ކުންފުނިިން ބުނީ އަންނަ އަންގާރަ ދުވަހުގެ މެންދުރު 2:00ގެ ކުރިން ބަދަލު ހޯދަން ހުށަހަޅަން ޖެހޭނެ ކަމަށެވެ. އަދި ބަދަލު ހޯދަން ހުށަހަޅާ އިރު ސީލައިފް އިން ފްލެޓް ގަންނަން ވީ އެއްބަސްވުމާއި، ފްލެޓް ގަންނަން ފައިސާ ދެއްކި ލިޔުމާއި އައިޑީ ކާޑުގެ ކޮޕީ ހުށަހަޅަން ޖެހޭނެ ކަމަށް ބުންޏެވެ.\n“މި މުއްދަތަކީ ލިޔެކިޔުންތައް ހުށައަޅަންދެވޭ އެންމެ ފަހު ފުރުސަތުކަމުން، މި މުއްދަތުގެ ތެރޭގައި ލިޔެކިޔުންތައް ހުށަނާޅާ ފަރާތްތަކަށް އިތުރު ފުރުސަތެއް ދެވެން ނޯންނާނެ ކަމުގައި ދެންނެވީމެވެ.” އެޗްޑީސީގެ ބަޔާނުގައިވެއެވެ.\nގައުމީ ލަވަ ހުށައެޅުމުގެ މުބާރާތެއް\nސީލައިފުން އެޕާޓްމަންޓް އަޅަން އިއުލާނުކުރި މަޝްރޫއާއެކު އެޕާޓްމަންޓުތައް ގަތުމަށް 280 މީހަކު، ބުކިން ފީގެ ގޮތުގައި 50،000 ރުފިޔާގެ ރޭޓުން 14 މިލިއަން ރުފިޔާއަށްވުރެ ގިނައިން ސީލައިފަށް ފައިސާ ދައްކާފަ އެވެ. އެ މީހުން ސީލައިފްއިން ފްލެޓު ގަނެ، ފައިސާ ދެއްކިފަހުން އެ ކުންފުނިން ވަނީ އެ މަޝްރޫއު ކުރިއަށް ނުގެންދިއުމަށް ނިންމާފަ އެވެ. އެހެންކަމުން ފްލެޓަށް ފައިސާ ދެއްކި ގިނަ ފަރާތްތަކުން ވަނީ ސީލައިފްއާ ދެކޮޅަށް ކޯޓަށް މައްސަލަ ހުށަހަޅާފަ އެވެ. ނަމަވެސް ކޯޓުން ބޭރުން މައްސަލަ ނިމުނީ، އެޗްޑީސީއިން އެ ފަރާތްތަކަށް ބަދަލު ދިނުމަށެވެ.\nފްލެޓް ގަތުމަށް ފައިސާ ދެއްކި މީހުން ސީލައިފްއާ ދެކޮލަށް ކޯޓަށް މައްސަލަ ހުށަހަޅާފައިވަނީ އެޗްޑީސީ ވެސް ހިމެނޭ ގޮތަށްވުމުން، އެޗްޑީސީން ވަނީ ކޯޓުން ބޭރުން މައްސަލަ ހައްލުކޮށް، ސީލައިފުން ފްލެޓް ގަތް ފަރާތްތަކަށް ބަދަލު ދިނުމަށް އެއްބަސްވުމެއްގައި ސޮއިކޮށްފަ އެވެ. އެއްބަސްވުމުގެ ދަށުން ސީލައިފުން އަޅަން ނިންމި ހައުސިން ޔުނިޓުތައް ގަތުމަށް އެ ކުންފުންޏަށް ފައިސާ ދެއްކި ފަރާތްތަކަށް، އެފަރާތްތަކުން ދެއްކި ފައިސާ އާއި އެއްވަރުގެ އަދަދެއް އެޗްޑީސީއިން ދިނުމަށް ވަނީ ނިންމާފަ އެވެ. އަދި ގެއްލުން ލިބުނު ފަރާތްތަކަށް އެކަމުގެ ބަދަލެއްގެ ގޮތުން ސަރުކާރުން ކަނޑައަޅާ ހައުސިން ސްކީމެއްގެ ދަށުން ހައުސިން ޔުނިޓު ދޭންވެސް ވަނީ އެއްބަސްވެފަ އެވެ.


Eaapoatah negi goathithakah bin dhookurumuge masahkai fashaifi\nކުޅުދުއްފުށީގައި އެއާޕޯޓް ހަދަން ނެގި 18 ގޯތީގެ ބަދަލުގައި ސަރުކާރުން އެގޯތިތައް ދޫކުރަން ހަމަޖެހިފައިވާ ބިން ދޫކުރުމުގެ މަސައްކަތް ފަށައިފި އެވެ.\n18 ގޯއްޗަށް ބިން ދޫކުރުމަށް ކައުންސިލުން ނިންމީ އުތުރު ބަނދަރު ސަރަހައްދުން މަސްޖިދުލް ފިރުދައުސް ކައިރިންނެވެ. ނަމަވެސް ހައުންސިން މިނިސްޓްރީން ވަނީ އެ ސަރަހައްދު ގޯތި ދޫނުކުރެވޭނެކަމަށް ކައުންސިލަށް އަންގާފަ އެވެ.\nމިނިސްޓްރީގެ އެންގުމަށް މިހާރު އެ ގޯތިތަކަށް ބިން ދޫކުރުމަށް ނިންމާފައިވަނީ ތިން ސަރަހައްދަކުންނެވެ. އެއީ އުތުރު އަވަށު ކުޑަކުދިންގެ ޕާކެއްގެ ގޮތުގައި ބޭނުންކުރި ސަރަހައްދުންނާއި ހިރަފުސް ދަނޑާއި ފުޑްޕާރކް ރެސްޓޯރަންޓް ދޭތެރޭގައި އޮންނަ ހުސް ސަރަހައްދުންނާއި އަދި ޒިޔާރާތްދޮށުގެ ހުޅަނގު ދެކުނު ސަރަހައްދުގެ ހުސް ބިމުންނެވެ.\nކައުންސިލްގެ ރައީސް އަބުދުލް ލަތީފް ހަސަން މިއަދު ވިދާޅުވީ 18 ގޯއްޗަށް ދިނުމަށް ހަމަޖެހިފައިވާ ބިންތައް ސާފުކުރުމުގެ މަސައްކަތް ކުރަމުންދާ ކަމަށާއި ކުރިއަށް އޮތް 10 ވަރަކަށް ދުވަހުގެ ތެރޭގައި އެ ބިންތައް ސާފުކޮށް ނިންމާލެވޭނެކަމަށާއި ނިމުނުހާ އަވަހަކަށް ގޯތިތައް ރަޖިސްޓްރީކޮށްދޭނެކަމަށް އޭނާ ވިދާޅުވި އެވެ.\nކުޑަކުދިން ޕާކް ސަރަހައްދުން ގޯތި ލިބުނު ދެ ފަރާތްތަށް މިހާރު ބިން ރަޖިސްޓްރީކޮށް ހަވާލުކޮށްފައިވާކަމަށް ކައުންސިލުން ބުނެ އެވެ.\nމިމައްސަލާގައި ކޭއޯއާ ވާހަކަދެއްކި ބައެއް ގޯތިތަކުގެ ވެރިން ބުނެފައިވަނީ މުޅި އުމުރު ދުވަހު ބުރަ މަސައްކަތުން ގޯތީގައި ހެދި އިމާރާތުގެ އަގުމަގު ކުރިގޮތާމެދު ވަރަށް ކަންބޮޑުވާ ކަމަށެވެ. ދައުލަތު ދޭން ނިންމާފައިވާ މަދު ފައިސާ ކޮޅުން އެވަރުގެ ގެއެއް މިއަދު ނޭނޅޭނެކަމަށެވެ. އެހެންވެ ދެ ގެއެއްގެ ވެރިން ވަނީ އެމައްސަލަތައް ހައިކޯޓްގައި އިސްތިއުނާފުކޮށްފަ އެވެ.\nމިހާރު މި 18 ގޯތީގެ ތެރެއިން ދެ ގޯތި ފިޔަވާ ދެ ހުރި ހުރިހާ ގެއެއްވަނީ ސަރުކާރުން ތަޅާލާފަ އެވެ.


ހިގުއައިންގެ ލަނޑުން ޔުވެންޓަސް އެއްވަނަ އަށް | Jazeera\tހިގުއައިންގެ ލަނޑުން ޔުވެންޓަސް އެއްވަނަ އަށް - Jazeera\nހިގުއައިންގެ ލަނޑުން ޔުވެންޓަސް އެއްވަނަ އަށް\nމުޙައްމަދު ޤާސިމް October 7, 2019 233 views0\nއިޓާލިއަން ސެރިއޭގައި ރޭ ކުޅުނު 'ޑާބީޑިއިޓާލިއާ'ގެ ނަން ދެވިފައިވާ ބޮޑު މެޗުގައި ރަށުން ބޭރުގައި ގޮންޒާލޯ ހިގުއައިން ވައްދާލި ލަނޑުން އިންޓަ މިލާން އަތުން 2-1 އިން ޔުވެންޓަސް މޮޅުވެއްޖެއެވެ.\nރޭގެ ނަތީޖާއާއެކު މި ފަހަރުގެ ސީޒަނުގައި އިންޓަ އިން ދަމަހައްޓަމުން އައި ސައްތައިގެ މޮޅުވުމުގެ ރެކޯޑް ވަނީ ނިމުމަކަށް އައިސްފައެވެ. މިއާއެކު ލީގުގެ އެއްވަނައިގައި އޮތް ޔުވެންޓަސް އަށް ހަތް މެޗުން 19 ޕޮއިންޓް ލިބިފައިވާއިރު، އޭގެ އެއް ޕޮއިންޓް ފަހަތުން ދެވަނައިގައި އޮތީ އިންޓައެވެ. ތިންވަނައިގައި އޮތް އެޓަލާންޓާ އަށް 16 ޕޮއިންޓް ލިބިފައިވާއިރު، ނަޕޯލީ އޮތީ 13 ޕޮއިންޓާއެކު ހަތަރުވަނައިގައެވެ.\nއިންޓަގެ ސެންސީރޯގައި ރޭ ކުޅުނު މި މެޗު ފެށިގެން ހަތަރުވަނަ މިނެޓުގައި ކުރީން ލީޑްނެގީ ޔުވެންޓަސް އިންނެވެ. އެ ޓީމުގެ ބޮސްނިއާ މިޑްފީލްޑަރު މިރަލެމް ޕިޔަނިޗް ދިން ބޯޅައަކުން މިލަނޑުޖަހައިދިނީ ޕައޮލޯ ޑިބާލާ އެވެ. އޭގެ ފަސް މިނެޓުފަހުން، ޔުވެންޓަސްގެ ލީޑް ފުޅާކުރުމަށް ކްރިސްޓިއާނޯ ރޮނާލްޑޯ އަށް ލިބުނު ފުރުޞަތުގައި ފޮނުވާލި ހަމަލާ ގޯލްގެ ހުރަސްދަނޑިއަށް އަމާޒުވެފައިވާއިރު، އިންޓަ އަށް އެއްވަރުކޮށްދިނީ މެޗުގެ 18 ވަނަ މިނެޓުގައި ލިބުނު ޕެނަލްޓީއަކުން އާޖެންޓީނާގެ ފޯވާޑް ލޮޓާރޯ މާޓިނޭޒް އެވެ. މިއީ ޔުވެންޓަސްގެ ނެދަލެންޑްސް ޑިފެންޑަރު މަތައިސް ޑި ލިޓް އަތުގައި ޖެހުމުން ރެފްރީ ދިން ޕެނަލްޓީއެކެވެ.\nމެޗުގެ ފުރަތަމަ ހާފު ނިމެން ދަނިކޮށް ޔުވެންޓަސް އިން ގޯލެއް ކާމިޔާބުކުރިނަމަވެސް، ރެފްރީ ވަނީ ވީއޭއާރްގެ އެހީ ހޯދުމަށްފަހު އެ ގޯލް ގަބޫލުނުކޮށްފައެވެ. އެއީ އެ ޓީމުގެ ޕޯޗުގަލް ތަރި ރޮނާލްޑޯ ގޯލްގެ ތެރެއަށް ބޯޅަ ފޮނުވާލުމުގެ ކުރީން، ޑިބާލާ އޮފްސައިޑް މަގާމެއްގައި ހުރެ އެ ބޯޅަ ރޮނާލްޑޯ އަށް ދިނުމުންނެވެ.\nދެވަނަ ހާފު ފެށިގެންވެސް، ޔުވެންޓަސްގެ ލީޑް ފުޅާކުރުމަށް ގިނަ ފުރުޞަތުތަކެއްލިބި ބޭކާރުވެފައިވާއިރު، މެޗު ނިމެން 10 މިނެޓަށްވެފައިވަނިކޮށް އެ ޓީމު މޮޅުކޮށްދިނީ މި ޙާފުގައި ކުޅެން ނިކުތް ފޯވާޑް ހިގުއައިން ކާމިޔާބުކުރި ގޯލުންނެވެ. އޭގެފަހުން، އިންޓަ އަށް އެއްވަރުކޮށްދިނުމަށް މަޓިއަސް ވެސީނޯ އަށް ރަނުގެ ފުރުޞަތެއްލިބި ވަނީ ބޭކާރުވެފައެވެ. ގޯލާ ވަރަށް ކައިރިން އޭނާ ފޮނުވާލި ބޯޅަ ޔުވެންޓަސްގެ ކީޕަރު ވޮޝިއެކް ޝެޒްނީ މަތަކުރިއެވެ.\nމެޗަށްފަހު ވާހަކަ ދައްކަމުން އިންޓަގެ ކޯޗު އެންޓޯނިއޯ ކޮންޓޭ ބުނީ ޔުވެންޓަސް އަކީ އެހެން ޓީމުތަކަށްވުރެ ހުރިހާ ގޮތަކުން ވެސް ވަރުގަދަ ޓީމެއް ކަމަށާއި، އަމާޒަކީ ދެ ޓީމުގެ ދެމެދުގައި އޮތް ފަރަގު ކުޑަކުރުން ކަމަށެވެ.\nމި މުބާރާތުގައި އިއްޔެ ކުޅުނު އެހެން މެޗުތަކުގެ ނަތީޖާއަށް ބަލާއިރު، ޓޮރީނޯއާ ނަޕޯލީ ބައްދަލުކުރި މެޗު ދެ ޓީމަށް ލަނޑެއްނުޖެހި 0-0 އިން އެއްވަރުވިއިރު، އޭއެސް ރޯމާއާ ދެކޮޅަށް ކަލިއާރީ ކުޅުނު މެޗު ނިމުނީ 1-1 އިން އެއްވަރުވެގެންނެވެ. ލާޒިއޯއާ ދެކޮޅަށް ބޮލޯނިއާ ކުޅުނު މެޗު 2-2 އިން އެއްވަރުވިއިރު، އެޓަލާންޓާ ވަނީ 3-1 އިން ލެއްޗެ ބަލިކޮށްފައެވެ.


Theyo tankaru hiffehetumun Iran ge varugadha inzaareh UK ah\nތެޔޮ ޓޭންކަރު ހިފެހެއްޓުމުން އިރާނުގެ ވަރުގަދަ އިންޒާރެއް ޔޫކޭ އަށް\nއިގިރޭސިވިލާތުން ހިފެހެއްޓި އިރާންގެ ތެޔޮ ޓޭންކަރު-\nއިނގިރޭސިވިލާތުގެ އަސްކަރިއްޔާއިން އިރާންގެ ތެޔޮ ޓޭންކަރު ހިފެހެއްޓުމުން އެކަމުގެ ރައްދުގައި އިރާނުން ދޭނެ ޖަވާބާމެދު އިނގިރޭސިވިލާތް ބިރުގަންނަން ޖެހޭކަމަށް އިރާނުން ބުނެފި އެވެ.\nތެޔޮ ޓޭންކަރު ހިފެހެއްޓުމާއި ގުޅިގެން އިރާންގެ އެސެމްބްލީ އޮފް އެކްސްޕާޓްސްގެ މެމްބަރެއް ކަމަށްވާ މުހައްމަދު އަލީ މޫސަވީ، ވިދާޅުވީ، އިނގިރޭސިވިލާތުން އެގައުމުގެ ތެޔޮ ޓޭންކަރު ގަވާއިދާ ހިލާފަށް ހިފެހެއްޓުމަކީ ބަލައިގަންނާނެ ކަމެއް ނޫން ކަމަށެވެ. އަދި އިރާނަކީ ހަނު ހުންނާނެ ގައުމެއް ނޫންކަން އެމެރިކާގެ ޑްރޯންތަކަށް ދިން ހަމަލާއިން ދުނިޔެއަށް އެނގިގެން ދިޔަ ކަމަށް މޫސަވީ ވިދާޅުވި އެވެ.\n"މި ބުނަނީ އިރާނުގެ ތެޔޮ ޓޭންކަރު ގަވާއިދާ ހިލާފަށް އިނގިރޭސިވިލާތުން ހިފެހެއްޓުމުން އިރާނުން ދޭނެ ރައްދާމެދު ބިރު ގަންނަން ޖެހޭ، އެމެރިކާގެ ޑްރޯންތަކަށް ދިން ހަމަލާއިންވެސް އިރާނަކީ ހަނު ނުހުންނަ ގައުމެއްކަން ދުނިޔެއަށް ވަނީ އެނގިފައި" އަލީ މޫސަވީ ވިދާޅުވި އެވެ.\nއިރާންގެ ތެޔޮ ޓޭންކަރު "ގްރޭސް 1 " ހިފަހައްޓާފައިވަނީ ސީރިޔާއަށް ތެޔޮ ހިފައިގެން ދަނިކޮށް ޔޫރަޕިއަން ޔޫނިއަން (އީޔޫ) އިން އަޅައިފައިވާ ދަތިކުރުމުގެ ފިޔަވަޅުތަކާ ގުޅިގެން ކަމަށް އިނގިރޭސިވިލާތުން ވަނީ ބުނެފަ އެވެ.\nއިނގިރޭސިވިލާތުގެ އަސްކަރިއްޔާގެ ސްޕޯކްސް ޕާސަން ތެޔޮ ޓޭންކަރުގެ މައުލޫމާތު މީޑިއާތަކަށް ދެއްވަމުން ވިދާޅުވީ، އެއިން ދަތުރުކުރަމުން ދިޔައީ 28 ފަޅުވެރިން ކަމަށެވެ. އޭގެ ތެރޭގައި ގިނައީ އިންޑިއާ، ޕާކިސްތާން އަދި ޔޫކްރެއިންގެ ރައްޔިތުންނެވެ. އަދި މި މީހުންގެ ބަންދަށް 14 ދުވަސް އިތުރުކުރުމަށް ނިންމާފައިވާ ކަމަށްވެސް އޭނާ ވިދާޅުވި އެވެ.\nއިރާނުން ވަނީ ސައުދީ އަރަބިއްޔާއިން ވެސް އެގައުމުގެ ތެޔޮ ޓޭންކަރެއް ހިފަހައްޓާފައިވާ ކަމަށް ތުހުމަތުކޮށްފަ އެވެ. އިރާނުން ބުނީ ސައުދީން ހިފަހައްޓާފައިވާ ތެޔޮ ޓޭންކަރަކީ އިންޖީނު މައްސަލަ ޖެހި އޮޔާ ބެހިގެން ދަނިކޮށް ހިފަހައްޓާފައިވާ ޓޭންކަރެއް ކަމަށެވެ.\nއިނގިރޭސިވިލާތް ސައުދީ އަަރަބިއްޔާ އީރާން\nހިޒްބުﷲ އާ ގުޅުން އޮންނަ ވިޔަފާރިތަކަށް ދަތިކުރަނީ\n"ގަތަރުގެ ސަފީރު އަވަހާރަކޮށްލަން ރާވާފައެއް ނޯންނާނެ"\nޔަމަނުގެ ހޫތީން ހިފެހެއްޓި ބޯޓުގެ ފަޅުވެރިން ދޫކޮށްލައިފި


Ronaldo ge landun hihvaru libi United round of 16 ah - vNews.mv\nރޮނާލްޑޯގެ ލަނޑުން ހިތްވަރުލިބި ޔުނައިޓެޑް ރައުންޑް އޮފް 16 އަށް\nއައްފާން މުހައްމަދު 24 November 2021, 01:17\nޗެމްޕިއަންސް ލީގުގެ ގްރޫޕް އެފްގައި އަންގާރަ ދުވަހުގެރޭ މެންޗަސްޓަރ ޔުނައިޓެޑުން، އެޓީމުގެ ތަރި ކްރިސްޓިއާނޯ ރޮނާލްޑޯ ކާމިޔާބުކުރި ލަނޑުން ހިތްވަރުލިބި، ވިލަރެއާލް ބަލިކޮށް މުބާރާތުގެ ރައުންޑް އޮފް 16 އިން ޖާގަހޯދައިފިއެވެ.\nވިލަރެއާލްގެ ދަނޑުގައި ކުޅުނު މިމެޗުން ޔުނައިޓެޑް މޮޅުވީ 0-2 ގެ ނަތީޖާއަކުންނެވެ.\nމެޗުގެ ފުރަތަމަ ހާފުގައި ދެޓީމުގެ ފަރާތުންވެސް ފެނިގެންދިޔައީ ދާދި ހަމަހަމ، އެހެންނަމަވެސް ވާދަވެރި މޮޅު ކުޅުމެކެވެ. ދެޓީމުންވެސް މިހާފުގައި ލަނޑުޖަހަން ރަނގަޅު ފުރުސަތުތަކެއް ތަނަވަސްކޮށްފައިވާއިރު، ނުރައްކާތެރި ހަމަލާތަކެއްވެސް ވަނީ އުފައްދާފައެވެ.\nމިހާފުގައި އެންމެ ފާހަގަކޮށްލެވުނީ މަނޫ ޓްރިގުއެރޯސް ފޮނުވާލި ނުރައްކާތެރި ހަމަލާއެވެ. އޭރިއާ ތެރޭގައި ހުރެފައި އޭނާ ފޮނުވާޅި ބާރު ހަމަލާ ގޯލަށް ވަނުމަށް ހުރަހަކަށްވީ ޔުނައިޓެޑްގެ ގޯލްކީޕަރު ޑޭވިޑް ޑެހިއާ އެވެ. މެޗުގައި ޑެހިއާގެ ފަރާތުން މޮޅު ކުޅުމެއް ފެނިގެން ގޮސްފައިވެއެވެ.\nފުރަތަމަ ހާފުގައި ދެޓީމުންކުރެ ޓީމަކަށް ލަނޑެއް ކާމިޔާބު ކުރެވިފައި ނުވާއިރު، ދެވަނަ ހާފުގައިވެސް ޓްރިގުއެރޯސް ފޮނުވާލި ނުރައްކާތެރި ބާރު ހަމަލާއެއް، ޔުނައިޓެޑްގެ ކީޕަރު ޑެހިއާ ވަނީ ވަރަށް ހުށިޔާރުކަމާއެކު ދިފާއުކޮާށްފައެވެ. މެޗުން ޔުނައިޓެޑް މޮޅުވުމުގައި ޑެހިއާ ވަނީ މުހިންމު ދައުރެއް އަދާކޮށްފައެވެ.\nމެޗުގައި ޔުނައިޓެޑަށް ލީޑުނަގައިދިން ލަނޑު މެޗުގެ 78 ވަނަ މިނެޓުގައި ކާމިޔާބުކޮށްދިނީ ކްރިސްޓިއާނޯ ރޮނާލްޑޯއެވެ. މިއީ ވިލަރެއާލްގެ ޑިފެންސް ލައިނަށް ހެދުނު ގޯހެއްގެ ފައިދާ ނަގައިގެން، ފްރެޑް ތަނަވަސްކޮށްދިން ފުރުސަތަކުން ރޮނާލްޑޯ އޭރިއާ ބޭރުގައި ހުރެފައި ފޮނުވާލި ޗިޕެއް، ވިލަރެއާލްގެ ކީޕަރުގެ ބޯމަތިން ގޯލުގެ ތެރެއަށް ވައްދާލައިގެން ކާމިޔާބުކުރި ލަނޑެކެވެ.\nމިހާތަނަށް ޔުނައިޓެޑުން މި ސީޒަނުގެ ޗެމްޕިއަންސް ލީގުގައި5މެޗު ކުޅެފައިވާއިރު ރޮނާލްޑޯ ވަނީ މި ފަސްމެޗުގައިވެސް ލަނޑު ޖަހާފައެވެ. ހާއްސަކޮށް ޔުނައިޓެޑް ބަލިވާން ނުވަތަ އެއްވަރުވާންދާ ހާލަތްތަކުގައި އެޓީމު ސަލާމަތް ކޮށްދިނުމުގައި ރޮނާލްޑޯގެ ލަނޑުތައް ވަނީ މުހިންމު ދައުރެއް އަދާކޮށްފައެވެ.\nޔުނައިޓެޑުން ލީޑުފުޅާކުރީ މެޗުގެ ފުރިހަމަވަގުތުގެ އެންމެ ފަހު މިނެޓުގައެވެ. ކައުންޓަރ އެޓޭކަކުން ތަނަވަސްވި ފުރުސަތެއްގައި، ބްރޫނޯ ފެރްނާންޑޭޒް ދިން ޕާހަކުން މިލަނޑު އެޓީމަށް ކާމިޔާބު ކޮށްދިނީ ޒުވާން ތަރި ޖޭޑަން ސަންޗޯ އެވެ.\nމި މޮޅާއެކު ޔުނައިޓެޑަށް މުބާރާތުގެ ދެވަނަ ބުރުގެ ޖާގައެއް ވަނީ ކަށަވަރުވެފައެވެ. އެޓީމަށް ގްރޫޕް ސްޓޭޖުގައި އަދި ބާކީ އެއްމެޗުވެސް އެބައޮތެވެ. އެމެޗުގައި ޔުނައިޓެޑް ނުކުންނާނީ އެޓީމު މި ސީޒަނުގެ ޗެމްޕިއަންސް ލީގުގެ ގްރޫޕް ސްޓެޖުގައި ކުޅުނު ފުރަތަމަ މެޗުން ބަލިވި، ޔަންގ ބޯއިސް އާއި ދެކޮޅަށެވެ.\nމެޗުން ޔުނައިޓެޑް މޮޅުވިއިރު އެކުލަބުން ވަނީ މިމަހުގެ 21 ވަނަ ދުވަހު، އެޓީމުގެ ކޯޗުކަމުގެ މަގާމުން އޮލެ ގުނަ ސޯލްޝެއާ ވަކިކޮށްފައެވެ. އޭނާ މަގާމުން ވަކިކޮށްފައިވަނީ ލީގުގައި ޔުނައިޓެޑުން ނެރެމުންދާ ދަށް ނަތީޖާތަކުގެ ސަބަބުންނެވެ. އެހެންކަމުން ވަގުތީގޮތުން އައު ކޯޗެއް ހަމަޖެހެންދެން، ޔުނައިޓެޑުގެ އިންޓެރިމް ކޯޗެއްގެ ގޮތުގައި ހަރަކާތްތެރި ވަނީ މައިކަލް ކެރިކް އެވެ.\nކްރިސްޓިއާނޯ ރޮނާލްޑޯ މެންޗެސްޓަރ ޔުނައިޓެޑް ކުޅިވަރު ޔުއެފާ ޗެމްޕިއަންސް ލީގު ވިލަރެއާލް


ރައްޔިތުންގެ މަޖިލީހުގެ 2021 ވަނަ އަހަރުގެ ފުރަތަމަ ދައުރުގެ ފުރަތަމަ ޖަލްސާގައި ރައީސުލްޖުމްހޫރިއްޔާ މިއަދު ވަނީ ރިޔާސީ ބަޔާން އިއްވަވާފައެވެ. މި ބަޔާނުގައި، ރައީސުލްޖުމްހޫރިއްޔާ ވަނީ، ކޮވިޑް-19 އާ ގުޅިގެން ކުރިމަތިވި ހާލަތުން އަރައިގަތުމަށް ސަރުކާރުން ގެންގުޅޭ ވިސްނުން ހާމަކުރައްވާފައެވެ.\nކޮވިޑް-19ގެ ސަބަބުން، ނިސްބަތުން ބަލާއިރު، އިޤްތިޞާދީ ގޮތުން އެންމެ ބޮޑު ގެއްލުމަކާ ކުރިމަތިލާންޖެހުނު އެއް ޤައުމަކީ އަޅުގަނޑުމެންގެ ދިވެހިރާއްޖެއެވެ. މިކަމުން އަރައިގަނެ، އިޤްތިޞާދު އަލުން އާރާސްތު ކުރެވޭނީ، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ އިޤްތިޞާދު ސިންދަފާތުކުރުމުގެ ސިޔާސަތުގެ ދަށުންނެވެ. އެ މަނިކުފާނުގެ ސިޔާސަތަކީ، އިޤްތިޞާދީ ޙަރަކާތްތައް އެތައް ގުނައަކަށް އިތުރުކުރުމެވެ. ރާއްޖޭގެ އިޤްތިޞާދު ބަރޯސާވެފައިވާ ފަތުރުވެރިކަމުގެ ސިނާޢަތާ އެއްފަންތިއެއްގައި މަސްވެރިކަމާއި ދަނޑުވެރިކަމުގެ ސިނާޢަތް ތަރައްޤީކުރުމެވެ. ރައީސުލްޖުމްހޫރިއްޔާ މިއަދު ހެނދުނު ވަނީ، ރައްޔިތުންގެ މަޖިލީސް 2021 ވަނަ އަހަރަށް ހުޅުވައިދެއްވުމުގެ ގޮތުން، އެ މަޖިލީހުގެ މި އަހަރުގެ ފުރަތަމަ ދައުރުގެ ފުރަތަމަ ޖަލްސާގައި ރިޔާސީ ބަޔާން އިއްވަވާފައެވެ.\nކޮވިޑް-19ގެ ބަލިމަޑުކަމާއެކު ދިވެހި ރައްޔިތުންނަށް ކުރިމަތިވި، އަދި އުފުލަންޖެހުނު ދަތިތަކާއި ތަކުލީފުތަކަށް ލުއި ހޯދައިދިނުމަށް ސަރުކާރުން ކޮށްފައިވާ ގިނަގުނަ މަސައްކަތްތަކުގެ މަޢުލޫމާތު ރައީސުލްޖުމްހޫރިއްޔާ މިއަދު ވިދާޅުވެދެއްވިއެވެ. ސަރުކާރުން ވަނީ، ހައުސިންގ ލޯނުތަކާއި، މަތީ ތަޢުލީމުގެ ލޯނުތަކަށް ލުއިދީފައެވެ. ކޮވިޑް-19 އާއެކު ދުނިޔޭގެ އެކި ޤައުމުތަކުގައި އަމަލުކުރަން ފެށި ފުރަބަންދުތަކާއެކު ބޭރު ޤައުމުތަކުގައި އެނބުރި ރާއްޖެ ނާދެވި ބަންދުވި ދިވެހިން ސަލާމަތްކުރުމުގެ މަސައްކަތް ކުރިއެވެ. މި ގޮތުން، 2,421 މީހަކު ވަނީ އަނބުރާ ޤައުމަށް ގެނެސްދީފައެވެ.\nމި ބަލިމަޑުކަމާއެކު އިޤްތިޞާދު ހީނަރުވެގެންދިޔައެވެ. މުވައްޒަފުންނަށް މުސާރަދިނުމަށް ކުންފުނިތަކަށް ދަތިވިއެވެ. ދިރިއުޅޭ ތަނަށް ކުލި ދެއްކުމަށް ދަތިވިއެވެ. ވިޔަފާރިވެރިންނާއި ޢާންމުންނަށް ބޮޑެތި ކަންބޮޑުވުންތަކަކާ ކުރިމަތިވިއެވެ. ރައީސުލްޖުމްހޫރިއްޔާ ނިންމެވީ، ރައްޔިތުން އެ ޙާލަތުގައި ދޫކޮށް ނުލުމަށެވެ. އިޤްތިޞާދުގެ ދިރުން ކަމުގައިވާ ކުދި އަދި މެދުފަންތީގެ ވިޔަފާރިތައް ސަލާމަތްކުރުމަށެވެ. ވަޒީފާ ގެއްލުނު މީހުންނަށް އެހީތެރިވެދިނުމަށެވެ. މި ގޮތުން، ވަޒީފާއަށް އަސަރުކުރި މީހުންނަށް، ޙާލުގައި ނުޖެހި ދިރިއުޅުމުގެ ކަންކަން ހަމަޖެއްސޭނެ ގޮތެއް ހޯދައިދިނުމަށް، އަދި ޢާއިލާތަކަށް އިޖްތިމާޢީ ރައްކާތެރިކަން ކަށަވަރުކޮށްދިނުމަށް، މި ސަރުކާރުން ވަނީ މިދިޔަ ޑިސެންބަރު މަހުގެ ނިޔަލަށް 17,147 މީހަކަށް 221 މިލިޔަނަށްވުރެ ގިނަ ރުފިޔާ ފޯރުކޮށްދީފައެވެ.\n"މާތް ﷲގެ ވާގިފުޅާއެކު، މިއަހަރުގެ ތެރޭގައިވެސް، ކުދި އަދި މެދު ފަންތީގެ ވިޔަފާރިތަކަށް ލޯން ދޫކުރުމަށް ސަރުކާރުން ވާނީ ނިންމާފައި. އެކަމަށްޓަކައި މިއަހަރުގެ ބަޖެޓްގައި 400 މިލިޔަން ރުފިޔާ ކަނޑައަޅާފައި އޮންނާނެ،" ކުރިއަށް އޮތް އަހަރު ވެސް، ވިޔަފާރިވެރިންނާއި ޢާންމުންނަށް އެކި ގޮތްގޮތުން އެހީތެރިކަން ފޯރުކޮށްދޭނެ ކަމުގެ އުންމީދު އައުކޮށްދެމުން ރައީސުލްޖުމްހޫރިއްޔާ ވިދާޅުވިއެވެ. މީގެ އިތުރުން ވެސް، ކަރަންޓާއި ފެން ބިލުތަކުން 117 މިލިޔަން ރުފިޔާއަށްވުރެ ބޮޑު ޢަދަދެއް އުނިކޮށްދިނެވެ. އަދި، ޓޫރިޒަމަށް ދޫކޮށްފައި ހުރި ބިންތަކާއި ރަށްތަކުގެ ބިމުކުލި ދެއްކުން6މަސްދުވަސް ފަސްކޮށްދިނެވެ.\nމި ހުރިހާ ކަމެއް ސަރުކާރުން ކޮށްފައިވަނީ، ޚަރަދު ކުޑަކުރުމަށް ވެސް އިސްކަންދީގެންނެވެ. މިދިޔަ އަހަރު ފާސްކުރި ދައުލަތުގެ ބަޖެޓްގެ ޖުމްލަ ޚަރަދަކީ 37.9 ބިލިޔަން ރުފިޔާއެވެ. ނަމަވެސް، ޚަރަދު ކުޑަކުރުމުގެ ނަތީޖާއަކީ، ކޮވިޑާ ގުޅިގެން ކުރި ޚަރަދުތަކާ އެކުވެސް މިދިޔަ އަހަރު ނިމުނުއިރު ހިނގި ޖުމްލަ ޚަރަދު 28.5 ބިލިޔަން ރުފިޔާއަށް ދަށްކުރުމެވެ.\n"ޚަރަދުތައް ކުޑަކޮށްގެން ރައްޔިތުންނަށް ޚިދުމަތް ދެމުން މިއައީ، ސިވިލް ސަރވިސްގެ އެންމެ މުވައްޒަފެއްގެ މުސާރަވެސް އުނިނުކޮށް، އަދި އެންމެ މުވައްޒަފަކުވެސް ވަޒީފާއިން ވަކިނުކޮށް. ސަރުކާރުން ފޯރުކޮށްދިން އެހީތެރިކަމުގެ ސަބަބުން، އެތައް ދިވެހިންނެއްގެ ވަޒީފާ ސަލާމަތްކުރެވުނު. ކުދި އަދި ބޮޑެތި ވިޔަފާރިތައް ބަނގުރޫޓުނުވެ ހިންދެމިލާނެ ފުރުޞަތު ލިބުނު. ޢާއިލާތަކާއި ގޭބީސީތަކަށް ރައްކާތެރިކަން ލިބުނު،" ޚަރަދު ކުޑަކުރުމާއި ވިޔަފާރިތަކާއި ޢާންމުންނަށް ލުއިފަސޭހަކަން ގެނެސްދިނުމަށް އެޅި މި ފިޔަވަޅުތަކުގެ ނަތީޖާ ރަނގަޅުކަން ފާހަގަކުރައްވާ ރައީސުލްޖުމްހޫރިއްޔާ ވިދާޅުވިއެވެ.\nކޮވިޑް-19 އާއެކު އިޤްތިޞާދަށް ކުރިމަތިވި ދަތިތަކާއެކު ވިޔަފާރިވެރިންނާއި ޢާންމުންނަށް ޑޮލަރު ހޯދުމުގައި ވެސް ދަތިވިއެވެ. ދިވެހި ރުފިޔާގެ އަގު ހިފަހައްޓައި، ރާއްޖެއަށް ވަންނަ ބޭރު ފައިސާ، ރާއްޖޭގެ އިޤްތިޞާދުގެ ތެރޭގައި ދައުރު ކުރުވޭނެ ގޮތް ހެދުމަށް މި ސަރުކާރުން ސިޔާސަތުތަކަށް ބަދަލުގެންނަމުން ދާކަން ވެސް ރައީސުލްޖުމްހޫރިއްޔާ މިއަދު ހާމަކުރެއްވިއެވެ.\nއިޤްތިޞާދު ސިންދަފާތުކޮށް، ފަތުރުވެރިކަމުގެ ފައިދާ ރާއްޖޭގެ ހުރިހާ ސަރަޙައްދެއްގެ ރައްޔިތުންނަށް ވެސް ކުރާނެހެން އެ ސިނާއަތް އިތުރަށް ތަރައްޤީކޮށް، ރަށު ފަތުރުވެރިކަމާއި، ރިސޯޓްތަކުގެ ވަކިވަކި ވިލާތަކާއި ކޮޓަރިތައް، ދިގު މުއްދަތަށް އެހެން ފަރާތްތަކަށް ކުއްޔަށް ދެވޭ ގޮތަށް ހެދުންފަދަ މުހިންމު ބަދަލުތައް ގެނައުމަކީ ވެސް މި ސަރުކާރުގެ މުހިންމު ވިސްނުމެކެވެ. ސަރުކާރުން މިހާރު ވެސް ދަނީ، ފަތުރުވެރިކަމުގެ ސިނާއަތާއި ގުޅިފައިވާ އެހެން ދާއިރާތަކުން ދިވެހިން އިތުރަށް ތަމްރީނުކޮށް، ވަޒީފާގެ އިތުރު ފުރުޞަތުތައް ފަހިކޮށްދިނުމަށް މަސައްކަތް ކުރަމުންނެވެ.\nމަސްވެރިކަމުގެ ސިނާއަތަކަށް ބަލައިލާއިރު، ސަރުކާރުން ވަނީ މިދިޔަ އަހަރު ވެސް އެ ސިނާއަތް ކުރިއެރުވުމަށް ގިނަގުނަ މަސައްކަތްތަކެއް ކޮށްފައެވެ. މަސް ގަތުމުގެ ވިޔަފާރީގެ "އެކްސްކްލޫސިވިޓީ" ނިމުމަކަށް ގެނެސް އެ ވިޔަފާރިއަށް ވަނުމުގެ ފުރުޞަތު ޢާންމުކޮށް ހުޅުވައިލާފައެވެ. މަސްވެރިކަމުގެ ބޭނުންތަކަށް އިމްޕޯޓްކުރާ ބައެއް ތަކެތިން އިމްޕޯރޓް ޑިއުޓީކަނޑައިލާފައެވެ. ބޮޑުކަންނެލި ގަނެ އެކްސްޕޯޓްކުރާ ކުންފުނިތަކަށް ލޯނު ދޫކުރުންފަދަ ބަދަލުތައް ގެނެސްފައެވެ. މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ (މިފްކޯ) އަށް މަސްގަނެވޭ މިންވަރާއި ކޯލްޑް ސްޓޯރޭޖްގެ ކެޕޭސިޓީ އިތުރުކުރުމާއި އިތުރު ސަރަޙައްދުތަކުގައި ކޯލްޑް ސްޓޯރޭޖު ފަދަ ވަޞީލަތްތައް ޤާއިމުކުރުން ވެސް ކުރިއަށް އޮތީ ރޭވިފައެވެ.\nއިޤްތިޞާދު ސިންދަފާތުކުރުމުގައި ސަރުކާރުން ދެން އެންމެ ބޮޑު އަހަންމިއްޔަތުކަމެއް ދޭނީ ދަނޑުވެރިކަން ތަރައްޤީ ކުރުމަށެވެ. ކޮވިޑް-19ގެ ދަތިތަކުގެ ތެރެއިން ވެސް، ދަނޑުވެރިންނަށް، އެ މީހުންގެ އުފެއްދުންތައް ފަސޭހައިން ބާޒާރާ ހަމައަށް ފޯރުކޮށްދެވޭނެ މަގު ފަހިކޮށްދިނުމަށް ސަރުކާރުން ވަނީ "އެގްރޯ ނެޝަނަލް ކޯޕަރޭޝަން" ގެ ނަމުގައި ކުންފުންޏެއް އުފައްދާ، ޚިދުމަތް ދޭން ފަށާފައެވެ. ކުރިއަށް އޮތީ، ރާއްޖޭގައި މުޅިން އަލަށް ފަށާ ކޮންޓްރެކްޓް ފާމިންގގެ މަސައްކަތެވެ. މި އުޞޫލުގެ ދަށުން، ދަނޑުވެރިކަން ކުރުމަށް ކަނޑައަޅާފައިވާ 45 ރަށެއްގެ ދަނޑުވެރިންނާއެކު އެއްބަސްވުން ހެދުމަށް ސަރުކާރުން މިހާރު ދަނީ ތައްޔާރުވަމުންނެވެ.\nކޮވިޑް-19 ގެ ހާލަތާއެކު އިޤްތިޞާދަށް ކުރިމަތިވި ހާލަތުން އަރައިގަތުމާއި، ރައްޔިތުންނަށް ކުރިމަތިވެފައިވާ ދަތިތައް ހައްލުކޮށްދިނުމުގައި ދިވެހި ޚާރިޖިއްޔާއިން އަދާކޮށްފައިވާ މުހިންމު ދައުރު ފާހަގަކޮށްލަންޖެހެއެވެ. މި ދާއިރާއިން ސަރުކާރުގެ އެންމެ އިސް ސިޔާސަތަކީ، ދިވެހިރާއްޖެއާއި ދިވެހީންގެ ސަލާމަތާއި ރައްކާތެރިކަން ކަށަވަރުކުރުމެވެ. ކޮންމެ ކަމެއްގައިވެސް ރާއްޖޭގެ އެންމެ މަތީ މަޞްލަޙަތު ޙިމާޔަތްކުރުމެވެ. އިންސާނީ ޙައްޤުތައް ޙިމާޔަތްކޮށް، ޑިމޮކްރަސީގެ ހަމަތައް ނަގަހައްޓައި، ތިމާވެއްޓަށް އަންނަ ބަދަލުތަކުން ރާއްޖެ ރައްކާތެރިކުރުމެވެ.\n"ޚާރިޖީ ދާއިރާއިން މިވަގުތު އެންމެ ބޮޑު އިސްކަމެއް ދެނީ، އެކި ޤައުމުތަކާއި ރާއްޖެއާ ދެމެދު ހީނަރުވެފައި އޮތް ގުޅުންތައް އަލުން އިޢާދަކޮށް ބަދަހިކޮށް އާލާކުރުމަށް. ކޮވިޑް-19 ގެ ދަތިކަމުގައިވެސް، ރަޙްމަތްތެރި ޤައުމުތަކުންނާއި ބައިނަލްއަޤްވާމީ ޖަމާޢަތްތަކުން ފޯރުކޮށްދިން ދީލަތި އެހީތެރިކަމަކީ ޚާރިޖީ ގުޅުން މިހާރު ބަދަހިވެފައިވާ މިންވަރު ދައްކުވައިދޭ އަލިގަދަ ހެއްކެއް،" ދިވެހި ޚާރިޖީ ސިޔާސަތުގެ ކާމިޔާބީ ފާހަގަކުރައްވާ ރައީސުލްޖުމްހޫރިއްޔާ ވިދާޅުވިއެވެ.


OnePlus 7, OnePlus TV launch kuraanee Mobile World Congress gai – adduLIVE\nވަންޕްލަސް 7، ވަންޕްލަސް ޓީވީ މޮބައިލް ވާލްޑް ކޮންގްރެސްގައި ލޯންޗްކުރަނީ\nFeb 07, 2019, 15:59 އައިޝަތު ފަތުހީ\nމި ހިނގާ ފެބްރުއަރީ މަހުގެ 25 ވަނަ ދުވަހު ބާސެލޯނާގައި ބާއްވާ މޮބައިލް ވޯލްޑް ކޮންގްރެސް 2019 (އެމްޑަބްލިއުސީ) ގައި އަންޕްލަސްގެ އެންމެ ފަހުގެ އުފެއްދުންތައް ދައްކާލާނެ އެވެ.\nއެގޮތުން އެ ކޮންގްރެސްގައި ވަންޕްލަސްގެ އެންމެ ފަހުގެ ފޯން "ވަންޕްލަސް 7" އަދި "ވަންޕްލަސް ޓީވީ" ވެސް ލޯންޗްކުރާނެ ކަމަށް ލަފާކުރެވެއެވެ.\nވަންޕްލަސް އިން ވަނީ އެ ކޮންގްރެސްގެ ކުރިން ބާއްވާ ބައްދަލުވުމަކަށް މީޑިއާއަށް ދައުވަތު އަރުވާފައެވެ. އެ ދައުވަތުގައި މާބޮޑު ތަފްސީލެއް ހާމަކޮށްފައެއް ނުވެއެވެ.\nރިޕޯޓްތައް ބުނާގޮތުން އެ ކޮންގްރެސްގައި 5ޖީ ސްމާޓްފޯނަކާއި "ވަންޕްލަސް ޓީވީ" ވެސް ލޯންޗްކުރާނެ އެވެ.\nވަންޕްލަސް 7ގައި ލޯންޗްކުރާނީ އާ ސްކްރީން އަދި ކެމެރާ ޑިޒައިން އަކާއެކު ކަމަށް ލަފާކުރެވެއެވެ. ލީކްކޮށްލާފައިވާ ފޮޓޯއިން ފެންނަ ގޮތުގައި އޮނަރ މެޖިކްގައި ހުންނަ ގޮތަށް ވަންޕްލަސް 7ގައި ސްލައިޑަރ ޑިޒައިން އެއް ހިމަނާފައިވާއިރު، ހައި ކޮލިޓީގައި ނެޓްފްލިކްސް ފަދަ އެޕްލިކޭޝަންތައް ސްޓްރީމްކުރެވޭނެ ގޮތަށް އެ ފޯންގައި އެޗްޑީއާރް ސަޕޯޓް ވެސް ހިމެނޭނެ އެވެ.\nއެ ފޯންގައި ކުއަލްކޮމް ސްނެޕްޑްރެގަން 855 ޕްރޮސެސަރ ހުންނާނެ ކަމަށް ލަފާކޮށްފައިވާއިރު، ސޮނީގެ އައިއެމްއެކްސް 586 ސެންސަރ ވެސް އެ ފޯންގައި ބޭނުންކުރާނެ ކަމަށް ޚަބަރުތައް ބުނެއެވެ. މީގެ އިތުރުން މި ފޯންގައި ވޯޕް ޗާޖު 30 އަދި 5ޖީ ސަޕޯޓްވެސް ހިމެނޭނެ އެވެ.\nވަންޕްލަސް ސީއީއޯ ޕީޓް ލާއު ވަނީ "ވަންޕްލަސް ޓީވީ" ލޯންޗް ކުރުމަށް ރާވަފައިވާ ކަމަށް މިދިޔަ އަހަރުގެ ތެރޭގައި ބުނެފައެވެ. ޕީޓް ބުނީ އެ ޓީވީގައި އެންމެ މަތީ ފެންވަރުގެ ޑިޒައިނާއި ފޮޓޯ އަދި އޯޑިއޯ ކޮލިޓީ ހިމެނޭނެ ކަމަށެވެ.\nވަންޕްލަސް އިން އެންމެ ފަހުން ބާޒާރަށް ނެރުނު ފޯނަކީ "ވަންޕްލަސް 6ޓީ" އެވެ. އެ ފޯން ނެރެފައި ވަނީ މިދިޔަ ނޮވެމްބަރ މަހުގެ 08 ވަނަ ދުވަހު އެވެ.


Dhauruvamundhaa Ranbir Alia ge engagement card akee fake eh: Aailaa - One Online\nރަންބީރު ކަޕޫރު އަދި އާލިޔާ ބަޓް ---\nދައުރުވަމުންދާ ރަންބީރު އާލިޔާގެ އެންގޭޖްމަންޓް ކާޑަކީ ފޭކެއް: އާއިލާ\nބަތަލު ރަންބީރު ކަޕޫރާއި ބަތަލާ އާލިޔާ ބަޓްގެ އެންގޭޖްމަންޓް ކާޑުކަމަށް ހޯމަ ދުވަހުން ފެށިގެން ކާޑެއް މީސްމީޑިއާގައި ދައުރުވާން ވަނީ ފަށާފައެވެ.\nމި ކާޑުގެ ސަބަބުން ގިނަ ބަޔަކު އުންމީދު ކުރަމުން ދިޔައީ އެންމެ ފަހުން އެދެތަރިންވެސް ކައިވެނި ކުރަން ތައްޔާރުވީ ކަމަށެވެ. ނަމަވެސް އާލިޔާގެ މަންމަ ސޯނީ ރަޒްދަން އަދި ބޮޑުބޭބެ މުކޭޝް ބަޓް މިވަނީ އެކަން ދޮގުކޮށްފައެވެ.\nލަންޑަނުގައި ހުރެ ނޫސްވެރިނަށް ދިން އިންޓަވިއުގައި ސޯނީ ބުނީ އެއީ ދޮގު ހަބަރެއް ކަމަށާއި މިކަހަލަ ހަބަރުތަކަށް އެހާ ބޮޑު ޕަބްލިސިޓީ ނުދިނުމަށް އެދޭކަމަށެވެ. އާލިޔާގެ ބޮޑުބޭބެ މުކޭޝް ބަޓް ބުނީ އާލިޔާ މިވަގުތު ހުރީ ސަޅަކްގެ2ގެ ޝޫޓިންއަށް އޫޓީގައި ކަމަށެވެ. އޭނާއަށް މިކަމާ ގުޅިގެން މުޅި ގައުމުގެ އެކި ކަންކޮޅުން ކޯލްތައް އަންނަ ކަމަށާއި މިއީ ތެދެއް ނޫންކަމަށެވެ. އަދި ކާޑުގައިވެސް އެހާ ކުށް ހުރިކަމަށާއި މިއީ ވަރަށް ހިތާމަވެރި ކަމެއްކަމަށް މުކޭޝް ފާހަގަކުރިއެވެ.\nކާޑުގައި އާލިޔާގެ ސްޕެލިން ނުބައިކޮށް އޮތްއިރު، އޭގައި އޮތް ގޮތުންނަމަ އާލިޔާ އަކީ ސޯނީ އަދި މުކޭޝް ބަޓްގެ ދަރިއެކެވެ. ނަމަވެސް މުކޭޝް އަކީ އާލިޔާގެ ބޮޑުބޭބެ އެވެ. އޭނާގެ ބައްޕަ އަކީ މަހޭޝް ބަޓްއެވެ.\nކާޑުގައި އޮތް ގޮތުންނަމަ އާލިޔާ އަދި ރަންބީރުގެ އެންގޭޖްމަންޓް ހަފުލާ އޮންނާނީ ޖެނުއަރީ 22 ގައި ޖޯދްޕޫރުގެ އުމެއިދް ބަވަން ޕެލެސްގައެވެ. މިއީ ޕްރިޔަންކާ ޗޯޕްރާ އަދި ނިކް ޖޯނާސްވެސް ކައިވެނި ކުރި ތަނެވެ.


ސުލްހައިގެ ކޮޅުމަތި ފެންނަން ނެތް ޔަމަނު ހަނގުރާމަ!\nސުލްހައިގެ ކޮޅުމަތި ފެންނަން ނެތް ޔަމަނުގެ ހަތް އަހަރުވީ ހަނގުރާމަ!\n14 ސެޕްޓެންބަރު 2021 - 10:10 0\nޔަމަނު ހަނގުރާމައިގައި ގެދޮރު ގެއްލި ހާލުގައި ޖެހިފައިވާ އާއިލާއެއްގެ ކުއްޖެއް. ހަނގުރާމައާ ހެދި އުފެދިފައިވާ އިންސާނީ ކާރިސާގެ ސަބަބުން ބަނޑަށް ޖެހި އެންމެ ބޮޑު އަސަރެއް ކުރަމުން ދަނީ ކުޑަކުދިންނަށް. -- ފޮޓޯ: އޭއެފްޕީ\nސެޕްޓެމްބަރު 2014 ގައި ހޫތީ ހަނގުރާމަވެރިން ޔަމަނުގެ ވެރިރަށް ސަނާ ހިފުމާއެކު ފެށި ހަނގުރާމައަށް ހަތް އަހަރު ވެއްޖެ އެވެ. ކުރިން ވެސް ޔަމަނުގެ ރައްޔިތުން އުޅެމުން ދިޔައީ ވަރަށް ހާލުގަ އެވެ. މިހާރު އެ ގައުމުގައި އޮތީ ދުނިޔެއަށް ކުރިމަތިވެފައިވާ އެންމެ ބޮޑު އިންސާނީ ކާރިސާ އެވެ.\nއިރާނުގެ އެހީއާ އެކު ހަނގުރާމަ ކުރާ ހޫތީންނާއި ސައުދީ އަރަބިއްޔާގެ އެހީއާ އެކު ހަރަކާތްތެރިވާ ފައުޖާ ދެމެދު ހަމަލާ ބަދަލުކުރުން ހުއްޓުވުމަށް ކުރި ޑިޕްލޮމެޓިކް މަސައްކަތްތަކުން ނަތީޖާއެއް ނުފެނުނެވެ. އެތައް މިލިއަން ބަޔަކު ބަނޑުހައި ހޫނުކަމުގެ ތެރެއަށް ވައްޓާލި ހަނގުރާމަ ނިމުމުގެ އުއްމީދެއް ނެތެވެ.\nތިރީގައި އެ ވަނީ ޔަމަނު ހަނގުރާމައާ ގުޅޭ ބައެއް މުހިއްމު ސުވާލުތަކާއި އޭގެ ޖަވާބެވެ.\nކުރީގައި އުޅެނީ ކޮން ބަޔެއް؟\nދިރާސާކުރާ މީހުން ބުނާ ގޮތުގައި މި ވަގުތު ކުރީގައި އުޅެނީ ހޫތީ ހަނގުރާމަވެރިންނެވެ.\nޔަމަނު ސަރުކާރުގެ ފަރާތުން އަސްކަރީ ކޯލިޝަން ހިންގުމުގައި 2015 ވަނަ އަހަރުން ފެށިގެން އިސްކޮށް އުޅެނީ ސައުދީ އަރަބިއްޔާ އެވެ. އެ ކޯލިޝަނުން ދިން ވައިގެ ހަމަލާތަކުގެ އެހީގައި ހަނގުރާމަވެރިން އަތް ދަށުގައި ހުރި ދެކުނުގެ ބިންތައް އަލުން ހިފުނެވެ. އެކަމަކު ޔަމަނުގެ ހުޅަނގާއި އުތުރުގެ ބޮޑު ބަޔެއް އަދިވެސް ކޮންޓްރޯލް ކުރަނީ ހޫތީންނެވެ.\nނަމަވެސް ފެންނަ ފެނުމަށް ހޫތީންގެ ބާރު ވަނީ ކުރިއަށް ވުރެ ވެސް ވަރުގަދަވެފަ އެވެ. އެގޮތުން ފައުޖުތަކާ ދެކޮޅަށް ބޮޑެތި ހަމަލާތައް ދެމުން، ބޯޑަރު ހުރަސްކޮށް ސައުދީ އަރަބިއްޔާގެ ޓާގެޓުތަކަށް ޑްރޯން ހަމަލާ ވެސް މިހާރު ދަނީ ފޮނުވަމުންނެވެ. ހޫތީންގެ ބެލިސްޓިކް މިސައިލާއި ޑްރޯންގެ ސްޓޮކް ހުސްނުވާ ކަހަލަ އެވެ.\nސައުދީ ކޯލިޝަނާއެކު ހަނގުރާމަ ކުރާ ސިފައިންތަކެއް. -- ފޮޓޯ: އޭއެފްޕީ\n"ހަތް އަހަރަށް ފަހު މި ފެންނަނީ ހަނގުރާމައިގައި ބާރު އޮތް ފަޅި ވަރަށް ބޮޑަށް ބަދަލުވެގެންދާ މަންޒަރު. ހޫތީންނާ ދެކޮޅު ލީޑާޝިޕް މިހާރު އޮތީ ބައިބައިވެފައި،" ސަނާ ތިންކް ޓޭންކުގެ މާޖިދް އަލް މަދާޖީ ވިދާޅުވި އެވެ.\nހޫތީންގެ ބާރުގެ ދަށުގައިވާ ހިސާބުތަކުގައި ވެރިކަން ކުރަނީ ރައްޔިތުންގެ ހައްގުތަކަށް ބެލުމެއް ނެތި ހުދުމުހުތާރު ކަމާއެކު އެވެ. އެއާ ހިލާފަށް ޔަމަނު ސަރުކާރު ފަޅީގައި ހިމެނޭ ލީޑާޝިޕްގެ ތެރޭގައި ކޯޅުން ބޮޑެވެ. ރައްޔިތުންގެ އަސާސީ ބޭނުންތައް ފުއްދައި ނުދެވޭއިރު، ސަރުކާރު ފައުޖުގައި ހިމެނޭ ދެކުނު ސެޕެރޭޓިސްޓުން ދަނީ އެ މީހުންގެ ސިޔާސީ ރޯލު ބޮޑު ކުރުމަށް ޑިމާންޑުތައް ވެސް ކުރަމުންނެވެ.\nއެންމެ ވަރުގަދަ ހަމަލާތައް ކުރިއަށް ދަނީ ކޮން ތަނެއްގައި؟\nފާއިތުވި މަސްތަކުގައި ބޮޑެތި ގެއްލުންތަކެއް ވި ނަމަވެސް، ހޫތީން އަނެއްކާވެސް އުޅެނީ މަރިބް ސިޓީ ހިފުމުގެ މަސައްކަތުގަ އެވެ. އެ ސިޓީއަކީ ޔަމަނުގެ އުތުރުގައި މިހާރު ސަރުކާރުގެ އަތް ދަށުގައި އޮތް ހަމައެކަނި ބޮޑު ސަރަހައްދެވެ.\nމަރިބް ހިފުމުގެ ކެމްޕެއިން ހޫތީން އެންމެ ފުރަތަމަ ވަރުގަދަ ކުރީ މިދިޔަ ފެބްރުއަރީ މަހު އެވެ. އެ ފަހަރު އެތައް ސަތޭކަ ބަޔަކު މަރުވި އެވެ. ތެލުގެ މުއްސަނދިކަން ލިބިފައިވާ ޕްރޮވިންސެއްގައި ހިމެނޭ އެ ސިޓީގެ ކޮންޓްރޯލް ހޫތީންނަށް ލިބިއްޖެ ނަމަ، އދ. ގެ ސުލްހައިގެ މަޝްވަރާތަކުގައި ބޮޑެތި ޑިމާންޑުތައް ކުރުމުގެ ފުރުސަތު ފަހިވާނެ އެވެ.\nއިންޓަނޭޝަނަލް ކްރައިސިސް ގްރޫޕުގެ ޕީޓާ ސޯލްސްބަރީ ވިދާޅުވި ގޮތުގައި ފާއިތުވި ހަތް އަހަރުގެ ތެރޭގައި ވަރަށް ގިނަ ކަންކަން ބަދަލުވެއްޖެ އެވެ.\n"ވަރަށް އާދައިގެ އިދިކޮޅު ހަރަކާތަކުން ފެށި ހޫތީން މި ވަނީ ޔަމަނުގެ ވެރިރަށާއި 20 މިލިއަން މީހުން ދިރިއުޅޭ ބޮޑު ސަރަހައްދެއްގެ ވެރިކަން ކުރާ ބަޔަކަށް ވެފައި،" އޭނާ ވިދާޅުވި އެވެ.\nމަރިބް ސިޓީއަށް ބޮން އަޅާފައި. -- ފޮޓޯ: އޭއެފްޕީ\nހޫތީންނަކީ ސަރުކާރާ އިދިކޮޅު ބަޔެއްގެ ގޮތުގައި ނިކުމެ، ގިނަ ސަރުކާރާ ދެކޮޅަށް ގިނަ ހަމަލާތަކެއް ހިންގުމުގެ ސަބަބުން ހަނގުރާމައިގެ މައިދާނަށް އާދަވެފައި ތިބި ބަޔެކެވެ. އެ މީހުން ވަނީ 2004 އިން 2010 އާ ހަމައަށް ޔަމަނު ސަރުކާރާ ދެކޮޅަށް ހަ ހަނގުރާމަ ކޮށްފަ އެވެ. އޭގެ އިތުރުން 2009 އާއި 2010 ގައި ޔަމަނާއި ސައުދީ އަރަބިއްޔާ ގުޅޭ ބޯޑަރުގައި ސައުދީ ފައުޖުތަކާ ދެކޮޅަށް ވެސް ހަނގުރާމަ ކުރި އެވެ.\n"މަރިބް ހިފުމަށް ހަމަލާދޭހާ ހިނދަކު، ޔަމަނުގެ އެހެން ހިސާބުތަކުގައި ވެސް ހަނގުރާމަ ދާނީ ކުރިއަށް. އެއާއެކު މި ހާލަތު އިތުރަށް ގޯސްވަމުން ދާނެ،" މަދާޖީ ވިދާޅުވި އެވެ.\nއދ. އިން ކުރަނީ ކޮން ކަމެއް؟\nއދ. އިން ޔަމަނަށް ކަނޑައަޅާފައި ހުންނަ އާ ހާއްސަ މަންދޫބު ސްވިޑަންގެ ޑިޕްލޮމެޓް ހާންސް ގްރުންޑްބާގް މަސައްކަތް ފެށީ މި ހަފްތާގަ އެވެ. ކުރިން އެ މަގާމުގައި ހުރި މާޓިން ގްރިފިތްސް ވިދާޅުވެފައި ވަނީ ފާއިތުވި ތިން އަހަރު އޭނާ ކުރި މަސައްކަތުން ނަތީޖާއެއް ނުފެނުނު ކަމަށެވެ.\nއޮކްސްފޯޑް ޔުނިވާސިޓީގެ ޕެމްބްރޯކް ކޮލެޖުގެ ރިސާޗަރު އެލިޒަބަތު ކެންޑަލް ވިދާޅުވީ އެންމެ ބޮޑު ގޮންޖެހުމަކީ ސުލްހައިގެ މަޝްވަރާތައް ފެށުމަށް ހޫތީން އެއްބަސްވާނެ ފޯމިއުލާއެއް ހޯދުން ކަމަށެވެ.\nއދ. އާއި އެމެރިކާ އިން ބާރު އަޅަމުން ދަނީ ހަނގުރާމަ ހުއްޓާލުމަށެވެ. ނަމަވެސް ހޫތީން ބުނަމުން ދަނީ ސުލްހައާ ގުޅޭ މަޝްވަރާއަށް އިށީންނާނީ ވެސް ސަނާ އެއާޕޯޓު އަލުން ހުޅުވުމުން ކަމަށެވެ.\nސުލްހަ ގެނައުމަށް އެންމެ ފަހުން މަޝްވަރާ ކުރީ ސްވިޑަންގައި 2018 ވަނަ އަހަރު އެވެ. އެ ފަހަރު ހޫތީންނާއި ޔަމަނު ސަރުކާރުން އެއްބަސްވީ ގައިދީން ބަދަލުކޮށް، ހޮޑެއިޑާ ސިޓީގައި ހަނގުރާމަ ނުކުރުމަށެވެ. އެ ސިޓީގައިވާ ބަނދަރަކީ ޔަމަނުގެ މައި ލޭނާރެވެ.\nހޮޑެއިޑާގައި ހަނގުރާމަ ނުކުރަން އެއްބަސްވި ނަމަވެސް، އޭގެ ފަހުން އެ ސިޓީ ވަށައިގެންވާ ހިސާބުތަކުގައި ބޮޑެތި ލޭއޮހުރުވުންތަކެއް ވަނީ ހިންގާފަ އެވެ.\nސުލްހައިގެ އެއްވެސް އުއްމީދެއް އެބަ އޮތް ތަ؟\nއަވަސް މުސްތަގްބަލެއްގައި ޔަމަނަށް ސުލްހަ ލިބޭނެ ކަމަށް ބެލުމުގެ ފުރުސަތު ކުޑަ އެވެ.\nއދ. އިން ޔަމަނަށް ކަނޑައަޅާފައި ހުރި ކުރީގެ ހާއްސަ މަންދޫބް ގްރިފިތްސް އާއި އެމެރިކާ އިން ޔަމަނަށް ކަނޑައަޅާފައިވާ މަންދޫބު ވެސް ވަނީ ސުލްހަ ގެނެވޭތޯ ގިނަ ޑިޕްލޮމެޓިކް މަސައްކަތްތަކެއް ކޮށްފަ އެވެ.\n"ލޯކަލް ފެންވަރެއްގައި ނުވަތަ ޔަމަނުގެ އެތެރޭގައި ސުލްހަ ގެންނަން މަސައްކަތެއް ނުކުރާ ނަމަ، ބައިނަލްއަގްވާމީ ގޮތުން ކުރާ މަސައްކަތެއްގެ ނަތީޖާއެއް ނުފެންނާނެ،" ކެންޑަލް ވިދާޅުވި އެވެ.\nހޫތީން ހަނގުރާމައިގެ ޖަރީމާ ހިންގާ ކުޑަކުއްޖެއްގެ އަތް ބުރިކޮށްލާފައި.-- ފޮޓޯ: އޭއެފްޕީ\nމަދާޖީ ވެސް ވިދާޅުވީ ކައިރި މުސްތަގްބަލުގައި ޕޮޒިޓިވް ނަތީޖާއެއް ފެނިދާނެ ކަމުގެ އުއްމީދެއް ނެތް ކަމަށެވެ.\n"ޔަމަނުގެ ހާލަތު މި އަހަރު އިތުރަށް ގޯސްވާނެ. ހަނގުރާމައިގައި އުޅޭ ދެ ފަޅީގެ ތެރެއިން އެއް ފަޅިއަށް ވެސް ކުރި ލިބޭހެން ހީވާނަމަ އަންނަ އަހަރު ވެސް ހާލަތު ދާނީ ގޯސްވަމުން،" އޭނާ ވިދާޅުވި އެވެ.\n"ހަނގުރާމައިގައި ކުރީގައި އޮންނަ ފަޅިއަކީ އާއްމު ގޮތެއްގައި ސުލްހައާ ދިމާލަށް ދާން ބޭނުންވާނެއް ބަޔެއް ނޫން."\nސައުދީ އަރަބިއްޔާގެ އެއާޕޯޓަކަށް ޑްރޯން ހަމަލާއެއް ދީފި\nޔަމަން އަލް ގައިދާގެ މަރުހަބާ އަފްގާން ތާލިބާނުންނަށް\nޔަމަން މައްސަލާގައި އެމެރިކާ އާއި ސައުދީން މަޝްވަރާކޮށްފި


SunOnline: Afghanistan gai Ghani aai Abdullah baaruthah hissaa kuran ebbasvejje\nއަފްޣާނިސްތާނުގައި ޣަނީ އާއި އަބްދުﷲ ބާރުތައް ހިއްސާ ކުރަން އެއްބަސްވެއްޖެ\nރުގިއްޔާ މުހައްމަދު މޫސާ 18 May 2020, 09:32\nއަފްޣާނިސްތާނުގެ ރައީސް އަޝްރަފް ޣަނީ އާއި އަބްދުﷲ އަބްދުﷲ ވަނީ ބާރުތައް ހިއްސާ ކުރައްވަން އެއްބަސްވެފަ -- ފޮޓޯ: ރޮއިޓާސް\nކާބުލް (މެއި 18): އަފްޣާނިސްތާނުގެ ރައީސް އަޝްރަފް ޣަނީ އާއި އޭނާގެ ވާދަވެރިޔާ އަބްދުﷲ އަބްދުﷲ ވެރިކަމުގެ ބާރުތައް ހިއްސާ ކުރައްވަން އެއްވަސްވެވަޑައިގެންފި އެވެ.\nޣަނީ އާއި އަބްދުﷲ އިއްޔެ އެ އެއްބަސްވުމުގައި ސޮއި ކުރެއްވީ އެގައުމުގައި މިދިޔަ ސެޕްޓެމްބަރު މަހު ބޭއްވި ރިޔާސީ އިންތިހާބަށް ފަހު ސިޔާސީ ދެބަސްވުންތައް އުފެދިފައި ވަނިކޮށެވެ.\nއެ އިންތިހާބުގައި ޣަނީ އާއި އަބްދުﷲ ވާދަ ކުރެއްވުމަށް ފަހު، ވޯޓު ކާމިޔާބު ކުރެއްވީ ޣަނީ ކަމަށް ނަތީޖާއިން ދެއްކުމުން އަބްދުﷲ އެ ނަތީޖާ ގަބޫލު ކުރައްވަން ދެކޮޅު ހެއްދެވި އެވެ. އޭގެ ސަބަބުން ވޯޓު އަލުން ގުނުމުން ވެސް ގިނަ ވޯޓުތައް ލިބުނީ ޣަނީއަށް ކަމަށް އެގައުމުގެ އިލެކްޝަން ކޮމިޝަނުން ބުންޏެވެ.\nނަމަވެސް މިދިޔަ މާޗް މަހު ޣަނީ ރައީސް ކަމުގެ ދެވަނަ ދައުރަކަށް ހުވާ ކުރެއްވި އިރު އަބްދުﷲވެސް އަމިއްލަފުޅަށް ރަސްމިއްޔާތެއް ބާއްވަވާ، ވެރިކަމުގެ ހުވާ ކުރެއްވި އެވެ.\nއޭގެ ފަހުން އިއްޔެ ދެ ބޭފުޅުން ސޮއި ކުރެއްވި ބާރުތައް ހިއްސާ ކުރާ އެއްބަސްވުމުގައި ވަނީ ރައީސްކަމުގައި ޣަނީ ހުންނަވާނެ ކަމަށާއި ނަމަވެސް ކެބިނެޓުގެ ދެބައިކުޅަ އެއްބައި އައްޔަން ކުރައްވާނީ އަބްދުﷲ ކަމަށް ނިންމައިފަ އެވެ. އަދި ސަރުކާރުން ތާލިބާނާއެކު ސުލްހައިގެ ވާހަކަތައް ބާއްވާ ނަމަ، އިސްކޮށް ހުންނަވާނީ އަބްދުﷲ ކަމަށްވެސް އެ އެއްބަސްވުމުގައިވެ އެވެ.\nޣަނީގެ ވެރިކަމުގެ ފުރަތަމަ ދައުރުގައި އަބްދުﷲ ވަނީ ގައުމުގެ ޗީފް އެގްޒެކެޓިވްގެ މަގާމު އަދާ ކުރައްވައިފަ އެވެ. އެއީ ބޮޑުވަޒީރު ފެންވަރުގެ މަގާމެކެވެ. އެ މަގާމު އުފައްދައި އަބްދުﷲ އާ ހަވާލުކުރީ 2014ގައި އަފްޣާނިސްތާނުގައި ބޭއްވި ރިޔާސީ އިންތިހާބުގައި ވެސް އަބްދުﷲ ބަލިވުމުން ނަތީޖާ ގަބޫލުކުރުމަށް ދެކޮޅުހެއްދެވުމުން އެގައުމުގައި ދާހިލީ އަރާރުންތަކެއް އުފެދި ސަރުކާރު ހިންގަން ދަތިވާ ހިސާބަށް ކަންތައް ދިޔުމުން އެމެރިކާ މެދުވެރިއަކަށްވެގެން ގެނައި މެދުމިނުގެ ހައްލެއްގެ ތެރެއިންނެވެ.\nއެ ދެ ލީޑަރުން މިފަހަރު އެއްބަސްވުން ހެއްދެވީ، ކާބުލްގެ ހޮސްޕިޓަލަކަށް މިދިޔަ ހަފްތާގައި ބަޔަކު ދިން ހަމަލާއެއްގައި 22 މީހަކާއި ދެ ތުއްތު ކުދިން މެރުމުން މުޅި އެގައުމަށާއި ދުނިޔެއަށް ވެސް ސިހުން ލިބިފައިވާ ދަނޑިވަޅެއްގަ އެވެ. އެ ހޮސްޕިޓަލުގެ މެޓާނިޓީ ވޯޑަށް މިދިޔަ އަންގާރަ ދުވަހު ދިން ހަމަލާގައި މަންމައިންނާއި ދަރިންނާއި މާބަނޑު އަންހެނުންނާއި ނަރުހުން މަރުވި އެވެ.\nފުލުހުންގެ ޔުނިފޯމުގައި ތިބި ތިން މީހަކު ދިން އެ ހަމަލާގެ ޒިންމާ އެއްވެސް ޖަމާއަތަކުން ނަގާފައެއް ނުވެ އެވެ. އަދި އެ ހަމަލާ ދިން މީހުންނާއި ފުލުހުންނާ ދެމެދު ހިނގި ކުރިމަތިލުމުގައި އެ ތިން މީހުން ވަނީ މަރުވެފަ އެވެ.


Ammatee Raaje Geneveyne Dhuvaheh Adhi Neygey: Fuluhun - Vaguthu\nކޮވިޑް ފައްސި މަދު، ނަމަވެސް ކުރިއަށް އޮތީ ބިރު! - 17 ގަޑިއިރު ކުރިން\nހައުސިން ޔުނިޓު އަޅައިދޭނެ ކަމަށް ބުނެ އޮޅުވާލައިގެން އެތައް ބައެއްގެ އަތުން ގިނަ އަދަދެއްގެ ފައިސާތަކެއް ހޯދި، ސީ ލައިފް ގްލޯބަލްގެ މެނޭޖިން ޑިރެކްޓަރު އަހުމަދު މޫސާ (އައްމަޓީ) ރާއްޖެ ގެނެވޭނެ ދުވަހެއް ނޭނގޭ ކަމަށް ފުލުހުން ވިދާޅުވެއްޖެއެވެ.\nފުލުހުން ވިދާޅުވީ އޭނާ ހުރީ ސްރީ ލަންކާ ފުލުހުންގެ ބަންދުގައި ކަމަށާއި އޭނާ ލަންކާ ފުލުހުންގެ ބެލުމުގެ ދަށުގައި ހުރީ ލަންކާ ފުލުހުން ބަލަމުންދާ މައްސަލައަކާ ގުޅިގެން ކަމަށެވެ.\nފުލުހުން މިފަދައިން ވިދާޅުވެފައިވާ އިރު ހުޅުމާލޭގައި 3،000 ހައުސިން ޔުނިޓް އަޅަން ސީ ލައިފް ގްލޯބަލްއާ ހަވާލުކުރުމުން އެ ތަންތަން އެތައް ސަތޭކަ ބަޔަކަށް ވިއްކައި، އެމީހުންގެ އަތުން ބުކިން ފީގެ ގޮތުގައި އެތައް މިލިއަން ރުފިޔާއެއް ނެގުމަށްފަހު މަސައްކަތް ނުކޮށް އަދި ފައިސާ ވެސް އަނބުރާ ނުދިން މައްސަލާގައި ހައްޔަރުކުރަން އިންޓަޕޯލް އިން ވަނީ އަމުރެއްވެސް ނެރެފައެވެ.\nއައްމަޓީ ހައްޔަރުކުރަން ދިވެހި ފުލުހުން އެދިގެން އިންޓަޕޯލް އިން ރެޑް ނޯޓިސް ނެރެފައި ވަނީ 2019 ވަނަ އަހަރުގެ އޭޕްރީލް މަހުއެވެ. އޭނާ ހައްޔަރުކުރަން އިންޓަޕޯލް އިން ނެރުނު ނޯޓިސްގައިވާ ގޮތުން އޭނާ އަށް ކުރަނީ މަކަރާއި ހީލަތް ހެދުމުގެ ތުހުމަތާއި ފައިސާ ނެގުމަށް ފަހު ރައްދު ނުކުރުމާއި ފޯޖަރީގެ ތުހުމަތެވެ.\nއައްމަޓީ ހައްޔަރު ކުރަން ރެޑް ނޯޓިސް ނެރުނު އިރުވެސް އޭނާ ދިރިއުޅެނީ ސްރީލަންކާގައި ކަން ރާއްޖޭގެ ކަމާބެހޭ އިދާރާތަކަށް އެނގިފައިވެއެވެ.\nސީލައިފްގެ މެނޭޖިން ޑިރެކްޓަރު މުހައްމަދު އަހުމަދު މޫސާ (އައްމަޓީ) ސްރީ ލަންކާ އިން ހައްޔަރުކޮށްފައި ވަނީ މީގެ ހަފްތާއެއްހާ ދުވަސްކުރިންނެވެ.\nސީ ލައިފް ކުންފުންޏަށް ފައިސާ ދެއްކި 203 މީހަކު ސީލައިފަށް ދެއްކި ފައިސާ އާއި އެމީހުންނަށް ލިބުނު ގެއްލުމުގެ ބަދަލު ސަރުކާރުން މެދުވެރިކޮސް އެޗްޑީސީ އިން ވަނީ އެމީހުންނަށް ދީފައެވެ. ހުޅުމާލޭގައި 3،000 ފްލެޓް އަޅަން ބުކިން ފީ އާއި އެޑްވާންސްގެ ގޮތުގައި ސީލައިފުން ފައިސާ ނެގުމަށް ފަހު މަސައްކަތް ކުރިއަށް ނުގެންދިއުމުން ގެއްލުންވި މީހުންނަށް ބަދަލު ދެނީ އެ މަޝްރޫއު ކުރިއަށް ގެންދަން އެޗްޑީސީ އަށް ދައްކާފައިވާ ފައިސާ އިން ކަމަށް ސަރުކާރުން ކުރިން ފާހަގަކޮށްފައިވެއެވެ.\nމާޗް 1, 2021 15:18\nމާޗް 1, 2021 16:22\nއައްމަޓީ ގެނައިމަ އަހަެެމެންނަާް ލިބެނީ ކޯންޗެއް؟ އެޗްޑީސީން ކޯޓުގައި އެގްރީމެންޓެއްވި، ޔަހޫދީންހެން މިހާރު ބުނަނީ އެއީ އެކަމުން ސަލާމަތްވާން ހެދި އެއްޗެއްކަމަށް. ގުޅީފަޅުން ފުލެޓްހަދަން އުޅުނީވެސް އަމިއްލަބައެއް. ތިލަފުށި ދުމާ މެހީގެ ސަބަބުން އެތާ ދެިވެސް ނޫޅެވޭނެ. އެތަން ނުހެދުނީމަ އެމީހުނަށް ފްލެޓް ގަންނަން ގެއްލުމުގެ ބަދަލާ އެކީ ދިން. ދެން ސީލައިފުގެ މީނާމެދު ހެދި އެއްބަސްވުން ތަންފީޒް ނުކުރަން ސުހައިލު މިއުޅެނީ ކީއްވެއޯ؟\nމާޗް 1, 2021 20:54\nކަލޯ ގަޔާ.މީ އެއްކަލަ ފިލްމު ކުޅޭ އައްމަޓީ ދޯ.... :ޕ


REPORT: Raajje Ah Ventilator Thah Genaumuga Goaheh Nei! - Vaguthu\nރާއްޖެ އަށް ވެންޓިލޭޓަރުތައް ގެނައުމުގައި ގޯހެއް ނެތް!\n11 މަސް ކުރިން ( އޮކްޓޯބަރ 8, 2020 )\nމެޑްޓެކްއާ ހަވާލުކޮށްގެން ގެނެސްފައިވާ ވެންޓިލޭޓަރު --\nދުނިޔޭގެ އެކި ގައުމުތައް އެންމެ ބޭނުން ޖެހިފައި އަދިވެސް އޮތް އެއް ވަސީލަތަކީ ވެންޓިލޭޓަރެވެ. ކުދި ގައުމުތަކެކޭ ނުވަތަ ބޮޑެތި ގައުމުތަކެކޭ ތަފާތެއް ނެތެވެ. މުއްސަނދި ގައުމެކޭ ނުވަތަ ފަގީރު ގައުމެކޭ ވަކި ތަފާތެއް ނެތެވެ. މި އަހަރުގެ ކުރީކޮޅާއި މިހާރާ ވަކި ތަފާތެއް ނެތެެވެ. ވެންޓިލޭޓަރުތައް ހޯދުމަށް ދުނިޔޭގެ އެތައް ގައުމަކުން ބޮޑެތި ހޭދަތަކެއް ކުރިއެވެ. އެކަމަކު، އެއްވެސް ގައުމަކަށް ހިތްހަމަޖެހޭ ވަރަށް އަދިވެސް އެ ވަސީލަތް ހަމަނުވެއެވެ.\nދުނިޔޭގެ އެހެން ގައުމުތަކެކޭ އެއްގޮތަށް ރާއްޖެ އިން ވެސް ވެންޓިލޭޓަރުތައް ހޯދުމުގައި ބުރަ މަސައްކަތްތަކެއް ކުރިއެވެ. އެކަމަކު، ރާއްޖެ އިން ވެންޓިލޭޓަރުތައް ހޯދުމުގެ މަސައްކަތް ފެށި ދުވަސްކޮޅަކީ ދަތި އުނދަގޫ ދުވަސްތަކެކެވެ. ދުނިޔޭގެ އެކި ގައުމުތަކުގެ ބޯޑަރުތައް އޮތީ ބަންދުކޮށްފައެވެ. ވެންޓިލޭޓަރުތައް އުފައްދާ ގިނަ ކުންފުނިތައް ތިބީ މަސައްކަތް ހުއްޓާލައިގެންނެވެ. ބައެއް ކުންފުނިތަކުން ވެންޓިލޭޓަރުތައް އުފެއްދި ނަމަވެސް، އެ ވަސީލަތްތައް ސަޕްލައި ކުރެވޭނެ ދޮރު އޮތީ ބަންދުވެފައެވެ. އެހެންވެ، ރާއްޖެ އޮތީ ދެ ވަނަ ވިސްނުމަކަށް ދާން ޖެހިފައެވެ.\nރާއްޖެ އިން އޭރު ވިސްނީ، އެންމެ ކުރު އެކަމަކު، ހާމަކަން ބޮޑު ގޮތެއްގައި ވެންޓިލޭޓަރުތައް ހޯދުމަށެވެ. އޭރުގައި ރާއްޖޭގައި ހުރީ ގާތްގަނޑަކަށް 94 ވެންޓިލޭޓަރެވެ. އެއީ ރާއްޖެ ފަދަ ގައުމަކާ އަޅާ ބަލާ އިރު، ނިސްބަތުން މަދު އަދަދެކެވެ. އެހެންވެ، އިތުރު ވެންޓިލޭޓަރުތައް ގެނެވޭނެ ގޮތަކާ މެދުގައި ކަމާބެހޭ ފަރާތްތަކުން މަޝްވަރާތައް ފެށިއެވެ. ރާއްޖޭގައި ކޮވިޑް-19 ގެ ހާލަތު ނުރައްކާތެރި ހާލަތަކަށް ގޮސްދާނެ ކަމަށް ބަލައި، 149 ވެންޓިލޭޓަރު ގެނައުމަށް ސަރުކާރުން ތިން ކުންފުންޏަކާ ހަވާލު ކުރިއެވެ. މާލިއްޔަތު ގަވައިދާ އެގޮތަށް ބިޑަށް ނުލައި އެ މަސައްކަތް ފެށިއެވެ.\nވެންޓިލޭޓަރުތައް ގަތުމަށް ހަވާލުކުރި ކުންފުނިތައް:\n1- ނާޑް ޕްރައިވެޓް ލިމިޓެޑް: 24 ވެންޓިލޭޓަރު (8.3 މިލިއަން ރުފިޔާ)\n2- މެޑްޓެކް މޯލްޑިވްސް: 50 ވެންޓިލޭޓަރު (14.4 މިލިއަން ރުފިޔާ)\n3- އެގްޒެކިއުޓާސް ޖެނެރަލް ޓްރޭޑިން 75 ވެންޓިލޭޓަރު (34.5 މިލިއަން ރުފިޔާ)\nވެންޓިލޭޓަރު ގެންނަން ހެލްތު މިނިސްޓްރީގެ ބިޑް ކޮމިޓީން ހަވާލުކުރި ގޮތާ ގުޅޭ ގޮތުން އެންޓި ކޮރޮޕްޝަން ކޮމިޝަން (އޭސީސީ) އިން ތަހުގީގަކަށް ދިޔައެވެ. އެކަމަކު، އޭސީސީގެ ތަހުގީގު ރިޕޯޓުގައި 57.2 މިލިއަން ރުފިޔާ ހޭދަކޮށްގެން ވެންޓިލޭޓަރުތައް ގެނައުމުގެ މަސައްކަތް ހަވާލުކުރުމުގައި ގޯސްތަކެއް ނުވަތަ ކޮރަޕްޝަންގެ އަމަލެއް ހިންގާފައި އޮތް ކަމަކަށް އޭރު ފާހަގަވެފައެއް ނުވެއެވެ. އެކަމަކު، ކޮވިޑް-19 އަށް ހެލްތު މިނިސްޓްރީން ހަރަދު ކުރި ގޮތާ ގުޅޭ ގޮތުން އޮޑިޓަ އޮފީހުން ކުރި އޮޑިޓާ އެކު، އޭސީސީން އެ މައްސަލަ އަނެއްކާ ވެސް ބެލިއެވެ.\nހެލްތު މިނިސްޓަރު އަމީން އިބްރާހިމާއި ކަމާ ގުޅުން ހުރި އެހެން ބޭފުޅުން އޭސީސީ އަށް ހާޒިރުކޮށް ތަހުގީގު ކުރިއެވެ. އެކަމަކު، ހަގީގަތަކީ މިހާތަނަށް އައިއިރު ވެސް އެ މައްސަލައިގައި ކޮރަޕްޝަންގެ އަމަލެއް ހިންގި ކަމެއް އޭސީސީ އަށް ބުނެދެވިފައެއް ނެތުމެވެ. އަދި މައްސަލަ ނުނިމި ދިގުލައިގެން ދިއުމެވެ. އަމީނާއި ފިނޭންސް މިނިސްޓަރު އިބްރާހިމް އަމީރާއި ބިޑް ކޮމިޓީގެ ބޭފުޅުން ރައްޔިތުންގެ މަޖިލިހުގެ މާލިއްޔަތު ކޮމިޓީ އަށް ވެސް ހާޒިރުކޮށް ޖަވާބުދާރީ ކުރުވިއެވެ. އެކަމަކު، އެ ކޮމިޓީން މިހާތަނަށް އައިއިރު، މައްސަލައެއް އޮތް ކަން ދައްކާފައެއް ނުވެއެވެ.\nވެންޓިލޭޓަރުތައް ގެނައުމުގައި ދިމާވި އެންމެ ބޮޑު ދައްޗަކީ ކުންފުނިތަކުން ކަނޑައަޅާފައިވާ މުއްދަތުގައި ގެނައުމަށް ބޮޑެތި ދަތިތަކެއް ދިމާވުމެވެ. ދުނިޔޭގެ ބޮޑެތި ގައުމުތަކަށް ވެސް ވެންޓިލޭޓަރު ބޭނުންވެފައިވާ އިރު، ދަތުރުފަތުރުގެ ދަތިކަމުގެ ސަބަބުން ތަކެތި ސަޕްލައި ކުރުމަށް ލަސްތަކެއް ދިމާވިއެވެ.\nވެންޓިލޭޓަރުތައް ހޯދަން އުޅުމާއި ހޮސްޕިޓަލްތަކުގެ އެނދުތައް އިތުރު ކުރުމާއި އަލަށް ފެސިލިޓީތައް ހެދުމުގެ މަސައްކަތަކީ ވަރަށް ނާޒުކު ވަގުތެއްގައި އަދި ކުރު މުއްދަތެއްގެ ތެރޭގައި ނުކުރެވިއްޖެ ކަމަށްވާ ނަމަ، އެކަމުގެ ނުރައްކާ ވަރަށް ބޮޑަށް އިތުރުވި ދުވަސްކޮޅެއް ކަމަށް ކަމާބެހޭ މާހިރުން އޭރު ދިޔައީ އިންޒާރު ދެމުންނެވެ. ވެންޓިލޭޓަރުތައް ހޯދަން ކުންފުނިތަކާ ހަވާލު ކުރީ ހެލްތު މިނިސްޓްރީން ފުރިހަމަ ކުރަން ޖެހޭ ކަންކަން ފުރިހަމަކޮށް، އިތުބާރު ކުރެވޭ މަގަކުން ކަމަށް އަމީން އޭރުގައި ވެސް ވަނީ ވިދާޅުވެފައެވެ. އޭރުގައި ރާއްޖޭގެ ހާލަތު ނާޒުކު ކަން ވެސް ފާހަގަކުރެއްވިއެވެ.\nދައުލަތުގެ މާލިއްޔަތު ގަވައިދުގައި ވަނީ ސިންގަލް ސޯސް ޕްރޮކިއުމަންޓްގެ ދަށުން ތަކެތި ނުވަތަ ހިދުމަތް ހޯދުމުގައި ޕްރޮކިއުމަންޓްގެ އަގު 35،000ރ. އަށް ވުރެ ބޮޑުވާ ނަމަ، އެތަކެތި ނުވަތަ ހިދުމަތް ހޯދަން ވާނީ އެ ފަރާތެއްގެ މާލީ އަދި ފަންނީ ގާބިލްކަން ޔަގީން ކުރުމަށް ފަހުގައި ކަމަށެވެ. އެންމެ ބޮޑު މައްސަލައަކަށް ދިމާވީ އެގްޒެކިއުޓާސްއާ 75 ވެންޓިލޭޓަރު ހަވާލު ކުރުމަށް ހެލްތު މިނިސްޓްރީން ނިންމި ނިންމުމަށެވެ.\nއޮޑިޓް ރިޕޯޓުގައި ވަނީ އެގްޒެކިއުޓާސްއަކީ މާލީ އަދި ފަންނީ ގާބިލްކަން ހުރި ކުންފުންޏެއް ކަން ހެލްތު މިނިސްޓްރީން ވަޒަންކޮށްފައި ނުވާ ކަމަށެވެ. އަދި އެ ކުންފުންޏަކީ މީގެކުރިން ސަރުކާރާއެކު ވިޔަފާރީގެ އެއްވެސް މުއާމަލާތެއްކޮށްފައި ނެތް ކުންފުންޏެއް ކަން ފާހަގަކުރިއެވެ. އެކަމަކު، ހަގީގަތަކީ އެ ކުންފުނީގެ ވާހަކަ އައީ ޑަބްލިއުއެޗްއޯގެ މަންދޫބު ޑރ. އަރްވިންދު މާތުރުގެ ފަރާތުން ކަމެވެ.\nއެގްޒެކިއުޓާސް ޖެނެރަލްގެ ފަންނީ އަދި ގާބިލްކަން އެންމެ ފުރިހަމައަށް ވަޒަން ނުކުރެވި ވަނީ ދުނިޔޭގެ ގައުމުތަކުގައި ކޮވިޑް-19 ޖެހޭ މީހުން ފަރުވާ އަށް ބޭނުން ކުރާ އެންމެ މުހިންމު ވަސީލަތަކީ ވެންޓިލޭޓަރު ކަމަށްވެފައި އަދި ވެންޓިލޭޓަރު ހޯދުމުގައި ދުނިޔޭގެ ބޮޑެތި ގައުމުތަކުގައި ވެސް ވެންޓިލޭޓަރުގެ ޑިމާންޑް ބޮޑުވެ ވެންޓިލޭޓަރު ހޯދުމަށް ދަތިވެފައިވާތީ އަވަސް ކުރުމުގެ ގޮތުންނާއި ޑަބްލިއުއެޗްއޯގެ ފަރާތުން ދިން މައުލޫމާތަށް ބުރަވެ ކޮންމެހެން ހޯދަން ޖެހޭ ވެންޓިލޭޓަރުތަކަކަށްވާތީއެވެ. މިކަމުގައި ޑަބްލިއުއެޗްއޯ އާއި ހެލްތު މިނިސްޓްރީއާ ރަސްމީ މުއާމަލާތްތަކެއް ކުރެވިފައިވެއެވެ.\nމިވަގުތު ދުނިޔެއަށް ދިމާވެފައިވާ މި ނުރައްކާތެރި ކޮވިޑް-19 ގެ ހާލަތަށް ބަލައި މި ވެންޓިލޭޓަރަކީ ކޮންމެހެން ހޯދަން ޖެހޭ މުހިންމު މެޝިންތަކަކަށްވާތީ އެޑްވާންސްކޮށް ފައިސާ ދެއްކުމުގެ ހާއްސަ ހުއްދައެއް ލިބޭނެ ގޮތް ހަމަޖައްސައި ދިނުމަށް ހެލްތުން ފިނޭންސްގައި އެދިފައިވެއެވެ.\nއެ ސިޓީއާ ގުޅިގެން ފިނޭންސް މިނިސްޓަރު އިބްރާހިމް އަމީރު ސޮއި ކުރައްވައި ފޮނުއްވި ސިޓީއެއްގައި ވަނީ އެގްޒެކިއުޓާސް އިން 75 ވެންޓިލޭޓު ލިބިދާނެ ކަމަށް އަންގާފައިވާތީ އެތަކެތި ގެނައުމަށްޓަކައި ހިނގާ ޖުމްލަ އަގުގެ 75 އިންސައްތައަށްވާ ފައިސާ (އެއް މިލިއަނަށްވުރެ ގިނަ ފައިސާ) ދައުލަތުގެ މާލިއްޔަތުގެ ގަވައިދަށް ރިއާޔަތްކޮށް އެ ކުންފުންޏަށް އެޑްވާންސްކޮށް ދެއްވުން އެންމެ ރަނގަޅު ކަމަށެވެ. އެގްޒެކިއުޓާސް ޖެނެރަލް އާއި ހެލްތު މިނިސްޓްރީން އެއްބަސްވުމުގައި ސޮއިކުރުމުގެ ކުރިން މިނިސްޓްރީން ވަނީ އެޓާނީ ޖެނެރަލް އޮފީހުގެ ގާނޫނީ ލަފައެއް ހޯދިއެވެ. އަދި އެޓާނީ ޖެނެރަލް އޮފީހުން ނިންމާފައި އޮތީ އެގްޒެކިއުޓާސްއާ ހަވާލު ކުރުމުގައި އެއްވެސް އިއުތިރާޒެއް ނެތް ކަމަށެވެ.\nމިއަދު ހަގީގަތަކީ ހެލްތު މިނިސްޓްރީން ތިން ކުންފުންޏާ ހަވާލު ކުރި ވެންޓިލޭޓަރުތަކުގެ ތެރެއިން ގިނަ ވެންޓިލޭޓަރުތަކެއް ގެނައި ކަމެވެ. މައްސަލަ ބޮޑުވި ކަމަށް ބުނާ އެގްޒެކިއުޓާސް ޖެނެރަލް ޓްރޭޑިންއާ ހަވާލުކުރި 75 ވެންޓިލޭޓަރުގެ ތެރެއިން 10 ވެންޓިލޭޓަރު ވަނީ ގެނެސްފައެވެ.\nރާއްޖެ އިން މިވީހާ ދުވަހަށް މަސައްކަތްކޮށްފައި ވަނީ، ނުރައްކާތެރި ހާލަތަށް ރާއްޖެ ވެސް ގޮސްދާނެތީ ތައްޔާރުވުމަށެވެ. އޭގެ ނަތީޖާއަކީ ގިނަ އަދަދެއްގެ ވެންޓިލޭޓަރުތައް ރާއްޖެ ގެނެވިފައިވުމެވެ. އެހެންވެ މިއަދާ ހަމައަށް އައިއިރު، ވެންޓިލޭޓަރުތައް ހޯދުމުގައި ހެދި ގޯހެއް ތަހުގީގީ އިދާރާތަކަށް ދެއްކިފައެއް ނުވެއެވެ. އެހެންވެ، މިއީ ހެލްތު މިނިސްޓްރީއާ މެދުގައި އާންމުން އެހެން ވިސްނުމަކަށް ދާން ޖާގަ އޮތް ސަބަބެކެވެ.\n28 ދުވަސް ފަހުން ފުވައްމުލައް ސިޓީ ހުޅުވާލައިފި\nކޮވިޑް ވެކްސިން ފުރިހަމަކޮށްފައިވާ ފަރާތްތަކަށް ބެންކޮކް ހުޅުވާލަނީ\nނޮޅިވަރަމުން މާލެ ފޮނުވި ކޮވިޑް ބަލި މީހަކު ނިޔާވެއްޖެ\nއޮކްޓޯބަރ 8, 2020 17:02\nމިހަބަރުގެ ސުރުހީކިޔާލީމައި އަޅުގަނޑުމެން ދިވެހީންގެ ނިކަމެތިކަމާއި ތިބި ހިސާބު ވަރަށް ރަނގަޅަށް އެބަބުނެދޭ.\nމިރާއްޖޭގައި ޒަމާނުއްސުރެން އޮންނަގޮތަކީ ވެރިކަމުގައި ހުންނަމީހާ ނުރުހޭ ކަމެއްވެއްޖެތަ އެކަން ކުރިމީހަކު ބުރީހަންނަގާވަރުކޮށްލާނެ.\nނުވަތަ އެމީހަކު އެކުރިކަމަކީ ކިތަންމެ ނުބައި ނުލަފާ ކަމެއްކަމަށް ވިޔަކަސް އެކަން އެކުރި ވަޒީރު ނުވަތަ އެކަމުގެ ބައިވެރިންނަކީ ވެރިކަމުގައި ހުރިމީހާ ރުހޭ ބައެއްކަމަށް ވަނީނަމަ އެމީހުންގެ ވާހަކަ ނިކަން ބާރަށް ދައްކައި މުޅި ނޫސްތަކުގައި އެވާހަކަތަށް ލިޔެ ދެންމެ ދެންމެ އެބަޔަކަށް ހައްގު އަދަބު ލިބިދާނެހެންހީވާ ހިސާބަށް ފޮނުވާފައި ދެން ވާހަކަ އަނެއްކޮޅަށް އަނބުރާލާނެ. ދުވަސްކޮޅަކުން އެއްކަލަ ކުށްކުރިމީހާ ގެ ވާހަކަ އޮބި މީހުން އެކަން މަތިން ހަނދާންނެތި އެއްވެސް ކަމެއް ނުވާކަހަލަ ވެދާނެ. މިއީ އަޅުގަނޑުމެންގެ އުޅުން ހުރިގޮތް.\nއެފްޕީއައިޑީ ބަނގުރޫޓުވީ، އެއަރމޯލްޑިވްސް ބަނގުރޫޓުވީ، ރައީސުލްޖުމްހޫރިއްޔާގެ ލޯންޗްކޮޅު ގޮއްވާލީ، ރިލްވާނު ގެއްލުވާނީ، އަފްރާޝީމް މަރާލީ. އެމްއެމްޕީއާރުސީގެ ފައިސާގެއްލުނީ، އެފައިސާހިފައިގެން ނުވަތަ ހެދިއެއްޗެއް ހަދާފައި އެއްބަޔަކު ގޮސް ލަންޑަނުގައި ޔޫރަޕުގައި އެއުޅެނީ. އަދީބު ގޭބަނދުގައި. ޔާމީނު ޖަލުގައި. ދެން އިވުނީ ވެންޓީލޭޓަރުގެ ވާހަކަ ޑެލިވަރީ ޑިލޭވީ، ލިބުނީ އޯޑަރު ކުރިއެއްޗިއްސެއްނޫން، ޑުބާއީ ކުންފުނި ހުރިތަނެއް ބަޔަކަށް ނުވެސް އެނގޭ، ހެލްތުން ބުނަނީ ޑަބްލިއު އެޗްއޯ ރިކޮމެންޑޭޝަނޭ، ޑަބްލިއު އެޗްއޯ ބުނަނީ ތިމަންނަމެން ދެނަހުރިކަމެއްނޫނޯ، ކޮވިޑް މެޑިކަލް އެހެނިހެން ސާމާނުގަތުމުގައި ވެސް މަކަރާއި ހީލަތް ހެދިވާހަކަތަކެއް އިވު 36މިލިޔަން ހަރަދު ކުރިތަނަކަށް ލިބިފައި ހުރީ މާސްކުކޮޅެކޭ ބުނާ އަޑުވެސް އިވުނު. މިއީ އިއްޔެގައި ވަރަށް ބާރަށް ދެކެވުނު ވަހަކަތަށް.\nމިހާރު މިހުރިހާ ވާހަކަތަކެއް ދިވެހިން ހަނދާން ނެތިއްޖެ. ކަމާއި ގުޅުން ހުރިމީހުން އަމިއްލައަށް އެކަހެރިވެގެން އެތިބީ.\nކުރީގައިވެސް ކަން ހިނގާފައިވާ ގޮތަށް އާންމު އުސޫލާއި އެއްގޮތަށް މިހާރު ރާގުބަދަލުވަމުން މިދަނީ ވެންޓިލޭޓަރު ގަތުމުގައި މައްސަލައެއްނެތް، ކޮވިޑް ސިއްހީސާމާނު ގަތުމުގައިވެސް މައްސަލައެއްނެތް.\nއެއްވެސް މީހަކު ހިޔާނާތެއްނުވޭ، ތިބީ ހުސް އިހްލާސްތެރިން، އެނގޭ އެއްކަމަކީ ރައްޔިތުން ދަރަނި ވެރިވެއްޖެކަން، އެތަކެއް ބިލިޔަނެއް ޗައިނާއަށް ދެގުނަ އިންޑިޔާއަށް، ކޮވިޑް ސަބަބުން އެކުވެރި ގައުމުތަކުން އެތަކެއް ސަތޭކަ މިލިޔަން ހިލޭ ލިބިއްޖެކަމަށް މާލީ ވަޒީރުވިދާޅުވާއިރު، ބޭކާރު އެތަކެއް ހަރަދު ތަކެއް ކޮށް ގައުމު ދަވާލައިފި، ރައްޔިތުން ބިކަކޮށްފި، އެންމެ ފަހުން ގައުމުގެ ހުންގާނު އިންޑިޔާމީހުންގެ އަތްމައްޗަށް ދުއްވާލައިފި.\nއޮކްޓޯބަރ 8, 2020 21:39\nކުރު ވާހަކަ ނުލިޔެބެޔަ ކޮމެންޓް ގަ.\nއޮކްޓޯބަރ 14, 2020 10:05\nމިނޫހުން ބުނެދޭން ތިއުޅެނީ ކޮންވާހަކައެއްބާ!\nއޮކްޓޯބަރ 8, 2020 17:09\nބައިތުލްމާލުން ވައްކަންކުރުމުގައިވެސް ގޯހެއް ނެތް! އެމީހަކަށް ކުރެވުނު ވަރަކަށް ހަމަ ކުރަންވީ!\nއޮކްޓޯބަރ 8, 2020 17:43\nސުވާލަކީ އެންމެ އާދައިގެ މީހާއަށްވެސް އެކްސެލް ޝީޓެއްގައި ދަމާލީމާ އެނގޭނެ ތިޔަބުނާ އެގްޒެކިޔުޓަރސް އިން ވެްނޓިލޭޓަރަކަށް ޖެހިފައި އޮތް އަދަދު. އެކަމު އެހާ ބޮޑު އަދަދެއް ހުށައަލައިގެންވެސް އަދި މިއަދާއި ހަމައަށްވެސް ވެންޓިލޭޓާރސް ނުލިބޭ. ދެން މި އާރޓިކަލް ލިޔުނު މީހާއަށް ފަހުމް ނުވަނީބާ ގޯސް ހަދާފައޮތްވަރު..؟؟\nއޮކްޓޯބަރ 8, 2020 18:18\nތިޔާ ވެންޓިލޭޓަރު ތަކެއް ނުލިބޭނެއޭ ދައުލަތުގެ ބަޖެޓުން ގެއްލުނު 34 މިލިއަން ރުފިޔާ އެ ފައިސާ ތިޔާ ފައިސާ ދުބާއީގެ ވަގު ކުންފުންނަކަށް ދީފައިވާތީވެ އެފައިސާ އަތުލާށޭ އަތުނުލެވޭނަމަ އެމެންގެ މައްސަލަ ޝަރީއަތަށް ފޮނުވާށޭ އޭސީސީ މިމައްސަލަ އޮތްބާލަން ތަމެން ނޫޅޭށޭ މީ ސީދާ ބޮޑެތި ވަގުން ކޮށްފައިވާ ބޮޑެތި ވައްކަން ތަކުގެ ތެރޭގައި ހިމެނޭ ފަސްމާމުލު ފަސް ވަގުން ކުރާ ޒާތުގެ ވައްކަމެކޭ ވައްކަމެކޭ ވައްކަމެކޭ ވައްކަމެކޭ ވައްކަމެކޭ ވައްކަމެކޭ ވައްކަމެކޭ\nއޮކްޓޯބަރ 8, 2020 21:27\nކޮއްކަމެއް މިސަރުކާރައް ގޯސްކޮށް ކުރެވުނީ މުޅިގައުމު ދަރުވާލާ އަޅުވެތިކޮއް އިސްލާމް ދީނައް ހަޖޫޖަހާ މާތް ﷲ އަށާއި ރަސޫލާއައް ފުރައްސާރަކޮށް ހަދަމުންދާއިރުވެސް ހަމަ މިސަރުކާރައް ރަނގަޅު\nއޮކްޓޯބަރ 8, 2020 22:25\nއެހެން ގައުމޢްގައިނަމަ މިހާރު މިނިސްޓަރު އަމިއްލައަށް އިސްތިޢުފާ ދޭނެ. ލަދުނުގަންނާނެ ސަންޑޭގަ އަވަހަށް އޮފީހަށް ނޖކުންނަން ތައްޔާރުވޭ. އަމީނޫ.\nއޮކްޓޯބަރ 9, 2020 21:24\nކީކޭދެންބުނާނީ. މާކުރިންވެސްއެގުނުމިކަހަލަގޮތަކަށް މިކަން ހިންދާލާނެކަން. ހުރިހާވާހަކައެއްދައްކާއެތަށް ބަޔަކަށްހިތަށް އެރިހާއެއްޗެއްކިޔާފައޭރުއެއެުުޅުނީކޮންމެވެސްކަމެއްގެ އަޑު ކަނޑުވާލުމަށްކަމަށް ބޮޑަށްވައްތަރީ. ރައީސް ޔާމީންގެ ރަގަޅުކަމަކީ ޖެހިލުމެއްނެތިފިޔަވަޅުއަޅަންކެރިވަޑައިގަންނަވާތީ. މޮޅެއް ދެރައެއް މުންސަންޖެއް ރަށްޓެއްސެއް ބޭބެއެއް ކޮއްކޮެއެއްނޯންނާނެ.\nއޮކްޓޯބަރ 12, 2020 06:29\nގޯސް އެއްވެސް ކަމެއްނެތޭ ބުނަނީ އެއްޗެތީގެ އަގުދަނީ މައްޗައް 12ރ ލިބުނު ކޯކުފުޅި މިހާރުލިބެނީ 15ރ އަށް\nއޮކްޓޯބަރ 14, 2020 20:13\nގޯހެއް ނޯންނާނެ ސަރުކާރަކައް


Hukum Ihvumuge Shareeaiy Kuriyah Dhanikoh Fandiyaaru Nidhaifi - Vaguthu\nޙުކުމް އިއްވުމުގެ ޝަރީޢަތް ކުރިއަށް ދަނިކޮށް ފަނޑިޔާރު ނިދައިފި\n5 މަސް ކުރިން ( ފެބުރުއަރީ 13, 2019 )\nއިނގިރޭސިވިލާތަކީ ޝަރީޢަތްތައް ކުރުމުގައި ވަރަށް އިންސާފުވެރި ނިޒާމެއް އޮންނަ ގައުމެއް ކަމަށް ދުނިޔެ ގަބޫލު ކުރެއެވެ. ގިނަ ބަޔަކު ޝަރުޢީ ކަންކަމުގައި މިސާލެއްގެ ގޮތުގައި ވެސް އިނގިރޭސި ވިލާތް ބަލައިގަނެއެވެ. ނަމަވެސް އިނގިރޭސިވިލާތުގެ ކޯޓުތަކުގައި ވެސް ތިބެނީ އިންސާނުން ކަމަށް ވާތީ އެމީހުންނަށް ވެސް ގޯސް ހެެދެއެވެ.\nލަންޑަންގެ ކޯޓެއްގެ އާއިލީ މައްސަލަތައް ބަލާ ޑިވިޝަންގައި މަސައްކަތް ކުރައްވާ އަންހެން ފަަނޑިޔާރެއް ކަމަށްވާ އުމުރުން 68 އަހަރުގެ ޕާކާ އަށް ވެސް މިވަނީ ގޯހެއް ހެދިފައެވެ. އާއިލާ މައްސަލައެއްގެ ޙުކުމް އިއްވަން ޝަރީޢަތް ކުރިއަށް ގެންދަނިކޮށް ޕާކާ ވަނީ ނިދާފައެވެ.\nޝަރީޢަތުގެ މަޖިލީހުގައި ފަނޑިޔާރު ނިދި މައްސަލަ މިހާރު އިނގިރޭސިވިލާތުގެ ޖުޑީޝަލް ކޮންޑަކް އިންވެސްޓިގޭޝަން އޮފީހުން ގެންދަނީ ތަހްޤީޤު ކުރަމުންނެވެ. ނަމަވެސް އަދި ފަނޑިޔާރާއި މެދު ފިޔަވަޅެއް އަޅަން ނިންމާފައެއް ނުވެއެވެ. އޭގެ ބަދަލުގައި އެފަދަ ކަމެއް ތަކުރާރު ނުވާނެ ގޮތައް ކަންކަން ކުރަން ވަނީ ނަސޭހަތް ދީފައެވެ.\nފަނޑިޔާރު ވަނީ އެކަމަނާ އަށް ކުރެވުނީ ކުށެއް ކަމަށް އިއުތިރާފްވެ މަޢާފަށް އެދިފައެވެ.\nމައްސަލަ ތަޙްޤީޤުކޮށް ނިމުމުން އިތުރު ފިޔަވަޅެއް ވެސް ފަނޑިޔާރާއި މެދު އެޅުން އެކަށީގެންވާ ކަމަށް ރިޕޯޓްތައް ބުނެއެވެ.\nފޯނެއް ގޮވާ، ކުޑަ ކުއްޖެއްގެ އެއް ލޮލުގެ ފެނުން ގެއްލިއްޖެ\nފިލާ އޮތްތަން ފުލުހުންނަށް ފަޅާ އެރީ ޖަހާލި ފޮޑި އެއްގެ ސަބަބުން!\n85 އަހަރުގެ ބަލިމީހަކަށް އަނިޔާކުރި ނަރުހަކު ހައްޔަރުކޮށްފި


5vana inter office handball mubaaraiy fashaifi\n5 ވަނަ އިންޓަ އޮފީސް ހޭންޑްބޯލް މުބާރާތް ފަށައިފި\n02 ފެބްރުއަރީ 2020 - 22:00:44\nފަސްވަނަ އިންޓަ އޮފީސް ހޭންޑްބޯލް މުބާރާތް 26 ޓީމާއި އެކު ފަށައިފި އެވެ.\nމުބާރާތުގެ ފުރަތަމަ ދުވަހު ކުޅެވުނު ހަތަރު މެޗަކީވެސް ފިރިހެން ދެވަނަ ޑިވިޝަންގެ ހަތަރު މެޗެވެ.\nމުބާރާތުގެ ފުރަތަމަ މެޗުގައި އިއްޔެ ހަވީރު ވާދަކުރީ ހަބީބް ބޭންކް ލިމިޓެޑާއި މިނިސްޓްރީ އޮފް ފިނޭންސްގެ ފިރިހެން ޓީމެވެ. މި މެޗު5ލަނޑު2ލަނޑުން ކާމިޔާބުކުރީ ފިނޭންސްގެ ޓީމެވެ. މެޗުގެ މޮޅު ކުޅުންތެރިޔަކަށް ހޮވުނީ ފިނޭންސްގެ ޢަބްދުﷲ ހަސަން އެވެ.\nމުބާރާތުގެ ދެވަނަ މެޗުގައި ކޮމާޝަލް ބޭންކް އޮފް މޯލްޑިވްސްއާއި އެމްއެމްއޭ ވާދަކޮށް ފަސް ލަނޑު 21 ލަނޑުން މެޗު ކާމިޔާބުކުރީ އެމްއެމްއޭގެ ޓީމެވެ. މި މެޗުގެ މޮޅު ކުޅުންތެރިޔަކަށް ހޮވުނީ އެމްއެމްއޭގެ އިސްމާއިލް ޝަރީފެވެ.\nފުރަތަމަ ދުވަހުގެ ތިންވަނަ މެޗުގައި ވާދަކުރީ އެމްޕީއެލްއާއި އައިޖީއެމްއެޗެވެ. މި މެޗު އެއް ލަނޑު 28 ލަނޑުން ކާމިޔާބުކުރި އައިޖީއެމްއެޗެވެ. މޮޅު ކުޅުންތެރިޔަކަށް ހޮވުނީ އައިޖީއެމްއެޗްގެ އަހްމަދު އަބްދުއްސައްތާރެވެ.\nފުރަތަމަ ދުވަހުގެ ފަހު މެޗަކީ ކަރެކްޝަންސްއާއި ކްރިމިނަލް ކޯޓު ވަދަކުރި މެޗެވެ. މި މެޗު 11 ލަނޑު 12 ލަނޑުން ކާމިޔާބުކުރީ ކްރިމިނަލް ކޯޓެވެ. މި މެޗުގެ މޮޅު ކުޅުންތެރިޔަކަށް ހޮވުނީ ކްރިމިނަލް ކޯޓުގެ މުހައްމަދު ނާފިއު އެވެ.\nފަސްވަނަ އިންޓަ އޮފީސް ހޭންޑްބޯލް މުބާރާތުގައި ޖުމްލަ 98 މެޗު ކުޅުމަށް ހަމަޖެހިފައިވެ އެވެ.\n26 އޮފީހަކުން ވާދަކުރާ މި މުބާރާތުގެ އެއްވަނަ ޑިވިޝަން ފިރިހެން ބައިގާ4ޓީމް، އަދި ދެވަނަ ޑިވިޝަންގައި ފިރިހެން 15 ޓީމާއި އަންހެން 24 ޓީމު ވާދަކުރާނެ އެވެ. އެއްވަނަ ޑިވިޝަން އަންހެން އެއްވެސް ޓީމެއް މި ފަހަރުގެ މުބާރާތުގައި ވާދައެއް ނުކުރެ އެވެ.\nމުބާރާތުގައި ފޯރި ގަދަވާނެ ކަމަށް ބެލެވިފައިވާ ފިރިހެން އެއްވަނަ ޑިވިޝަންގެ ކުޅުން ފެށުމަށް ހަމަޖެހިފައި އޮތީ ފެބްރުއަރީ ނުވަވަނަ ދުވަހުގެ ރޭ މޯލްޑިވްސް ނޭޝަނަލް ޑިފެންސް ފޯސްއާއި އެމްޕީއެލް ވާދަކުރާ މެޗުންނެވެ.\nމި ޑިވިޝަންގައި ދެން ހިމެނެނީ މޯލްޑިވްސް ޕޮލިސް ސާވިސްއާއި މިނިސްޓްރީ އޮފް ޓޫރިޒަމް އެވެ.


ބަރަހަނާ ހާލުގައިހުރެ ހިނައިގަތުމާ ވުޟޫޢުކުރުން ހުއްދަވާނެތަ؟ ޞައްޙަވާނެތަ؟\nސުވާލު: ޢައުރަ ނިވާނުކޮށް ހުރެ، މިސާލަކަށް ކުރު ސޯޓެއް ނުވަތަ ބޮކްސަރއެއް ލައިގެން ނުވަތަ އެއްޗެއް ނުލާ ބަރަހަނާ ހާލުގައި ހުރެ ކުރާ ވުޟޫ ޞައްޙަވާނެތޯއެވެ؟ އެފަދަ ޙާލަތެއްގައި ހުރެ ހިނައިގަތުމުން ހިނައިގަތުން ޞައްޙަވާނެތޯއެވެ؟\nޖަވާބު: ޢައުރަ ނިވާނުކޮށް ހުރެ ވުޟޫކުރުމާއި ހިނައިގަތުމަކީ ހުއްދަކަމެކެވެ. އެހެނީ ވުޟޫ ނުވަތަ ހިނައިގަތުން ޞައްޙަވުމުގެ ޝަރުޠުތަކުގެ ތެރޭގައި ޢައުރަ ނިވާކުރުން އައިސްފައިނުވެއެވެ. އަދި އެފަދައިން ހުރެ ވުޟޫކޮށްގެން ނަމާދުކޮށްފިނަމަ ނަމާދުވެސް ޞައްޙަވާނެއެވެ.\nޢައުރަ ނިވައިނުކޮށް ހުރެ ހިނައިގަތުން ހުއްދަ ކަމުގެ މައްޗަށް، ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުން އެކަލޭގެފާނުގެ އަނބިކަނބަލުން މައިމޫނާ ރަޟިޔަﷲ ޢަންހާގެ ކިބައިން ރިވާވެފައިވާ ޙަދީޘް ދަލާލަތުކުރެއެވެ. އެކަމަނާ ވިދާޅުވިއެވެ. އެކަމަނާއާއި ނަބިއްޔާ ޞައްލަﷲ ޢަލައިހި ވަސައްލަމަ އެކުގައި ހިނައިގަންނަވައެވެ. އެއީ (ގަނޑުވެފައިވާ ފުށް ހޭކިފައިހުރި) ބޮޑު ކަންވާރަކުންނެވެ. އަދި ބުޚާރީ އާއި މުސްލިމު ރިވާކުރައްވާފައިވާ އެތައް ޙަދީޘެއްގައި ނަބިއްޔާ ޞައްލަﷲ ޢަލައިހި ވަސައްލަމަ ޢާއިޝާ ރަޟިޔަﷲ ޢަންހާއާއެކު ހިނައިގަންނަވާކަމަށް ރިވާކުރައްވާފައިވެއެވެ.\nހިނައިގަންނައިރު، ނިވައިވެގެން ހުންނަން ޖެހޭނެކަމަށް ވާޖިބުކުރާ އެއްވެސް ޙަދީޘެއް ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުން ޞައްޙަގޮތުގައި ޘާބިތުވެފައި ނުވެއެވެ. ބައެއް ސަލަފުންގެ ބޭކަލުން ހިނައިގަންނަވާއިރު އެގޮތަށް ނިވާކުރައްވާކަމަށް އައިސްފައިވިޔަސް އެއީ އިސްލާމްދީން ވާޖިބުކުރާ ކަމެއް ނޫނެވެ. މީސްތަކުންނަށް ޢައުރަ ނުފެންނަ ހިސާބެއްގައި ހުރިނަމަ އެ ނިމުނީއެވެ.\nބަރަހަނާ ޙާލަތުގައި ހުރެ ހިނައިގަތުން ހުއްދަ ކަމުގެ ދަލީލަކަށް ބައެއް ޢިލްމުވެރިން، މޫސާގެފާނު ބަރަހަނާ ޙާލުގައި ހުންނަވައިގެން ނާނޭފުޅު ފިއްލެވި ޙާދިޘާ ގެންނަވާފައިވެއެވެ. އެއީ ޞަޙީޙުލް ބުޚާރީގެ 274 ވަނަ ޙަދީޘާއި ޞަޙީޙު މުސްލިމްގެ 339 ވަނަ ޙަދީޘެވެ.\nޞަޙީޙު މުސްލިމްގެ ޝަރަހާގައި އިމާމު ނަވަނީ ރަޙިމަހުﷲ މިފަދައިން ބާބެއް ބަންނަވާފައިވެއެވެ. "އެކަނިހުރެ ފެންވަރާނަމަ ބަރަހަނާކޮށް ހުރެ ފެންވެރުން ހުއްދަކަން"\nއަދި ހަމަ އެފަދައިން، އައްޔޫބް ޢަލައިހިއްސަލާމް ބަރަހަނާކޮށް ހުންނަވައި ނާނޭފުޅު ފިއްލެވި ވާހަކަ ޞަޙީޙުލް ބުޚާރީގެ 275 ވަނަ ޙަދީޘްގައި ބަޔާންވެފައިވެއެވެ.\nއިމާމު ނަވަވީ ރަޙިމަހުﷲ ވިދާޅުވިއެވެ. "ޙާޖަތަކަށް ޖެހިއްޖެނަމަ ޢައުރަ ކަޝްފުކުރުން ހުއްދަވާނޭ ކަމުގައި އިސްވެދިޔަ ބާބުން އަހަރެމެންނަށް އެނގެއެވެ. އެކަހެރިކޮށް ހުއްޓައި މިސާލަކަށް ފެންވަރާއިރު، ކުޑަކަމުދާއިރު، އަނބިމީހާއާއެކު އެއްދާންކުރާއިރު، އަދިވެސް މިފަދަ ޙާލަތްތަކުގައި ޢައުރަ ކަޝްފުކުރުން ހުއްދަވެގެންވެއެވެ. މި ހުރިހާ ޙާލަތެއްގައިވެސް މީހާ އެކަނި ހުރިނަމަ ޢައުރަ ކަޝްފުކުރުން ހުއްދަވެގެންވެއެވެ. އެކަމަކު ޢައުރަ ދެއްކުން ހުއްދަނުވާ މީހަކު ހުރި ނަމަ މި ޙާލަތްތަކުގައިވެސް ޢައުރަ ކަޝްފުކުރުން ހުއްދަވެގެން ނުވެއެވެ."\nބައެއް ޢިލްމުވެރިން ވިދާޅުވާގޮތުގައި އެކަނިހުރެ ހިނައިގަންނަ ނަމަ، ބަރަހަނާކޮށް ހުރެ ހިނައިގަތުމަށްވުރެ ރަނގަޅީ އެއްޗަކުން ޢައުރަ ނިވާކޮށްލައިގެން ހުރެ ހިނައިގަތުމެވެ. އަދި ޙާޖަތަށް ޖެހިގެންވާ އިރު އެ ޖެހިގެންވާ މިންވަރަށް ޢައުރަ ކަޝްފުކުރުން ހުއްދައެވެ. އަދި ޙާޖަތް ޖެހިގެންވާ މިންވަރަށްވުރެ އެ މުއްދަތަށްވުރެ ގިނައިރު، ބަރަހަނާ ޙާލުގައި އުޅުމަކީ، އެންމެ ޞައްޙަ ބަހުގައި، ޙަރާމްކަމެކެވެ.” " شرح مسلم " (4/ 32 ) .\nހ- ޢައުރަ ނިވާނުކޮށް ހުރެ ވުޟޫކުރުމާއި ހިނައިގަތުމަކީ ހުއްދަ ކަމެކެވެ. އެކަމުގެ ސަބަބުން ވުޟޫގެ އަދި ހިނައިގަތުމުގެ ޞައްޙަ ކަމަކަށް ނަމާދުގެ ޞައްޙަކަމަކަށް ބަދަލެއް ނާންނާނެއެވެ.\nށ- ފާޚާނާ ތެރޭގައި ވުޟޫކުރާ މީހާ، ހިނައިގަންނަ މީހާ ވުޟޫކުރުމުގެ ކުރިން ހިތަށް ނިޔަތް އެރުވުމާއެކު، ބިސްމި ކިޔާނީ ހިތުންނެވެ. އެއީ ފާޚާނާތެރެއަކީ ޛިކްރުކުރުން ހުއްދަ ތަނެއް ނޫނެވެ. ވުޟޫ ދުޢާ ކިޔާނީ ފާޚާނާއިން ނުކުމެފައެވެ. އަދި ހިނައިގަންމީހާވެސް ހިނައިގަތުމުގެ ތެރޭގައި ވުޟޫ ހިމެނޭތީ، އޭނާ ވުޟޫދުޢާ ކިޔަން ބޭނުން ނަމަ ވުޟޫދުޢާ ކިޔާނީ ހިނައިގަނެ، ފާޚާނާއިން ނުކުމެފައެވެ. އެކަމުގައި އެ ލަސްވާ ލަސްވުމަކުން މައްސަލައެއް ނެތެވެ.\n--ޝައިޚް މުޙައްމަދު ޝާފިޢު


Ooredoo hihsaa akee fahah rahkaakuran elheyne fiyavleh: Governer\nއުރީދޫ ހިއްސާއަކީ ފަހަށް ރައްކާ ކުރަން އެޅޭނެ ފިޔަވަޅެއް: ގަވަރުނަރު\nހިއްސާއެއް ވިއްކަނީ 30ރ. އަށް\nވިއްކަން ފަށަނީ މިމަހުގެ 30 ވަނަ ދުވަހު\nބިލިއަނެއްހާ ރުފިޔާގެ ހިއްސާ ވިއްކާނެ\nއެމްއެމްއޭގެ ގަވަރުނަރު އަޒީމާ އާދަމް. --\nއުރީދޫ މޯލްޑިވްސްގެ ހިއްސާ ގަތުމަކީ ފަހަށް ރައްކާ ކުރަން އެޅިގެންދާނެ މުހިންމު ފިޔަވަޅެއްގެ ގޮތުގައި ގަވަނަރު ޑރ. އަޒީމާ އާދަމް ސިފަކުރައްވައިފި އެވެ.\nއުރީދޫ ހިއްސާ ވިއްކަން ފަށާކަން ރަސްމީކޮށް އިއުލާނު ކުރުމަށް ދަރުބާރުގޭގައި މިރޭ ބޭއްވި ރަސްމިއްޔާތުގައި ގަވަރުނަރު ޑރ. އަޒީމާ ވިދާޅުވީ އުރީދޫ ފަދަ ކުންފުންޏަކުން ރާއްޖޭގެ ހިއްސާގެ ބާޒާރަށް ވަދެ، ރާއްޖޭގައި ހިއްސާ ވިއްކަން ފެށުމަކީ މުހިންމު ނިންމުމެއް ކަމަށެވެ. އަދި މި ބަދަލުގެ ސަބަބުން ހިއްސާގެ ބާޒާރަށް އޮތް އިތުބާރު ބޮޑު ވެގެންދާނެކަން ގަވަރުނަރު ފާހަގަ ކުރެއްވި އެވެ.\nގަވަރުނަރު ވިދާޅުވީ ރާއްޖޭގެ ހިއްސާގެ ބާޒާރުގައި ދެ ޓެލެކޮމް ކުންފުނިން ބައިވެފައިވާިއރު، ހިއްސާގެ ބާޒާރު މިހާރަށްވުގެ ޓެކްނޮލޮޖީ އެޑްވާންވާތަން ދެކެން ބޭނުންވާ ކަމަށެވެ.\n"އުންމީދު ކުރަނީ ރާއްޖޭގެ ހިއްސާގެ ބާޒާރަކީ ޓެކްނޮލޮޖީ ގޮތުން ކުރިއަރާފައިވާ އެޑްވާންސް ތަނަކަށް ވުން. ޒުވާނުންގެ ބައިވެރިވުން އިތުރުވުން،" ގަވަރުނަރު ވިދާޅުވި އެވެ.\nއުރީދޫ ހިއްސާ ވިއްކަން ފަށާނީ މިމަހުގެ 30 ވަނަ ދުވަހު އެވެ. ހިއްސާއެއް ވިއްކަނީ 30 ރުފިޔާ އަށެވެ. ޖުމްލަ 1.7 ބިލިއަން ރުފިޔާގެ ހިއްސާ ވިއްކާނެ އެވެ. ނަމަވެސް އެންމެ ފުރަތަމަ ވިއްކަން ހުޅުވާލާނީ ހިއްސާގެ 15 ޕަސެންޓް ކަމަށްވާ 22,170,060 ހިއްސާ އެވެ. ނަމަވެސް ދޫކޮށްފައިވާ އާންމު ހިއްސާގެ 15 ޕަސެންޓް އަށްވުރެ ގިނައިން ހިއްސާ ގަންނަން ހުށަހެޅުންތައް ލިބިއްޖެނަމަ، ކުންފުނިން ދޫކޮށްފައިވާ އާންމު ހިއްސާގެ 40 އިންސައްތަ ކަމުގައިވާ 59,120,160 އާންމު ހިއްސާއާ ހަމައަށް އިތުރަށް ވިއްކުމަށް އުރީދޫ އިން ނިންމާފައިވެ އެވެ.\nއުރީދޫ މޯލްޑިވްސް އިން ކަނޑައަލާފައިވާ ގޮތުގައި ހިއްސާ ގަންނަ ފަރާތަކުން އެންމެ މަދުވެގެން 50 ހިއްސާ ގަންނަން ޖެހެ އެވެ. އަދި އާންމު ފަރުދުންގެ އިތުރަށް ކުންފުނިތަކާއި ޕާޓްނަޝިޕް ކޯޕަރޭޓިވް ސޮސައިޓީ އަދި އެސޯސިއޭޓްސް އަށް ވެސް އެ ކުންފުނީގެ ހިއްސާ ގަނެވޭނެ އެވެ.\nދެހާސް ފަސްވަނަ ވަނަ އަހަރު ރާއްޖޭގައި މުއާސަލާތީ ހިދުމަތް ދޭން ފެށި، އުރީދޫން ރާއްޖޭގެ މުވާޞަލާތީ ދާއިރާ ތަރައްގީ ކުރުމަށްޓަކައި ގިނަގުނަ މަސައްކަތްތަކެއް ކުރަމުންނެވެ. މިގޮތުން ގައުމުގެ މުވާސާލާތީ ވިއުގަ ވަރުގަދަކުރުމަށްޓަކައި ރާއްޖެއަށް އައު ޓެކްނޮލޮޖީތައް ތައާރަފް ކުރުމުގައި މުހިއްމު ރޯލެއް ކުޅުމާއިއެކު، ފާއިތުވި އަހަރުތަކުގެ ތެރޭގައި އުރީދޫ އަށް ވަނީ ރާއްޖޭގައި ފަހުރުވެރި ކުރިއެރުންތަކެއް ލިބިފަ އެވެ.\nއުރީދޫ ސްޓޮކް އެކްސްޗޭންޖް އެމްއެމްއޭ + އަޒީމާ އާދަމް\nއުރީދޫ ހިއްސާއަކަށް 2.34ރ. ބަހަން ހުށަހަޅައިފި


Vihssaraagai Baeh Rahthakugai Fenbodu Vehjje - Vaguthu\nމާލެ އިން ކޮވިޑަށް ފައްސިވާ އަދަދުތައް ދަށަށް! - 19 ގަޑިއިރު ކުރިން\nރަށްތަކުގައި ފެންބޮޑުވެގެން އެމްއެންޑީއެފް އިން ހަރަކާތްތެރިވަނީ -ފޮޓޯ: އެމްއެންޑީއެފް\nމިހާރު ރާއްޖޭގެ އެކި ކަންކޮޅުތަކަށް ކުރަމުންދާ ވިއްސާރާގައި، ބައެއް ރަށްތަކުގައި ފެންބޮޑުވަމުންދާ ކަމަށް ކަމާއި ގުޅުން ހުރި އިދާރާތަކުން ހާމަކޮށްފިއެވެ.\nމެޓް އޮފީހުން ރާއްޖޭގެ މޫސުން ކުރިއަށް ލަފާކޮށް ވިދާޅުވެފައި ވަނީ، ރާއްޖޭގެ އެކިހިސާބަށް ވިއްސާރަކޮށް ބައެއް ރަށްތަކަށް ގުގުރުން އެކަށީގެންްވާ ކަމަށެވެ. އަދި މެދުރާއްޖެތެރެއާއި އުތުރުގެ ބައެއް ރަށްތަކަށް ގުގުރުމާއެކު ބޯކޮށް ވާރޭ ވެހުން އެކަށީގެންވާ ކަމަށް ވިދާޅުވެފައި ވެއެވެ.\nމިހާރު ރާއްޖެއަށް ކުރަމުންދާ ވިއްސާރަގައި ބައެއް ރަށްތަކުގައި ފެންބޮޑުވެ، ބައެއް ރަށްތަކުގައި ގެތަކަށް ދަނީ ފެންވަމުންނެވެ.\nއެގޮތުން އެމްއެންޑީއެފް އިން ވިދާޅުވީ، މިހާރު ކުރަމުންދާ ވިއްސާރާގައި ހއ. އުލިގަމުގެ ބައެއް މަަގުތަކުގައި ފެންބޮޑުވުމާއި، ގުޅިގެން ފެންޕަމްޕް ބޭނުންކޮށްގެން ފެން ހިއްކުމުގެ މަސައްކަތް ކުރިއަށް ދާ ކަމަށެވެ. އަދި އެ މަސައްކަތް ކުރަމުން ދަނީ ކައުންސިލާއި ގުޅިގެން ކަމަށް އެމްއެންޑީއެފް އިން ވިދާޅުވިއެވެ.\nއެމްއެންޑީއެފް އިން ވަނީ، މި ވިއްސާރާގައި ނައިފަރުގައިވެސް ފެންބޮޑުވެފައިވާކަން ހާމަކޮށްފައެވެ. އެގޮތުން އެރަށުގައިވެސް މިހާރު ޕަންޕް ބޭނުންކޮށްގެން ފެންހިދުމުގެ މަސައްކަތް ކުރަމުންދާ ކަަމަށް އެމްއެންޑީއެފް އިން ވަނީ ހާމަކޮށްފައެވެ.\n4.5 މިލިއަން ލީޓަރުގެ ތެޔޮ ބަރުކޮށްގެން ދަތުރު ކުރަމުންދި ބޯޓެއް ދިޔަވަނީ


ވަޒީފާގެ ފުރުޞަތު ( ޓީޗަރ ޤުރުއާން )\nނަންބަރ : GS09/2018/37\nމަޤާމް: ޓީޗަރ ޤުރުއާން\nމަޤާމުގެ ނަންބަރު: J-283248\nމަޤާމުގެ ރޭންކު: ސީ.އެސް. 11 އިން ސީ. އެސް 15 އަށް.\nމަޤާމުގެ ކުލެސިފިކޭޝަން: ސްކޫލް ޓީޗަރސް\nމުސާރަ: -/7,070 ރުފިޔާ އާއި -/10,640 ރުފިޔާ އާ ދެމެދު\nސާވިސް އެލަވާންސް: -/2500 ރުފިޔާ\n-14ސްކޫލުގެ ހުރިހާ ވަސީލަތްތައް (ލައިބްރަރީ، އިންޓަރނެޓް، ސްމާޓްބޯޑް ފަދަ) ދަރިވަރުންނަށް އެންމެ ފައިއިދާހުރިގޮތަކަށް ބޭނުންކުރުން\nކިޔަވައިދިނުމުގެ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް7ނުވަތަ އެއަށްވުރެ މަތީ ސަނަދެއް ހާސިލުކޮށްފައި އޮތުމާއިއެކު ތައުލީމީ ދާއިރާއިން ނުވަތަ ކިޔަވައިދޭމާއްދާއަށް ހާއްސަކުރެވިފައިވާ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް9ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\n- ސެންޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުނ\n1- ފުރިހަމަކުރައްވާފައިވާ ވަޒީފާއަށް އެދޭ ފޯމް\n4- ސިވިލްސާވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް ، ވަޒީފާއަދާކުރާ އޮފީހުގެ ލިޔުން.\n5- ލިބިފައިވާ ހުރިހާ ތަޢުލީމީ ސެޓްފިކެޓްތަކުގެ ކޮޕީ.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓްފިކެޓްތަކުގެ ކޮޕީ ( ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންފަރުބައްލަވާފައިވާ ސެޓްފިކެޓްތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންފަރުބައްލަވާފައިވާ ސެޓްފިކެޓްތައް ނުވަތަ ކޯސް ފުރިހަމަކުރިކަމުގެ ލިޔުމާއިއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލުކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ )\n(ށ) ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ކުރިޔަށްގެންދާ ރާއްޖޭގެ ޕްރޮގްރާމްތަކުގެ ސެޓްފިކެޓްތަކުގެ ކޮޕީ. ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n(ނ) ސިވިލްސާވިސް ޓްރޭނިންގ އިންސްޓިޓިއުޓުން ހިންގަވާ ކޯސްތަކުގެ ސެޓްފިކެޓްތަކުގެ ކޮޕީ.\n6. ފުރިހަމަކޮށްފައިވާ، ކުރު މުއްދަތުގެ ކޯސްތަކާއި ތަމްރީނުތަކުގެ ސެޓްފިކެޓްތަކުގެ ކޮޕީ.\n7. ސިވިލްސާވިސްގެ ވަޒީފާއަށް ވަނުމަށް ދެވޭ އިމްތިޙާނުން ފާސްވިކަން އަންގައިދިނުމުގެ ގޮތުން ސިވިލްސާރވިސް ޓެރޭނިންގ އިންސްޓިޓިއުޓުން ދޫކޮށްފައިވާ ސެޓްފިކެޓްގެ ކޮޕީ.\n8. މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ.\n(ހ) ސިވިލްސާރވިސް އިން ބޭރު ވަޒީފާއެއް އަދާކޮށްފައިވާނަމަ، އެ ވަޒީފާއެއް އަދާކުރި މުއްދަތާއި ކުރި މަސައްކަތް ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ.) އަމިއްލަކުންފުންޔެއްގެ ނުވަތަ އަމިއްލަ އިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ ވަޒީފާ އަދާކުރި މުއްދަތާއި ކުރި މަސައްކަތް އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\nވަޒީފާއަށް އެދޭ ފޯމް މިމަރުކަޒުގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށައަޅަންޖެހޭ ތަކެތި ހުށަހަޅާނީ7ޖެނުއަރީ 2019 ވާ ހޯމަ ދުވަހުގެ 14:00 ގެ ކުރިން ، ށ. އަތޮޅު ތަޢުލީމީ މަރުކަޒަށެވެ. ވަޒީފާއަށް އެދޭފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. މިމަރުކަޒުގެ އީމެއިލް އެޑްރެހަކީ [email protected] އެވެ. ފޯން ނަންބަރ އަކީ 6540062 އެވެ. އެޕްލިކޭޝަން ފޯމާއިއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 8 ޖެނުއަރީ 2019 އާއި 10 ޖެނުއަރީ 2019 އާ ދެމެދު، ށ. އަތޮޅު ތަޢުލީމީ މަރުކަޒުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚްގައި އިންޓަރވިއުއަށް ޙާޟިރުވުމަށް ތައްޔާރުވެގެން ތިއްބެވުން އެދެމެވެ.\nމި ވަޒީފާއަށްއެދި ހުށައަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސްލިބޭ 10 ފަރާތް ޝޯޓްލިސްޓް ކުރެވޭނެއެވެ.\nމަޤާމަށް މީހުންހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެދަށްވެގެން ލިބެންޖެހޭ ޖުމްލަ އިންސައްތަ:\n19 ރަބީޢުލް އާޚިރު 1440\nޕަބްލިޝްކުރި ތާރީޚު: 26 ޑިސެންބަރު 2018\nސުންގަޑި: 07 ޖަނަވަރީ 2019 1400


އެސްޓީއޯގައި މަސައްކަތްކުރާ ޑްރައިވަރުން ޓްރެފިކަށް އަހުލުވެރިކުރުވުމުގެ ޕްރޮގްރާމެއް ކުރިއަށް ގެންގޮސްފި\nއަންގާރަ ،26 ޖެނުއަރީ 2021 / 14:44\nމޯލްޑިވްސް ޕޮލިސް ސަރވިސްގެ 2019 އިން 2024 އަށް އެކުލަވާލައިފައިވާ ސްޓްރެޓީޖިކް ޕްލޭންގެ ރޯޑް އެންޑް މެރިޓައިމް ޕޮލިސިންގައި އެކުލެވޭ، ސަރުކާރު މުއައްސަސާތަކާއި ސަރުކާރު ހިއްސާވާ ކުންފުނިތަކުގެ މުވައްޒަފުންނަށް އަމާޒުކޮށްގެން ހިންގާ ޓްރެފިކް އެވެއާނަސް ޕްރޮގްރާމްގެ ދަށުން ޑްރައިވަރުންނަށް މައުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފިއެވެ. މި ޕްރޮގްރާމް ކުރިއަށް ގެންގޮސްފައިވަނީ އެސްޓީއޯގެ ޑްރައިވަރުންނަށެވެ.\nމި ޖަނަވަރީ މަހުގެ 22 ވަނަ ދުވަހު ކުރިއަށް ގެންދިޔަ އެ ޕްރޮގްރާމްގައި، އެއްގަމު ދަތުރުފަތުރުގެ ގާނޫނާއި ގަވާއިދުތަކާ ގުޅޭގޮތުން މައުލޫމާތު ދީފައިވެއެވެ. އަދި އެ ގާނޫނާއި ގަވާއިދުތަކާ އެއްގޮތަށް އުޅަނދު ދުއްވުމާއި ތިމާއާއި އަނެކުންގެ ސަލާމަތާއި ރައްކާތެރިކަމަށް ބަލައިގެން އުޅަނދު ދުއްވުމުގައި ފަރުވާތެރިވާންޖެހޭ ކަންކަމުގެ މައުލޫމާތު ހިއްސާކޮށްފައިވެއެވެ.\nއެސްޓީއޯ ކޮންސްޓްރަކްޝަނާއި އެސްޓީއޯ ޑެލިވަރީ އޮފީހުގެ އިތުރުން އެސްޓީއޯ ތިލަފުށި އޮޕަރޭޝަންސްގެ ޑްރައިވަރުން ބައިވެރިވި އެ ޕްރޮގްރާމްގައި މައުލޫމާތުދެއްވީ ޓްރެފިކް މެނޭޖްމަންޓް ޑިޕާޓްމަންޓުގެ ފުލުހުންނެވެ.\nމި ޕްރޮގްރާމަކީ ސަރުކާރު މުއައްސަސާތަކާއި ސަރުކާރު ހިއްސާވާ ކުންފުނިތަކަށް އަމާޒުކޮށްގެން ހިންގާ ސިލްސިލާ ޕްރޮގްރާމެކެވެ.


Bageecchaage As'haabunge Vaahaka ބަގީޗާގެ އަޞްޙާބުންގެ ވާހަކަ – Ilm Bageecchaage As'haabunge Vaahaka\nބަގީޗާގެ އަޞްޙާބުންގެ ވާހަކަ\nﷲ ސުބުޙާނަހޫ ވަތަޢާލާ ކީރިތު ޤުރުނުއާނުގައި ޤުރައިޝުންނަށް އެބައިމީހުންނަށް ދެއްވި ނިޢުމަތްތަކަށް ޝުކުރުވެރި ނުވާތީ ކުރީގައި ނިޢުމަތްތައް ލިބި އެނިޢުމަތްތަކަށް ޝުކުރުވެރި ނުވި ބައެއްގެ ނިމުން އައި ގޮތުގެ ވާހަކައިން މިސާލު ޖެއްސެވިއެވެ.\nވާހަކަ : ޔަމަނުގެ ޞަންޢާއާއި ގާތްގަޑަކަށް6މޭލު ދުރުގައިވާ ” ޟައިރަވާން “ކިޔުނު އަވަށުގައި ބިންގަނޑުގެ ގޮތުން ރަގަޅު، މޭވާތައް ގިނައިން އަޅާ ދަނޑެއްވިއެވެ. މިތާގެ ވެރިޔަކީ މުސްކުޅި އަހުލު ކިތާބީންގެ ދީނަށް ތަބަޢަވާ ( ޔަހޫދީއެއް) އެކެވެ. މިޔަހޫދީ މުސްކުޅިމީހާއަށް ލިބިގެންވަނީ ނިޢުމަތުން ފުރިގެންވާ ރަގަޅު ބަގީޗާއެކެވެ. މިމުސްކުޅި މީހާއަކީ ޞާލިޙު މީހުންގެ ތެރެއިންވި މީހެއެވެ. އެހެން ކަމުން ﷲ ސުބުޙާނަހޫ ވަތަޢާލާ އޭނާގެ ދަނޑަކީ ރަގަނޅު ދަނޑެއްކަމުގައި ލައްވައި އެނިޢުމަތް ދެމެހެއްޓެވިއެވެ. މިމުސްކުޅިމީހާ އަބަދުވެސް މިދަނޑުންލިބޭ މޭވާ ތިން ބަޔަކަށް ބަހާލައެވެ. ފުރަތަބަޔަކީ ފަގީރުންނާއި މިސްކީނުންގެ ބަޔެއެވެ. ދެވަނަބަޔަކީ އޭނާޔާއި އޭނަގެ ޢާއިލާގެ މީހުންނަށް ވާ ބަޔެވެ. ތިންވަނަ ބަޔަކީ އަލުން ދަނޑުހެއްދުމަށް ރައްކާ ކުރާ މުޑުވަކަށް ވާބަޔެކެވެ. އޭނަގެ ގެޔަށް މޭވާތައް ވެއްދުމުގެ ކުރިން އޭނަ ފަގީރުންނާއި މިސްކީނުންނަށް އަޅާބައި އެމީހުނަށް ފޯރުކޮށްދެއެވެ. މިގޮތައް މިމުސްކުޅި މީހާ ކަންތައް ކުރަމުން ގެންދަނިކޮށް އޭނާގެ އަޖަލު އޭނައާއި ބައްދަލުކުރިއެވެ. އަދި އެދަނޑު އޭނަގެ ފަސް ދަރިންނަށް ވާރުތަވިއެވެ.\nއަދި އެދަރިންނަށް ދަނޑު ވާރުތަވެ އެދަނޑުގެ ގޮވާން ކެނޑުމުގެ ކުރިން އެފަސް މީހުން އެދަނޑަށް ހަވީރުގެ ގަޑިއެއްގައި ދިޔައެވެ. ދަނޑުގެ ފުރިހަމަކަމާއި މޭވާގެ ގިނަކަންފެނި އެކަކު އަނެކަކަށް ބުނަންފެށިއެވެ. ” އަހަރެމެންގެ ބައްޕައަކީ ގަމާރު މޮޔައެކެވެ. ދަނޑުން ލިބޭ މޭވާ އެދެނީ ފަޤީރުންނަށް ވިއްޔާއެވެ. އެހެން ކަމުން މިފަހަރު ހިނގާށޭ އަހަރެމެން އަހުދު ކަށަވަރު ހިފަން މިދަނޑުން ލިބޭ އެއްވެސް އެއްޗެއް ފަގީރަކަށް އަދި މިސްކީނަކަށް ނުދޭން އެއިރުން އަހަރެމެންގެ މުއްސަނދިކަން އިތުރުވެދާނެއެވެ. ” މިހާ ހިސާބުން މިފަސްދަރިން ކުރެ އެއްމެ ހެޔޮވިސްނޭ ބައްޕަޔާއި އެއްމެ އެއްގޮތް ދަރި، މިމީހުންނަށް ބައްޕަ ކަންކުރިމަގުން ކަންތައްތައް ކުރަން އެދުނެވެ. ނަމަވެސް ދެން ތިބި ދަރީން މިކަމާއި ދެކޮޅު ހަދައި ހެޔޮވިސްނޭ ދަރިފުޅުވެސް މިކަމާއި އެއްބަސްކުރުވައިފިއެވެ. އަދި މިއެންމެން މިގޮތުގައި ހުވާކޮށް އަނެއްދުވަހު ހެދުނު ހެދުނާ އެބައިމީހުންގެ ބަގީޗައިގައިވާ މޭވާތައް ބިންނަން ނިންމިއެވެ. އަދި މިގޮތައް މިމީހުން ހުވާ ކުރިއިރު ﷲ އިރާދަ ކުރެއްވިއްޔާ އޭ، މިހެންވެސް ބުނެ ނުލައެވެ.\nދެން މީމީހުން އެމީހުންގެ ގެޔަށް ނިދަން ދިޔައެވެ. ހެދުނު ހެދުނާ ދަނޑުން ގޮވާން ކެނޑުމުގެ އުއްމީދުގައެވެ. އެހާ ހިސާބުން ﷲ ސުބުޙާނަހޫ ވަތަޢާލާ އެމީހުންގެ ބަގީޗާއަކީ އެހެންވެސް ދަހި ﷲ ގެ ނިޢުމަތްތަކަށް ޝުކުރުވެރިނުވާ މީހުންނަށްވާ އިބުރަތެއްކަމުގައި ލެއްވެވިއެވެ. އެރޭގައި އެމުޅި ބަގީޗާ އަނދާ ހުލިވެ ދެއްޔަށް ވެފައިވާ އަނދިރި ތަނެއްކަމުގައި ލެއްވެވިއެވެ. ބުނެވޭގޮތުގައި ﷲ ސުބުޙާނަހޫ ވަތަޢާލާ މިތަނަށް ހޮނުއެޅުއްވީއެވެ.\nއަނެއްދުވަހުގެ ހެދުނު ހެދުނާ އެއްކަލަ ފަސްދަރިން ތެދުވެ އެކަކު އަނެކަކަށް އެމީހުން ނިންމި ނިންމުން ތަންފީޒު ކުރުމަށް، މިއަދު ބަގީޗާއަށް އެއްވެސް ފަޤީރަކު ވައްދައިގެން ނުވާނެއޭ ކިޔަމުން ބަގީޗާ ހަމަޔަށް ދިޔައެވެ. މިތަނަށް ދިޔަތަނާ އެމީހުނަށް ފެނުނީ އަނދާ ހުލިވެ ދެއްޔައްވެފައިވާ ތަނެކެވެ. ދެން މިމީހުންނަށް މަގުއޮޅުނީކަމަށް ހީކޮށް އަހަރެމެންނަށް މިއާދެވުނީ ރަގަޅުމަގަކުން ނޫނޭ ބުނަން ފެށިއެވެ. ނަމަވެސް އެމީހުންނަށް އެއީ އެމީހުންގެ ބަގީޗާކަން އެނގުމުން ހޭވެރިކަން ވިއެވެ. އަދި އެމީހުންގެ ނުބައި ރޭވުމުގެ ސަބަބުން ﷲ ސުބުޙާނަހޫ ވަތައާލާ އެމީހުންނަށް ޢަޒާބު ދެއްކެވީކަން އެނގުނެވެ.\nދެން އެއްކަލަ ހެޔޮވިސްނޭ ކުއްޖާ ބުންޏެވެ. ” ތިމަންނަ އެއިރުވެސް ބުނީމެއްނޫންހޭ އެގޮތައް ކަންތައްތައް ނުކުރަން” ދެން މިއެންމެންނަށް މިރޭވުނު ނުބައި ނިންމުމާއި މެދު ހިތާމަ ކޮށް ބުނޫއެވެ. ” ހުސްޠާހިރުވަންތަ އަޅަމެންގެ ވެރި ރައްބެވެ. އަޅަމެންވީ އަނިޔާވެރިންގެ ތެރެއިންނެވެ.” ދެން އެކަކު އަނެކަކަށް މިކަން މިވީ ކަލެޔާ ހެދިގެންނޭ ކިޔައި އެކަކު އަނެކަކަށް ދިމާކުރަމުން ދިޔައެވެ. ނަމަވެސް ވަގުތު ފާއިތު ވެއްޖެވެ. އެބަގީޗާއަކުން އެމީހުނަށް މަންފާއެއް ނުކުރިއެވެ. އަދި އެތަނަކީ ދިރުމެއް ނުވާތަނަކަށް ވެއްޖެއެވެ. ﷲ އަށް ޝުކުރުވެރި ނުވާ މީހުންނަށް ޖަޒާ ދެއްވަނީ މިފަދަ ގޮތަކަށެވެ. ހެޔޮވިސްނޭ މީހުންނަކީ މުދާވެރިވިޔަސް އެމުދަލުން ހޭދަކޮށް އުޅޭމީހުންނެވެ.\nﷲ ސުބުޙާނަހޫ ވަތަޢާލާ މިވާހަކަ سورة القلم ބަޔާންކުރައްވާފައިވަނީ މިފަދައިންނެވެ.\n17- إِنَّا بَلَوْنَاهُمْ كَمَا بَلَوْنَا أَصْحَابَ الْجَنَّةِ إِذْ أَقْسَمُوا لَيَصْرِمُنَّهَا مُصْبِحِين – ހަމަކަށަވަރުން، ތިމަންރަސްކަލާނގެ އެއުރެން امتحانކުރެއްވީމެވެ. ތިމަންރަސްކަލާނގެ ބަގީޗާގެ أهلވެރިން امتحانކުރެއްވި ފަދައިންނެވެ. އެއުރެން ހެނދުނު ހެނދުނާ މޭވާ ބިންނާނޭކަމަށް ހުވާކުރިހިނދެވެ.\n18- وَلَا يَسْتَثْنُونَ އަދި އެއުރެން استثناءއެއް ނުކުރެތެވެ. (އެބަހީ: إن شاء اللَّهއޭ ނުބުނެތެވެ.)\n19- فَطَافَ عَلَيْهَا طَائِفٌ مِّن رَّبِّكَ وَهُمْ نَائِمُونَ ފަހެ (އެރޭ) އެއުރެން ނިދާފައިތިއްބައި، ކަލޭގެފާނުގެ ވެރިރަސްކަލާނގެ حضرةން ބަލާއެއް، އެ ބަގީޗާގެ މައްޗަށް އައެވެ.\n20- فَأَصْبَحَتْ كَالصَّرِيمِ ދެން އެ ބަގީޗާގެ ގަސްތައް އަނދައި،ކަޅުއަނދިރި ރޭގަނޑެއް ފަދައިންވިއެވެ.\n21- فَتَنَادَوا مُصْبِحِينَ ފަހެ، އެއުރެން ހެނދުނު އެކަކު އަނެކަކަށް ގޮވައިހެދޫއެވެ.\n22- أَنِ اغْدُوا عَلَى حَرْثِكُمْ إِن كُنتُمْ صَارِمِينَ ތިޔަބައިމީހުން އިންދި ތަކެތީގެ މޭވާ ބިންނަން ތިބިނަމަ، ދަނޑުތަކަށް ހެނދުނާ އަވަހަށް ހިނގާށެވެ!\n23- فَانطَلَقُوا وَهُمْ يَتَخَافَتُونَ ފަހެ، އެއުރެން ސިއްރުސިއްރުން ވާހަކަދައްކަމުން (އެތަނަށް) ދިޔައޫއެވެ.\n24- أَن لَّا يَدْخُلَنَّهَا الْيَوْمَ عَلَيْكُم مِّسْكِينٌ މިއަދު ތިޔަބައިމީހުންގެ ގާތަށް އެ ބަގީޗާއަށް އެއްވެސް مسكينއަކު ވަނަދީގެނެއް ނުވާނެތެވެ.\n25- وَغَدَوْا عَلَى حَرْدٍ قَادِرِينَ އަދި فقيرންނަށް ނުދިނުމަށް ކުޅަދާނަކަން ލިބިގެންވާކަމަށްހީކޮށް، އެކަމުގެ قصدގައި ހެނދުނާ އެއުރެން ދިޔައޫއެވެ.\n26- فَلَمَّا رَأَوْهَا قَالُوا إِنَّا لَضَالُّونَ ފަހެ، އެއުރެންނަށް އެ ބަގީޗާގެ ގަސްތަކަށް ޖެހިފައިވާ حال ފެނުނުހިނދު އެއުރެން ބުނޫއެވެ. ހަމަކަށަވަރުން، ތިމަންމެންނީ، މަގުއޮޅިގެންވާ ބަޔަކީމުއެވެ.\n27- بَلْ نَحْنُ مَحْرُومُونَ އަދި ކިއެއްތަ! ތިމަންމެންނީ (އެ ބަގީޗާގެ މޭވާތަކުން) محرومވެގެންވާ ބަޔަކީމުއެވެ.\n28- قَالَ أَوْسَطُهُمْ أَلَمْ أَقُل لَّكُمْ لَوْلَا تُسَبِّحُونَ އެއުރެންކުރެ އެންމެ ބުއްދިވެރި މީހާ ބުންޏެވެ. ތިޔަބައިމީހުން (اللَّه ހަނދުމަކޮށް)تسبيح ނުކިޔަނީ ކީއްވެހޭ، ތިމަން ތިޔަބައިމީހުންނަށް ނުބުނަން ހެއްޔެވެ؟\n29- قَالُوا سُبْحَانَ رَبِّنَا إِنَّا كُنَّا ظَالِمِينَ އެއުރެން ބުނޫއެވެ. ތިމަންމެންގެ ވެރިރަސްކަލާނގެ، ހުސްطاهرވަންތަކަމާއެވެ! ހަމަކަށަވަރުން، ތިމަންމެންވީ އަނިޔާވެރިންކަމުގައެވެ.\n30- فَأَقْبَلَ بَعْضُهُمْ عَلَى بَعْضٍ يَتَلَاوَمُونَ ފަހެ، އެއުރެން އެއްބަޔަކު އަނެއްބަޔަކާ ކުރިމަތިލައި އެއްބަޔަކު އަނެއްބަޔަކަށް މަލާމާތްކުރެތެވެ.\n31- قَالُوا يَا وَيْلَنَا إِنَّا كُنَّا طَاغِينَ އެއުރެން ބުނޫއެވެ. އޭ ތިމަންމެންނަށްހުރި ހަލާކެއްގެ ބޮޑުކަމާއެވެ! ހަމަކަށަވަރުން، ތިމަންމެންވީ (ފުރެދުމުގައި) ހައްދުފަހަނަޅައިފައިވާ ބަޔަކުކަމުގައެވެ.\n32- عَسَى رَبُّنَا أَن يُبْدِلَنَا خَيْرًا مِّنْهَا إِنَّا إِلَى رَبِّنَا رَاغِبُونَ އަޅަމެންގެ ވެރިރަސްކަލާނގެ އޭގެ ބަދަލުގައި އެއަށްވުރެ ހެޔޮވެގެންވާ نعمةއެއް އަޅަމެންނަށް ދެއްވައިފާށިއެވެ! ހަމަކަށަވަރުން،ތިމަންމެންވަނީ ތިމަންމެންގެ ވެރިރަސްކަލާނގެ حضرةއަށް އެދިއެދިތިބޭ ބަޔަކު ކަމުގައެވެ.\n33- كَذَلِكَ الْعَذَابُ وَلَعَذَابُ الْآخِرَةِ أَكْبَرُ لَوْ كَانُوا يَعْلَمُونَ عذابހުރީ އެފަދައިންނެވެ. އަދި آخرةގެ عذاب (އެއަށްވުރެ)މާބޮޑުކަން ކަށަވަރެވެ. އެކަން އެއުރެންނަށް އެނގޭނެނަމައެވެ.\nމިބަގީޗާ މިހާރު ފެންނަން އޮތްގޮތް ތަސްވީރުން ބައްލަވާ:\nމި ބަގީޗާ މިހާރު ފެންނަން އޮތް ގޮތް


“ޕާރަސްއާއި އަހަރެންނާ ދެމެދު އޮތީ ހަމައެކަނި އެކުވެރިކަމުގެ ގުޅުން” – Dhen.mv\nވޭމަންޑޫ އިންޖީނު ގޭގައި އަލިފާން ރޯވެ އަނދަނީ!\n"ޕާރަސްއާއި އަހަރެންނާ ދެމެދު އޮތީ ހަމައެކަނި އެކުވެރިކަމުގެ ގުޅުން"\nFebruary 16, 2020 - 9:20 pm\nކަލާސް ޓީވީއިން ގެނެސްދޭ ރިއަލިޓީ ޝޯ ބިގްބޮސްގެ ތޭރަވަނަ ސީޒަން ވެގެން ގޮސްފައިވަނީ މިހާތަނަށް އެންމެ ބޮޑު ކާމިޔާބީއެއް ހޯދި އެެއް ޝޯއަށެވެ. ބިގް ބޮސް 13 ގެ ބައިވެރިން ކަމަށްވާ ޓީވީ އެކްޓްރެސް މާހިރާ ޝަރްމާ އަދި އެކްޓަރ ޕާރަސް ޗާބްރާ ވެފައިވަނީ ގިނަ ހަބަރުތަކުގެ ފަލަ ސުރުހީ ތަކުން ޖާގަ ހޯދި ދެބައިވެރިންނަށެވެ.\nބިގްބޮސްގެ 13 ވަނަ ސީޒަން ފެށިގެން މާހިރާ ޝޯ އިން ވަކިވުމާއި ހަމައަށް އެދެމީހުންގެ މެދުގައި އޮތީ ކޮން ގުޅުމެއްތޯ އޮޅުންފިލުވުމަށް ބެލުންތެރިން ތިބީ ކެތްމަދުވެފައެވެ. ސަޕޯޓަރުންގެ ސުވާލުތަކަށް މާހިރާ މިވަނީ ހޮނިހިރު ދުވަހު ކުރިއަށްދިޔަ ބިގްބޮސް 13ގެ ގްރޭންޑް ފިނާލޭގެ ތެރެއިން "ޕިންކު ވިލާ" އަށް ދިން އިންޓަވިއުއެއްގައި ޖަވާބު ދީފައެވެ.\nޕާރަސް އަދި މާހިރާގެ ގުޅުމާއި ބެހޭ ގޮތުން ސުވާލުކުރުމުން މާހިރާ ބުނީ، އެދެމީހުންގެ މެދުގައި އޮތީ ހަމައެކަނި އެކުވެރިކަމުގެ ގުޅުން ކަމަށެވެ. އަދި ޕާރަސް އަށް އިންނާނެ ކުއްޖެއް ހޯދާނީ ކަަލާރސް ޓީވީއިން ރޭ ފެށި "މުޖްސޭ ޝާދީ ކަރޯންގީ" ކިޔާ ޝޯގެ ތެރެއިން ކަމަށްވެސް މާހިރާ ބުންޏެވެ.\nމާހިރާ އެދެމީހުންގެ މެދުގައި އޮންނަނީ ހަމައެކަނި އެކުވެރިކަމުގެ ގުޅުން ކަމަށް ބުނި ނަމަވެސް، ޕާރަސް ބިގްބޮސްގެ ޝޯ ތެރެއިން މާހިރާ އަށް ހިތްކިޔާ ކަމަށް ބުނެފައެވެ. އަދި ޕާރަސް ބިގްބޮސްގައި ބައިވެރިވިއިރު، ގެންގުޅުނު ލޯބިވެރިޔާ އަކަންޝާ ޕޫރީ އާއިވެސް ވަނީ ރުޅިވެފައެވެ.\nޓެކްސީ ޑްރައިވަރު އައިންތުގެ ކާރަށް ގެއްލުންދިން މީހާ 21،000 ރުފިޔާއިން ޖޫރިމަނާ ކޮށްފި\n"ކޮވިޑާ ގުޅިގެން މޫސުމީ މައްސަލަތަކަށް ހޭދަ ނުކުރެވި، ހުރަސްތަކެއް ކުރިމަތިވޭ"\n"އިންސާނީ ހައްގުތައް ރައްކާތެރިކުރުމުގެ މުހިންމުކަން އަންގައިދިނުމުގައި ރާއްޖެއިން އަދާކޮށްފައިވަނީ މުހިންމު ދައުރެއް"\nކޮވިޑް-19 ޖެހޭ މީހުންގެ ބޮލުން އިސްތަށި ފައިބަން ފަށާނެ ކަމަށް ދިރާސާއަކުން ދައްކައިފި


Anna aharu gureyd9kiyavaidheynee jalaaluhdheen skoolga: ediukeyshan\nއަންނަ އަހަރު ގުރޭޑް9ކިޔަވައިދޭނީ ޖަލާލުއްދީން ސްކޫލްގަ: އެޑިއުކޭޝަން\nއަންނަ އަހަރު ޖަލާލުއްދީން ސްކޫލްގައި ގުރޭޑް9ކިޔަވައިދޭ ގޮތަށް އަލުން ހަމަޖައްސައި އެކަން އެސްކޫލަށް އަންގައިފި އެވެ.\n2016 ވަނަ އަހަރު އެެޑިއުކޭޝަން މިނިސްޓްރީން ނިންމާފައިވަނީ އެ ޖަލާލުއްދީން ސްކޫލަކީ ހަމައެކަނި މަތީ ސާނަވީއަށް ކިޔަވައިދޭ ސްކޫލަކަށް ބަދަލުކުރުމަށެވެ. އެގޮތުން އަހަރަކު ގުރޭޑެއް ކައިރީގައި އޮތް ޕުރައިމަރީ ސްކޫލް، ހދ އަތޮޅު ތައުލީމީ މަރުކަޒަށް ބަދަލުކުރަމުން ގޮސް 2020 ވަނަ އަހަރާ ހަމައަށް ހދ އޭއީސީ އަކީ ފައުންޑޭޝަން ގުރޭޑުން ފެށިގެން ގުރޭޑް 10 ކިޔަވައިދޭ ސްކޫލަކަށް ހަދަން ށެވެ.\nއެގޮތުން 2017 ވަނަ އަހަރު ވަނީ ޖަލާލުއްދީން ސްކޫލުން 8 އުނިކޮށް ހދ އޭއީސީއަށް ގުރޭޑް 8 ބަދަލުކޮށް ކިޔަވައިދޭން ފަށާފަ އެވެ. އަދި އަންނަ އަހަރު ގުރޭޑް9އޭއީސީއަށް ބަދަލުކުރުމަށް އެޑިއުކޭޝަނުން ވަނީ ކުރިން ނިންމާ އެކަން މިއަހަރުވެސް ސްކޫލްތަކަށް އަންގާފަ އެވެ. ނަމަވެސް އަލުން އެކަން ބަދަލު ގެނެސްފައިމިވަނީ ހދ އޭއީސީގެ ޖާގައިގެ މައްސަލަ ބޮޑުވުމުންނާއި މަތީ ގުރޭޑްތަކަށް ބޭނުންވާ އެކަށީގެންވާ ވަސީލަތްތައް އެސްކޫލުގައި ނެތުމުން އެކަމުގެ ޝަކުވާ ބެލެނިވެރިން އުފުލުމުން، އާ ސަރުކާރުންނެވެ.\nއެޑިކޭޝަން މިނިސްޓްރީގެ އޮފިޝަލަކު ކޭއޯއަށް މިއަދު ވިދާޅުވީ އަންނަ އަހަރު ގުރޭޑް9އަކުން ފެށިގެން 12 އަށް ކިޔަވައިދޭނީ ޖަލާލުއްދީން ސްކޫލްގައި ކަމަށާއި ފައުންޑޭޝަން ގުރޭޑުން ފެށިގެން ގުރޭޑް 8 ކިޔަވައިދޭނީ ހދ އޭއީސީގަ ކަމަށެވެ. ނަމަވެސް އެބަދަލަކީ ދާއިމީ ބަދަލެއްކަމެއް ނުވަތަ ވަގުތީ ބަދަލެއް ކަމެއް ތޯ ވަނީ ޔަގީން ނުވެފަ އެވެ.\nއެ އޮފިޝަލް ވިދާޅުވީ އަންނަ އަހަރު ގުރޭޑް9ޖަލާލުއްދީންގައި އޮންނާނެކަން އެކަމާ ގުޅުން ހުރި ސްކޫލުތަކަށް މިހާރު ވަނީ އަންގާފަ ކަމަށެވެ.\nހދ އަތޮޅު ތައުލީމީ މަރުކަޒުގައި މިއަހަރުވެސް 1300 ވުރެއް ގިނަ ދަރިވަރުން ތައުލީމު ހާސިލުކޮށްފައިވެ އެވެ. އެ ސްކޫލަށް ދިމާވެފައިވާ ޖާގައިގެ މައްސަލަ ހައްލުކުރުމަށް 12 ކުލާސް ރޫމް އިމާރާތެއް ހަދަން އަންނަ އަހަރުގެ ބަޖެޓްގައި ވަނީ މިހާރު ހިމަނާފަ އެވެ.


Feevaku meehakah mifaharu hovunee 82KG fge maavahareh\nފީވަކު މީހަކަށް މިފަހަރު ހޮވުނީ 82 ކިލޯގެ މާވަހަރެއް\nއެކަނި މަހަށް ގޮސް އުޅެނިކޮށް މިއަދު ހޮވި މާވަހަރު --\nށ. ފީވަކު މީހެއް 82 ކިލޯގެ މާވަހަރެއް ހޮވައިފި އެވެ.\nފީވަކު ކައުންސިލްގެ ނާއިބު ރައީސް އަހުމަދު އާދިލް މިއަދު "އަވަސް" އަށް ވިދާޅުވީ، އެރަށު ބްލޫހެވަން އަލި މަނިކު އެ މާވަހަރު ހޮވީ އިއްޔެގެ ހެނދުނު 6:15 ހާއިރު އެވެ. އަދި މާވަހަރު ފެނުނީ އެ އަތޮޅު ފަޅު ރަށެއް ކަމަށްވާ ށ. ނަލަންދޫ އާއި ފީވަކާ ދޭތެރޭ ކަނޑުއޮޅިން ކަމަށާއި އެންމެފުރަތަމަ މާވަހަރެއް ކަމަށް ބެލެވުމުން ޔަގީން ނުވެ އެ ހިފައިގެން އޭނާ ރަށަށް އައީ ކަމަށް މާވަހަރު ހޮވި ރަށުގެ ކައުންސިލަރު ބުނެ އެވެ.\nމިއީ 82 ކިލޯގެ މާވަހަރެއް --\nމާވަހަރު ހޮވި އަލި މަނިކަކީ އަބަދުވެސް އެކަނި މަހަށް ދާ މީހެއް ކަމަށާއި، އެދުވަހުވެސް އޭނާ ދިޔައީ ކޮންމެ ދުވަހަކުހެން އޭނާގެ ޑިންގީގައި އެކަނި ކަމަށް ކައުންސިލުން ބުނެ އެވެ. އަދި އެ މާވަހަރު ހިފައިން ރަށަށް އައިސް، ކުރިން މާވަހަރު ފެނިފައި ތިބި މީހުންނަށް ދެއްކުމުން އެއީ މާވަހަރެއްކަން ޔަގީން ވުމުން، އަލި މަނިކު މިހާރު ހުރީ ވަރަށް އުފަލުން ނެވެ.\nމާވަހަރު ހޮވި، އަލި މަނިކު މިހާރު މަސައްކަތް ކުރަނީ އެ މާވަހަރު ހިފައިގެން މާލެ އައިސް ޓެސްޓު ކުރުމަށެވެ. އަދި އޭނާގެ ހިޔާލަކީ އެންމެ ބޮޑު އަގު ކިޔާ މީހަކަށް އެ މާވަހަރު ވިއްކާލުން ކަމަށްވެސް ކައުންސިލުން ބުނެ އެވެ.\nމީގެ ކުރިންވެސް ފީވަކުން ވަނީ މާވަހަރެއް ހޮވާފަ އެވެ. ފީވަކުން 2014 ވަނަ އަހަރު 300 ކިލޯގެ މާވަހަރު ހޮވީ އަލީ ޒަހިރާއި އޭނާގެ ދޯނީގެ ފަޅުވެރިންނެވެ.\nއަސްލަމްގެ ނަމުގައި ފޭކް މެސެޖެއް